পঞ্জাবত মোদীৰ অথন্তৰে কংগ্ৰেছৰ ক্ষমতালোলুপ উন্মাদনাক উধঙালে\nপঞ্জাবত বুধবাৰে এটা নজিৰবিহীন ঘটনা সংঘটিত হয়। প্ৰধানমন্ত্ৰী নৰেন্দ্ৰ মোদীয়ে এখন ফ্লাইঅভাৰত প্ৰায় ২০ মিনিট আবদ্ধ হৈ ৰ’বলগীয়া হয়। সেয়াও কৃষকৰ প্ৰতিবাদী কাৰ্যসূচীৰ বাবে। ইয়াত প্ৰতিবাদকাৰী কৃষকক জগৰীয়া কৰিব নোৱাৰি। প্ৰধানমন্ত্ৰীৰ সুৰক্ষাৰ দায়িত্ব ৰাজ্য চৰকাৰৰ। কৃষকসকলে যে প্ৰধানমন্ত্ৰীৰ বাটত প্ৰতিবাদী কাৰ্ষয়ূচী ৰূপায়ণ কৰিব, সেইটো ৰাজ্য চৰকাৰখনৰ ্জ্ঞাত নাছিল। তেন্তে চৰকাৰখনে সেই সুবিধাটো কিয় দিলে? ইয়ে দেশৰ প্ৰধানমন্ত্ৰীগৰাকীৰ সুৰক্ষাৰ প্ৰতি কিমান ভয়ংকৰ ভাবুকি কঢ়িয়াই আনিব পাৰে বা আনিলেহেঁতেন, সেইটো চৰকাৰখনে নিশ্চয় অনুমান নকৰাকৈ থকা নাছিল। সৌভাগ্যক্ৰমে তেনে কোনো ঘটনা নঘটিল। প্ৰধানমন্ত্ৰীগৰাকী সুৰক্ষিত হৈ থাকিল। এইটো অভূতপূৰ্ব ঘটনা। প্ৰতিহিংসামূলক ৰাজনীতিৰ বাহকৰ দ্বাৰাহে এনে দায়িত্বজ্ঞানহীন কাণ্ড আশা কৰিব পাৰি। পঞ্জাব চৰকাৰখনকো একেটা শাৰীতে ৰাখিব পাৰি। চৰকাৰখনে প্ৰধানমন্ত্ৰীৰ সুৰক্ষাৰ দিশটোক সম্পূৰ্ণৰূপে আওকাণ কৰি ইয়াৰ পৰা ৰাজনৈতিক মুনাফা কিমান অধিক আদায় কৰিব পাৰি, তাৰে চেষ্টাতহে ব্যস্ত হৈ পৰিছে। এনে ঘৃণনীয় কাণ্ড কংগ্ৰেছশাসিত চৰকাৰ এখনৰ পৰাহে আশা কৰিব পাৰি। কিয়নো ৰাজ্যখনত আৰু কেইদিনমান পিছতে বিধানসভা নিৰ্বাচন অনুষ্ঠিত হ’ব। ৰাজ্যখনত কংগ্ৰেছৰ অৱস্থা শোচনীয়, সেইটো সমগ্ৰ ভাৰতে জানে। অন্তৰ্কলহত দলটো ইমানেই লজ্জাজনকভাৱে জৰ্জৰ যে মুখ্যমন্ত্ৰীগৰাকীয়েই দল এৰি গৈছে। নৱজোত সিং সিদ্ধুৰো ভূমিকা সকলোৱে দেখি আছে। কংগ্ৰেছে তাততৈয়াকৈ এজন নতুন নেতাক মুখ্যমন্ত্ৰী পদত অধিষ্ঠিত কৰিছে যদিও সিদ্ধুৰ ভূমিকা এতিয়াও দলবিৰোধী। পূৰ্বৰ মুখ্যমন্ত্ৰী কেপ্তেইন অমৰিন্দৰ সিঙে নতুন দল গঠন কৰি কংগ্ৰেছৰ বাটত কাঁইট সিঁচি দিছে। এই অৱস্থাত ছোনিয়া গান্ধী-ৰাহুল গান্ধীৰ বাবে প্ৰধানমন্ত্ৰীৰ সুৰক্ষা হৈ পৰিছে ৰাজনৈতিক মুনাফা াদায়ৰ নিকৃষ্ট পথ। এনে ঘৃণনীয় ৰাজনীতিৰ বাহক কংগ্ৰেছ দেশখনৰ বাবে দিনক দিনে বিপজ্জনকহে হৈ পৰিছে।\nপঞ্জাব চৰকাৰে কোনো কাৰণতে বিষয়টোৰ পৰা দায়বদ্ধতাৰ পৰা নিজকে আঁতৰাই ৰাখিব নোৱাৰে। চৰকাৰখন জবাবদিহি হ’বই লাগিব।\nএবাৰ কল্পনা কৰক, প্ৰধানমন্ত্ৰী গৈ আছে। পথত হঠাতে প্ৰতিবাদী কাৰ্যসূচী, হেঁচা-ঠেলাৰ বাবে তেওঁ ৰৈ যাবলগীয়া হয়। প্ৰায় কুৰি মিনিট উত্তেজনাময় পৰিস্থিতৰ মাজত তেওঁ আবদ্ধ হৈ থাকিবলগীয়া হয় আৰু মূৰকত উভতি যাবলগীয়া হয়। দায়িত্বশীল কোনো চৰকাৰ এখনৰ বৰ্তমানত তেনে কথা বা ঘটনা কল্পনাই কৰিব নোৱাৰি। চৰকাৰখনে পঞ্জাবৰ মান আৰু নাক দুয়োটাই কাটিলে আৰু এতিয়া ইয়াকে লৈ নিৰ্লজ্জৰ দৰে ৰাজনীতি আৰম্ভ কৰিছে। ইয়াত লক্ষণীয় দিশ কেইবাটাও আছে। প্ৰথম কথাটা হৈছে, প্ৰধানমন্ত্ৰীয়ে কোন পথেৰে যাব, সেইটো গোপনে ৰখা হয়। শেষ মুহূৰ্তত সেইটো নিশ্চয় কৰা হয়। পঞ্জাবৰ ক্ষেত্ৰতো কথাটো প্ৰযোজ্য। প্ৰধানমন্ত্ৰী মোদীয়ে বাঠিণ্ডাৰ হুছেইনীৱালাস্থিত ৰাষ্ট্ৰীয় শ্বহীদ স্মাৰকলৈ আকাশী পথৰ বিপৰীতে স্থলপথেৰে যোৱাটো শেষ মুহূৰ্তত নিৰ্ণয় কৰা হৈছিল। কিন্তু সেই গোপন তথ্যটো প্ৰতিবাদী কৃষকসকলে লাভ কৰিলে। অৰ্থাৎ পঞ্জাবত প্রধানমন্ত্রীৰ কাৰ্যসূচী অথন্তৰৰ সন্মুখীন হওক, সেইটো পঞ্জাব চৰকাৰে বিচাৰিছিল। ইয়াৰ কাৰণ এটাই হ’ব পাৰে, প্ৰধানমন্ত্ৰীক সুৰক্ষাক সংকট পেলাই ৰাজনৈতিক মুনাফা আদায় কৰা হওক। এনে কামেৰে কংগ্ৰেছে নিজৰ সতিকাজোৰা যাত্ৰাটোত কলংক সানিলে। দলটোৰ নেতৃত্ব চূড়ান্ত হতাশ আৰু ক্ষমতা লাভৰ বাবে বলিয়া হৈ পৰিছে।\nনিজৰ দায়বদ্ধতাক নিৰ্লজ্জৰ দৰে ঢাকি ৰখাৰ অপচেষ্টা চলাই পঞ্জাবৰ মুখ্যমন্ত্ৰী চৰণজিৎ সিং ছান্নীয়ে প্ৰধানমন্ত্ৰী মোদীক টুলুঙা কথাৰে আক্ৰমণ কৰাহে দেখা গৈছে। তেওঁৰ মতে, প্ৰধানমন্ত্ৰী মোদীয়ে কৃষকৰ প্ৰতিবাদৰ বাবে নহয়, তেওঁৰ সভাত মানুহ নোহোৱাৰ বাবেহে উভতি গৈছিল। কেনে নিকৃষ্ট চিন্তা! মুখ্যমন্ত্ৰী ছান্নীয়ে কৈছে, প্ৰধানমন্ত্ৰীৰ সুৰক্ষাৰ ক্ষেত্ৰত কোনো ভুল হোৱা নাছিল। প্ৰধানমন্ত্ৰী মোদী বিমানেৰে যোৱাৰ কথা আছিল। কিন্তু হঠাৎ তেওঁ বিমানেৰে নগৈ ৰাস্তাৰে সভালৈ গ’ল। তেওঁ আৰু কৈছে যে, প্ৰধানমন্ত্ৰীৰ ওপৰত কোনো আক্ৰমণ হোৱা নাই।\nমুখ্যমন্ত্ৰী ছান্নীৰ মতে মোদীৰ নিৰ্বাচনী সভাৰ বাবে ৭০ হাজাৰ লোকৰ সমাগম হোৱাকৈ আসন ঠিক কৰা হৈছিল। কিন্তু সভাত ৭০০ লোকৰো সমাগম হোৱা নাছিল। সেয়েহে মোদীয়ে সভাত অংশগ্ৰহণ নকৰি উভতি আহিছিল।\nইফালে প্ৰধানমন্ত্ৰীৰ মোদীৰ লগত সংঘটিত ঘটনাটোৰ বাবে পঞ্জাব কংগ্ৰেছ দুটা ভাগত বিভক্ত হৈছে। একাংশ কংগ্ৰেছ নেতাই মোডীৰ লগত সংঘটিত ঘটনাৰ বাবে পঞ্জাব কংগ্ৰেছৰ ভাৱমূৰ্তি দেশত ম্লান পৰা বুলি মন্তব্য দিছে। মোদী কেৱল বিজেপিৰ প্ৰধানমন্ত্ৰী নহয়, তেওঁ দেশৰেই প্ৰধানমন্ত্ৰী। গতিকে তেওঁৰ নিৰাপত্তাৰ ক্ষেত্ৰত কোনো ভুল থাকিব নালাগিছিল।\nআনহীতে, পঞ্জাব বিজেপিয়ে বৃহস্পতিবাৰে সমগ্ৰ ঘটনা সন্দৰ্ভত ৰাজ্যপালক সাক্ষাৎ কৰিব। ৰাজ্যখনত ৰাষ্ট্ৰপতিৰ শাসন প্ৰৱৰ্তনৰ বাবে দাবী কৰিব বিজেপিয়ে।


-শীত- ( অনামিকা চলিহা ) - সাহিত্য ডট অৰ্গ\nশীতৰ দিনকেইটাৰ আগমণ ঘটিলেই মাথাটো ঘোলা হৈ যায় বছৰি মোৰ। নহ’বনো কিয় আমাৰদৰে দুখীয়াবোৰৰ য’ত নেকি দুবেলা দুসাজ পেট ভৰাই খাবলৈ টনা আজোৰা চলে, তেনেস্থলত কম্বল এখন বা লেপ এখন সাতশ আঠশ টকা দি কিনো কেনেকৈ? হৈছে। বস্তুৰ যিহে জুই চাই দাম হৈছে। আৰু এখন কিনিলেই জানো হ’ব? ডাবল চাইজৰ এখন কিনিলে মোৰ আৰু কণ কণ ছোৱালী তিনিজনীৰ হ’ব, পিছে মোৰ মানুহটোৱে ঠাণ্ডাখনত কেৱল দুবছৰমানৰ আগতে আৰ তাৰপৰা খুজি আনি নিজে হাতেৰে চিলাই লোৱা ফটা কেঠাখনৰে ঠাণ্ডাত কেঁকাই থাকিলে মই বাৰু কেনেকৈ সহ্য কৰোঁ? হাজাৰ বেয়া হ’লেও মোৰ মানুহ সি। তাক আৰু ছোৱালী তিনিজনীক লৈয়ে মোৰ পৃথিৱী। তাতে দিন হোৱাত কেঠাখনে গৰম লগোৱাতকৈ ঠাণ্ডাহে বেছিকৈ লগায়। নতুনকৈ এখন সী দিবলৈও পিন্ধা কাপোৰৰে অভাৱ। তেনেস্থলত….\nসেই আশা বাদ দিবলগীয়া হয়। তাতে শুবলৈ বিচনা এখনো নাই। মাটিতে থৈলাত ধান খেৰ ভৰাই তুলিৰদৰে কৰি লৈছোঁ।তথাপি তেনে তুলিয়ে চেচাঁ মাটিৰ শীতলতাক বাধা দিব নোৱাৰে। ঠেঁটুৱৈ ধৰা শীতত শৰীৰৰ সিৰা উপশিৰালৈকে শীতলতাই চুই যায়। নিশকতীয়া শৰীৰকেইটাই ঠাণ্ডা সহ্য কৰিব নোৱাৰে। ঠাণ্ডাত ছোৱালীকেইজনীক যিমান পাৰো কাষলৈ চপাই আনো। কিজানি মোৰ দেহৰ সামান্য উত্তাপে সিহঁতক অলপ হ’লেও উম দিব পাৰে!\nসৰুজনী ছোৱালীৰ বয়স সাতবছৰমান। তাই কুচিমুচি মোৰ বুকুৰ মাজত সোমাই কয়- ‘মা খুব ঠাণ্ডা লাগিছে’। তাইৰ কথা শুনি বুকুখনৰ কোনোবাখিনিত পোৰণি উঠে। যিমান পাৰোঁ কাষলৈ চপাই আনি কওঁ – “মোক জোৰকৈ সাৱটি ধৰি শুই থাক,গৰম উঠি যাব”। কথাষাৰ কৈ ডিঙিলৈকে শোক এটা উথলি উঠে। মাক হওঁ মই। সন্তানক সকলো সুখ দিব খোজোঁ। জীয়াৰী কালত কিবা জগৰ লগালে মায়ে কোৱা কথাষাৰ কাণত থহৰ থহৰকৈ বাজে- মাক হ’লে বুজিবি। ঠিকেই কয়, আইৰ সমান হ’ব কোন? মাতৃ হোৱাৰ পাছত সন্তানৰ প্ৰতি মাকৰ মোহ কি বুজি উঠিছোঁ। প্ৰতি পলে পলে জীয়াৰী কালত মায়ে কোৱা কথাবোৰ যে সত্য প্ৰমাণিত হৈছে। পিছে সেইসময়ত এইবোৰ কথা বুজিয়েই নেপালো। ইয়ে আৰু মোক দুখী কৰি তোলে।\nঘৰৰ মই ডাঙৰ ছোৱালী আছিলো। দুজনী ভনী আৰু এটা ভাই। আইৰ ঘৰত দুবেলা দুমুঠিৰ অভাৱ নাছিল। পঢ়া শুনাত বৰ বিশেষ আগবাঢ়িব নোৱাৰিলো। এদিন ঘৰলৈ কাঠ মিস্ত্ৰীৰ কাম কৰিবলৈ ৰমেনদা আহিছিল। আমাৰ ঘৰটো সাজিবলৈ। প্ৰথম দৰ্শনতেই ৰমেনদাক মোক ভাল লাগিছিল। তেতিয়া মোৰ ১৬ বছৰেই হোৱা নাছিল। ৰমেনদাৰ মিঠা কথাত ভোল গ’লো। আগ গুৰি নেভাবি এদিন ঘৰৰ কোনোৱেই গম নোপোৱাকৈ আন্ধাৰৰ সুযোগ লৈ ৰমেনদাৰ চাইকেলক উঠি তেওঁৰ ঘৰ ওলালোগৈ । দুইখন ঘৰে প্ৰথমে অলপ অসন্তোষ প্ৰকাশ কৰিলেও লাহে লাহে আমাক আদৰি ল’লে। ৰমেনদাৰ ঘৰখনতো ইমান অভাৱ অনাটন নাছিল। শাহু শহুৰে মোক মৰমেই কৰিছিল। বিয়া নোহোৱাকৈ থকা বাই শাহুজনী ভালেই আছিল। পিছে সমস্যাৰ সৃষ্টি কৰিলে ৰমেনদাই নিজে।ককায়েক কেইজনে ইতিমধ্যে বিয়া বাৰু কৰাই বেলেগ ঘৰ বান্ধিছিল। ৰমেনদাৰ মদটোপাৰ প্ৰতি থকা আকৰ্ষণৰ কথা বিয়াৰ আগতে মোৰ অজানা আছিল। মোক বিয়া কৰি অনাৰ কিছুদিনলৈকে ঠিকেই আছিল। পিছে দিন বাঢ়ি যোৱাৰ লগে লগে তেওঁৰ এই বদ অভ্যাস মোৰ চকুত জলজল পটপটকৈ ধৰা পৰিল। কাম কৰিবলৈ ওলাই গৈ এটুপি ধৰি ৰাতি দেৰি দেৰিকৈ ঘৰলৈ অহা হ’ল। কিবা ক’লেও অবাইচ মাত মাতি গাত হাতো দিয়া হ’ল। শাহু- শহুৰে কিবা ক’লেও তেওঁলোককো নক’বলগীয়া কথা কোৱা হ’ল। এদিন সহ্যৰ সীমা মাক- দেউতাকৰো পাৰ হৈ গ’ল। ৰমেনদাক ঘৰৰপৰা বাহিৰ কৰি দিলে। মোৰো উপায় নোহোৱা হ’ল। কাৰ পক্ষ ল’ম? স্বামীৰ পক্ষ নে শহুৰ -শাহুৰ? স্বামীৰ ভুল দেখিও উপায় নেপাই ৰমেনদাৰ লগতেই ওলাই আহিলো।\nমোৰ পেটত তেতিয়া তিনিমহীয়া সন্তান। শেষ আশ্ৰয় আছিল দেউতাৰ ঘৰ। মা -দেউতাই মোকেই দোষ দিলে নিজে চাই বিয়া হোৱা বাবে। তথাপিও আমাক আকোঁৱালি ল’লে। হাজাৰ হ’লেও নিজৰ পেটৰ সন্তানৰ দুখ দেখি কেনেকৈ চাই থাকে? ৰমেনদাই নিজৰ ঘৰত ভৰি নিদিয়াৰ শপত ল’লে। দিনবোৰ তেনেকৈয়ে গৈ থাকিল। ইতিমধ্যে দেউতাহঁতে মাটি অকণ দিলে। তাতে সৰুকৈ ঘৰ এটা বান্ধি থাকিবলৈ ল’লো। ৰমেনদাৰ স্বভাৱ সলনি নহ’ল।মই তেওঁৰ এই স্বভাৱৰ সৈতে মিলি যোৱাৰ চেষ্টা কৰিলো। সুস্হিৰ হৈ থাকোতে ৰমেনদাক বুজাওঁ। বুজেও তেতিয়া। পিছে পেটত পানীটুপি পৰাৰ লগে লগে একেই ৰুপ। মৃত্যুৰ কথাও ভাৱো মাজে মাজে।পিছে ছোৱালীকেইজনীৰ মুখলৈ চালে সেই মনৰ আশা মনতে মাৰ যায়। এদিন ৰমেনদাই বুজি পাব সেই আশাতেই বন্দী হৈ পৰোঁ। ছোৱালীকেইজনী লাহে লাহে ডাঙৰ হৈ অহাত সিহঁতৰ বিভিন্ন অভাৱ দুৰ কৰিবৰ বাবে দুই এঘৰত ইটো সিটো কাম কৰিবলৈ ল’লো। সিহঁতৰ অভাৱবোৰ অলপ হ’লেও পুৰাব পাৰি মনটো ভাল লাগে।\nঠাণ্ডা অলপ বেছিকৈয়ে পৰিছে। ঘৰৰ টিঙৰ চালত নিয়ৰবোৰে টোপ টোপকৈ শব্দ কৰিছে। মই নিয়মীয়াকৈ কাম কৰা ৰীনা বৰবৌৱে ডাবল চাইজৰ ব্লেংকেট এখন আনি দিলে। যোৱাবাৰতকৈ সেইবাবে ঠাণ্ডা অলপ কম পাইছো। তথাপি আৰু এখন হোৱা হ’লে ভাল আছিল।\nপথাৰত ধান দাই থাকোতে ভনী নবৌৱে কৈছিল—“চৰকাৰে বোলে অহা দেওবাৰে আমাৰ গাওঁত মিটিং পাতিছে। ইলেকচন আহি আছে। তাতেই বোলে ঊল, সূতা, কম্বল আদি দিব।” আনে যিয়েই নকওঁক ‘ভোটৰ বাবে তেওঁলোকে এইবোৰ কৰিছে বুলি’ তাত মোৰ ক’বলগীয়া একো নাই। আমাৰ দৰে দুখীয়াবোৰৰ বাবে তেওঁলোকৰ এই সাহায্য আশীৰ্বাদস্বৰুপ। এই সময়ত মোক আৰু কম্বল এখনৰ খুবেই দৰকাৰ হৈছে –ছোৱালী কেইজনীক ঠাণ্ডাৰপৰা ৰক্ষা কৰিবৰ বাবে। গাত ল’বলৈ কাপোৰ দুখনমানো লাগে। ঊল দিলে তাৰে মাটি শালখনতে গৰম কাপোৰ দুখনো বৈ উলিয়াব পাৰিম। ঠাণ্ডাটো তেতিয়া ভালৰেই পাৰ হৈ যাব। মিটিং খনলৈ যাব লাগিব। ভোট যাকেই নিদিওঁ। সেইয়া পাছৰ কথা। আমাৰ ৱাৰ্ডৰ ৱাৰ্ডমেম্বাৰ নিজু নবৌক কথাটো ক’ব লাগিব। নিজু নবৌৰ ৱাৰ্ড মেম্বাৰ হোৱাৰ বাবে মইও বহু কষ্ট কৰি থৈছোঁ।\nচৰকাৰে দিব বুলি কোৱা কম্বল আৰু ঊলৰ কথা ভাবিয়েই মোৰ দুচকু জাপ খাই আহিল। হওঁক তেও, এটা সমস্যা সমাধান হৈছে। বাহিৰত ফৰিংফুটা জোনাক। বেৰৰ জলঙাইদি জোনৰ পোহৰ কোঠাটোৰ ভিতৰলৈ সোমাই কোঠাটো পোহৰাই তুলিছে তেতিয়া।\n← অ-সুৰাসেৱী !\nবাপাৰ ভোখ ( ৰক্তিম শৰ্মা ) →


নিজক ধোনী আৰু হীৰেন গোহাঁইক শচীন তেণ্ডুলকাৰৰে তুলনা হিমন্ত বিশ্বৰ\nপ্ৰকাশ হৈ ওলাল মন্ত্রী হিমন্ত বিশ্বৰ তৃতীয়খন গ্ৰন্থ ‘ভিন্ন সময় অভিন্ন মত’\nপ্ৰকাশ পালে ৰাজ্যৰ স্বাস্থ্য আৰু গড়কাপ্তানি মন্ত্ৰী হিমন্ত বিশ্ব শৰ্মাৰ তৃতীয়খন গ্ৰন্থ ‘ভিন্ন সময় অভিন্ন মত’। মন্ত্ৰী গৰাকীৰ মতে গন্থখনত বিশিষ্ট বুদ্ধিজীৱী ড০ হীৰেন গোহাঁইৰ আদৰ্শ আৰু সমুজ্জ্বল কুমাৰ ভট্টাচাৰ্য্যৰ মতামতক প্ৰত্যাহ্বান জনোৱা হৈছে।\nদেওবাৰে দিচপুৰস্থিত গড়কপ্তানি বিভাগৰ আলোচনা ও প্ৰশিক্ষণ কেন্দ্ৰত অসম সাহিত্য সভাৰ প্ৰাক্তন সভাপতি ধ্ৰুৱজ্যোতি বৰা, শিক্ষাবিদ ড০ অমৰজ্যোতি চৌধুৰী, সাহিত্যিক অনুৰাধা শৰ্মা পুজাৰী আৰু মহিলা বিশ্ববিদ্যালয়ৰ উপাচাৰ্য্য ড০ মালিনী গোস্বামীয়ে গ্ৰন্থখন উন্মোচন কৰে।\nসভাত গ্ৰন্থখনৰ বিষয়স্তু সম্পৰ্কে উল্লেখ কৰি মন্ত্ৰী হিমন্তই কয়, ‘অসমৰ ৰাইজে বুদ্ধিজীৱি বুলি বিশ্বাস কৰা ড০ হীৰেন গোহাঁইৰ চিন্তাৰ বিপৰীতে দুটি প্ৰৱন্ধ লিখা হৈছে। প্ৰবন্ধ দুটিৰ জৰিয়তে তেওঁৰ সৈতে বিতৰ্কত যোৱাৰ উদ্দেশ্য নহয়, অসমৰ সমাজখন মৌলিক সমস্যা যেনে অনুপ্ৰৱেশৰ সমস্যা, কিধৰণে জাতিটোৰ নতুন চিন্তাধাৰাৰে মূল্যংকণৰ প্ৰয়োজনীয়তা আছে, তাৰ বিষয়ে উল্লেখ কৰিছো।‘\nইপিনে, ভাষণ প্ৰসংগত মন্ত্ৰীগৰাকীয়ে নিজক ক্ৰিকেটাৰ মহেন্দ্ৰ সিঙ ধোনীৰ তুলনা কৰি হীৰেন গোহাঁইক শচীন তেণ্ডুলকাৰৰ সৈতে তুলনা কৰে।\n‘সদায় যদি আমি ভাৱো, ইণ্ডিয়ান টেষ্ট ক্ৰিকেটত কেৱল শচীন তেণ্ডুলকাৰে খেলিব, তেতিয়া ধোনীৰ জন্মই নহ’লহেঁতেন। সদায় যদি ভাবি থাকো হীৰেণ গোহাঁইয়ে লিখিব আৰু বেলেগ কোনেও নিলিখিব তেনেকুৱা কথাও নহয়। তেওঁৰ লগত ব্যক্তিগত সংঘাত নাই, কিন্তু আদৰ্শৰ সংঘাত আছে।‘ তেওঁ কয়।\nআনহাতে, আছুৰ উপদেষ্টা ড০ সমুজ্জ্বল কুমাৰ ভট্টাচাৰ্য্যৰ মতৰ বিপৰীতে বহু কথাই গ্ৰন্থখনত সনিবিষ্ট কৰিছে বুলিও মন্ত্ৰী গৰাকীয়ে উল্লেখ কৰে।\nতেওঁ কয় ‘সমুজ্জ্বল ভট্টাচাৰ্য্যই অসমত অসমীয়াৰ প্ৰভুত্ব থাকিব লাগিব বুলি কয়। কোনজন অসমীয়া? ২৫ শতাংশ মানুহ অসমত আছো, কেনেকৈ প্ৰভুত্ব থাকিব? যদি উদাৰতাৰে বিশ্লেষণ কৰো, তেন্তে ৬৫ শতাংশ হ’ব, তেতিয়া প্ৰভুত্বটো থাকিব। ভাষাভিত্তিক উগ্ৰ জাতীয়তাবাদে আমাৰ সমাজ ব্যৱস্থাক খণ্ড-বিখণ্ড কৰিব।’\n‘যেতিয়া অভিজিৎ আৰু নিলোৎপলৰ বৰ্বৰ হত্যাকাণ্ড হৈছিল, তেতিয়া কাৰ্বিসকল অসমীয়াৰ শত্ৰু বুলি এক ধাৰণাৰ সৃষ্টি কৰিছিল। এখোজ আগবাঢ়ি গৈ সদৌ অসম ছাত্ৰ সন্থাই কাৰ্বি ছাত্ৰ সন্থাৰ প্ৰতিনিধিক লৈ আহি নিলোৎপল আৰু অভিজিতৰ পিতৃ-মাতৃৰ ভৰিত ধৰি ক্ষমা খুজালে।‘ হিমন্তই কয়।\n‘কিন্তু একেধৰণে মই শুধিব খুজিছো অৰ্ণমাই বৰাৰ ধৰ্ষণ পাছত কোনোবা সংখ্যালঘু ছাত্ৰ সন্থাৰ নেতাই আহি অৰ্ণমাই বৰাৰ কন্যাৰ ভৰিত ধৰি ক্ষমা খোজাৰ চেষ্টা কৰিছিল নেকি?’ তেওঁৰ প্ৰশ্ন।\nগ্ৰন্থখনত তেওঁৰ দৃষ্টিৰে অসমৰ ভৱিষ্যৎ, অৰ্থনীতি, জি এছ টি আদি বিষয় তুলি ধৰা হৈছে বুলি উল্লেখ কৰে।


বিজ্ঞান কুইজ - ১ - Gonit Sora\n18 Jul বিজ্ঞান কুইজ – ১\nPosted at 02:23h in Articles, Assamese, Quiz, Sci-Tech Quiz by Salik Miskat Borbora\n১) ভোট জলকীয়া নামটো কিয় দিয়া হ’ল?\n২) সাধাৰণতে ক’ত “O” আখৰটো “F” ৰ আগত পাওঁ?\n৩) হুগো ড্য ফ্ৰিচ (Hugo de Vries), কাৰ্ল কৰেন্স (Carl Correns) আৰু এৰিক ফন চেমাৰ্ক (Eric von Tschermack) – এই তিনিজন বিজ্ঞানীয়ে কি পুনৰাৱিষ্কাৰ কৰিছিল?\n৪) কাঠৰ হস্তনিৰ্মিত এটি পৰম্পৰাগত সম্পদ: এটা শলাযুক্ত সঁজুলিৰে ইয়াৰ ভৰক নিয়ন্ত্ৰণ কৰা হয়। এটা দীঘল আৰু ঠেক গাঁত সদৃশ অৱস্থানত থকা ধানৰ ওপৰত ইয়াৰ ভৰৰ শক্তি পৰি চাউল আৰু বাকলিসমূহ পৃথক হৈ পৰে। সত্যজিৎ ৰায়ৰ ‘অশনি সংকেত’ নামৰ চিনেমাখনত অভিনেত্ৰীসকলে কেইটামান মুহূৰ্তত এই যন্ত্ৰটো ব্যৱহাৰ কৰি থকা দেখা গৈছিল। যন্ত্ৰটোৰ নাম কি?\n৫) ৰাকেশ শৰ্মা হ’ল প্ৰথমজন ভাৰতীয় মহাকাশচাৰী। এটি বিখ্যাত আলোচনাত, তেওঁক তেতিয়াৰ প্ৰধান মন্ত্ৰী ইন্দিৰা গান্ধীয়ে সুধিছিল যে মহাকাশৰ পৰা ভাৰতখন দেখিবলৈ কেনেকুৱা। তেওঁ তেতিয়া উত্তৰ দিছিল “Main binaa jhijhak ke keh sakta hoon, _____________________”। এই খালী অংশত তেওঁ কি কৈছিল— যিটো ভাৰতৰ স্বাধীনতা যুদ্ধৰ এটি শ্ল’গানত পৰিণত হৈছিল।\n৬) অৰুণাচলত অৱস্থিত এই ৰাষ্ট্ৰীয় উদ্যানখন মাটিকালিৰ ক্ষেত্ৰত ভাৰতৰ আটাইতকৈ ডাঙৰ ৰাষ্ট্ৰীয় উদ্যান। ই দাপা, মিচিমি আৰু পাটকাইৰ মাজত অৱস্থিত। ৰাষ্ট্ৰীয় উদ্যানখনৰ নাম কি?\n৭) মধ্যচাদৰ পেশীৰ সংকোচন প্ৰতি মিনিটত কেইবাবাৰো হ’ব পাৰে। মানুহৰ ক্ষেত্ৰত বায়ু হৰ্ঠাতে জোৰকৈ হাওঁফাওত সোমোৱাৰ ফলস্বৰূপে আলজিভা বন্ধ হৈ যায় আৰু এটা শব্দৰ সৃষ্টি হয়। চিকিৎসা বিজ্ঞানত ইয়াক synchronous diaphragmatic flutter (SDF) বা singultus বুলি কোৱা হয়। অসমীয়া ভাষাত এই শব্দটোক কি বুলি কোৱা হয়?\n৮) দিল্লীৰ এখন মেলালৈ জাৰ্মানদল এটা আহি উভটি যাওঁতে এটা সৰু ট্ৰেন্সমিটাৰ নিবলৈ পাহৰি গৈছিল। তেওঁলোকে কোনোদিন সেইটো বিচৰা নাছিল। ১৯৫৯ চনৰ ১৫ ছেপ্তেম্বৰত সেইটো অস্থায়ীভাৱে নিৰ্মিত এটা ষ্টুডিঅ’ত লগাই ব্যৱহাৰ কৰা হৈছিল আৰু ভাৰতবৰ্ষত এক অভ্যুৎথানৰ সূচনা হৈছিল। আচলতে কি ঘটিছিল?\n৯) ভূতপূৰ্ব ভাইচৰয় লৰ্ড কাৰ্জনৰ পত্নী মেৰী ভিক্টৰীয়া কাৰ্জন। ১৯০৪ চনত তেওঁ অসম ভ্ৰমণ কৰিছিল আৰু বিশিষ্ট অসমীয়া বন্যপ্ৰানী-প্ৰেমী বলৰাম হাজৰিকাক লগ পাইছিল। বলৰাম হাজৰিকাৰ সৈতে বিশেষ কথা-বতৰাৰ পাছত মেৰী কাৰ্জনে লৰ্ড কাৰ্জনক এটা কাম কৰিবলৈ যুক্তি দৰ্শাই বুজাই ক’লে আৰু ফলস্বৰূপে অসমে এটি ঐতিহ্য ক্ষেত্ৰৰ স্বীকৃতি লাভ কৰিলে। মেৰী কাৰ্জনে লৰ্ড কাৰ্জনক কি কৰিবলৈ কৈছিল?\n১) এটা বিশ্বাস আছে যে এইবিধ জলকীয়া প্ৰথমে ভূটানৰ নামনিত গজি উঠিছিল, অৰ্থাৎ ই ভূটীয়া মূলৰ।\n২) পৰ্যাবৃত্ত তালিকাত (Periodic Table)\n৩) বংশগতি (মেণ্ডেল)।\n৫) Sare Jahan Se Achcha Hindustan hamara.\n৬) নামদাফা ৰাষ্ট্ৰীয় উদ্যান (Namdapha National Park)।\n৭) হিকটি (Hiccup)।\n৮) সেই ট্ৰেন্সমিটাৰটো ব্যৱহাৰ কৰিয়েই দুৰদৰ্শনৰ আৰম্ভণি কৰা হৈছিল।\n৯) মেৰী কাৰ্জনে লৰ্ড কাৰ্জনক গঁড় সংৰক্ষণৰ ব্যৱস্থা কৰিবলৈ কৈছিল আৰু কাজিৰঙা সংৰক্ষিত বনাঞ্চললৈ পৰিণত হৈছিল; পিছলৈ কজিৰঙা ‘কাজিৰঙা ৰাষ্ট্ৰীয় উদ্যান’লৈ পৰিবৰ্তন হ’ল আৰু এতিয়া ই বিশ্ব ঐতিহ্য ক্ষেত্ৰ।


ঘিলামৰা উন্নয়ন কমিটি আৰু ইয়াৰ সামাজিক-সাংস্কৃতিক অৱদান - ঘিলামৰা কেন্দ্ৰীয় ৰঙালী বিহু সন্মিলন ২০১৮\nঘিলামৰা কেন্দ্ৰীয় ৰঙালী বিহু সন্মিলন\nঘিলামৰা কেন্দ্ৰীয় ৰঙালী বিহুৰ ইতিহাসত এভুমুকি\nস্থায়ী সমিতি কেন্দ্ৰীয় ৰঙালী বিহু. সন্মিলন ঘিলামৰা\nপুৰস্কাৰ ও দাতাসকল\nঘিলামৰা উন্নয়ন কমিটি আৰু ইয়াৰ সামাজিক-সাংস্কৃতিক অৱদান\nশ্ৰী তোষেশ্বৰ চেতিয়া\nমই ঘিলামৰা নৰ্থ বেঙ্ক কলেজৰ অধ্যাপক পদত যোগদান কৰা ১৯৭১-৭২ চনৰ আগৰে পৰাও ঘিলামৰাত এখনি উন্নয়ন কমিটি আছিল। আজি ঘিলামৰাৰ কেন্দ্ৰৰ য’ত ঘিলামৰা উন্নয়ন কমিটিৰ তদাৰকীত ঘিলামৰা কৃষ্টিভৱন প্ৰেক্ষাগৃহ-ৰঙ্গমঞ্চ-বজাৰ গৃহ আৰু বিহু কমিটিৰ বিহু মঞ্চ আছে তাত ১৯৬১-৬২ চন মানৰ পৰাই প্ৰায় ৬ বিঘা মাটিত এটা কেঁচা ঘৰ আৰু এটা কমিউনিটি চেন্টাৰ লাইব্ৰেৰী সহ যি ৰাজহুৱা অনুষ্ঠানটো আছিল, তাৰ নাম আছিল চিল্ডেন পাৰ্ক বা শিশু উদ্যান। আধুনিক ঘিলামৰাৰ পিতৃস্বৰূপ শ্ৰদ্ধেয় সতীশ চন্দ্ৰ গগৈৰ নেতৃত্বত আৰু শ্ৰদ্ধেয় কুল প্ৰসাদ গোস্বামী আৰু শ্ৰদ্ধেয় কৃষ্ণ চন্দ্ৰ গগৈ আদিৰ পৃষ্ঠপোষকতাত এদল ত্যাগী আৰু আত্মোৎৰ্সগী পিতৃপুৰুষৰ উদ্যোগত ঘিলামৰাত হাইস্কুল, কলেজ আদি প্ৰতিষ্ঠাৰ লগে লগে ক্ৰীড়া-সংস্কৃতি আৰু সমাজৰ উন্নতিৰ বাবে সেই পৰম দূৰদৰ্শী পিতৃ-পিতামহ সকলৰ প্ৰবল উৎসাহ, সৰল সাহস আৰু অসীম উদ্যমৰ ফলত ঘিলামৰা শিশু উদ্যান গঢ় লৈ উঠিছিল। তেখেত সকলৰ সৰহ বোৰেই এতিয়া প্ৰয়াত, মাথোন শ্ৰদ্ধাৰে স্মৰণীয়।\nতেতিয়া মই প্ৰথমে হাইস্কুলৰ আৰু পিচত কলেজীয়া ছাত্ৰ। মনত পৰে চিল্ডেন পাৰ্কৰ দক্ষিণ পশ্চিম কোণত শাল কাঠৰ খুটাৰ, খেৰেৰে চোৱা আৰু বাঁহ ইকৰাৰে বেৰ দিয়া এটা দীঘল-বহল ঘৰ ৰাইজে সাজিছিল। সেই ঘৰটো ৰাজহুৱা পুঁজিৰ বাবে ঘিলামৰা গড় কাপ্তানী (পথ আৰু গৃহ) সংমণ্ডল কাৰ্যালয়ক ভাড়ালৈ দিছিল। ৰাতি সেইটো ঘৰৰ কাষতে ৰভা দি ৰাইজে ভাওনাও কৰিছিল। তাত মাজে মাজে থিয়েটাৰ আৰু সাংস্কৃতিক কাৰ্যসূচীও অনুষ্ঠিত হৈছিল। ঘিলামৰাৰ প্ৰায় সকলো অনুৰাগী লোকেই সেই ভাওনা-থিয়েটাৰ বোৰত সক্ৰিয় ভাৱে অংশ গ্ৰহণ কৰিছিল। সেই সকলোৰে নামোল্লেখ সম্ভৱ নহয়। তথাপিও মনত পৰে যে ৰাইজক উৎসাহিত কৰিবৰ বাবেই শ্ৰদ্ধেয় সতীশ চন্দ্ৰ গগৈ আৰু তেতিয়াৰ স্কুলৰ এছ. আই. শ্ৰদ্ধেয় কুন্ত গগৈ আদিয়েও ভাওনাৰ পাৰ্ট লৈ বেচ আমোদৰ খোৰাক যোগাইছিল। মনত পৰে সাংস্কৃতিক নিশা বোৰত তেতিয়াৰ ঢকুৱাখনাৰ পশু চিকিৎসক বৈকুণ্ঠ নাথ গগৈয়ে অতি সুৱদি কণ্ঠেৰে গোৱা সেই গীতটো -“এই বসন্ত। মন অশান্ত। নাই জিৰণী নাই।” সেইজন বৈকুণ্ঠ গগৈয়েই এতিয়া জনপ্ৰিয় অনাতাঁৰ কণ্ঠশিল্পী। আমি ডেকা ছাত্ৰচামেও সেই অভিনয় বোৰত যোগদান কৰিছিলোঁ।\nতদুপৰি ফটফটীয়াকৈ এতিয়াও মনত পৰে শিশু উদ্যানৰ চৌহদতে চৰকাৰৰ জনসংযোগ আৰু সামাজিক শিক্ষা বিভাগৰ সাহাৰ্যত এটা সামূহিক পুথিভঁৰাল কেইবাটাও ডাঙৰ ডাঙৰ কাঠৰ আলমাৰী অতি মূল্যৱান পুথিৰে ভৰি আছিল আৰু শ্ৰদ্ধেয় তিলেন্দ্ৰ নাথ গগৈয়ে অতি নিষ্ঠা আৰু শৃংখলাৰে পুথি ভঁৰালটো পৰিচালনা কৰিছিল। চৰকাৰে যোগান ধৰা মাইকৰ যোগেদি উক্ত পুথি ভঁৰালৰ পৰা ৰেডিঅ’ৰ বাতৰি আৰু শিক্ষামূলক কাৰ্যসূচীও নিয়মীয়াকৈ প্ৰচাৰ কৰা হৈছিল। পিচে সৌভাগ্য বা দুৰ্ভাগ্যৰ কথা যিয়েই নহওক লাগে নৰ্থ বেঙ্ক কলেজৰ পুথি ভঁৰালটোৰ সমৃদ্ধি, শিক্ষা বিভাগৰ পৰিদৰ্শকক দেখুৱাৰ স্বাৰ্থত উক্ত ঘিলামৰা সামূহিক কেন্দ্ৰৰ পুথি ভঁৰালৰ আলমাৰি কেইটা কিতাপসহ কলেজলৈ স্থানান্তৰ কৰাৰ ব্যৱস্থা কৰাত ঘিলামৰা শিশু উদ্যান সংলগ্ন পুথি ভঁৰালটোৰ ক্ষতি সাধন হ’ল।\nসেই সময়ছোৱাত অৱশ্যে ঘিলামৰাত সাহিত্য চচ্ৰ্চাৰ কোনো কেন্দ্ৰ নাছিল। দিবাকৰ শৰ্ম্মাৰ ঘিলামৰা তিলিআলিৰ চিৰিলুইত প্ৰতিষ্ঠানত অধ্যাপক নলিনী কুমাৰ চক্ৰৱৰ্ত্তীচাৰ, তিলেন্দ্ৰ নাথ গগৈ, বি. ডি. অ. চবিউল হুছেইন, মই নিজে আৰু মাজে মাজে স্বভাৱ কবি সৰ্ব্বেশ্বৰ জালভাৰী ফুকন বহি সাহিত্যৰ, বিশেষকৈ নাটক সৰ্ম্পকে আলোচনা কৰিছিলোঁ। চাহ-মিঠাইৰ খৰছ প্ৰায়েই চক্ৰৱৰ্ত্তীচাৰেই বহন কৰিছিল। “দীপ্তিশিখা” আলোচনী আমি তেনেদৰেই উলিয়াইছিলো।\n১৯৭১ চনৰ আগৰ কথা এইবোৰ। ১৯৭১ চনত নৰ্থ বেঙ্ক কলেজত যোগদান কৰিয়েই মই আৰু বন্ধু সত্য নাথ গগৈয়ে ঘিলামৰাৰ সামাজিক সাংস্কৃতিক উন্নয়নৰ সৰ্ম্পকে অধ্যক্ষ কেশৰাম বৰুৱাচাৰৰ লগত আলোচনা কৰি সিদ্ধান্তলৈ আহিছিলো যে, শিশু উদ্যান কমিটি আৰু ঘিলামৰা উন্নয়ন কমিটি আদি সকলোকে একেটা মঞ্চ ঘিলামৰা উন্নয়ন কমিটিৰ নেতৃত্বলৈ আনি ঐক্যবদ্ধভাৱে কামকৰা দৰকাৰ। সেই উদ্দেশ্যেৰে স্থানীয় বিভিন্ন জনৰ লগত আলোচনা কৰি আমি তিনিওজনৰ নামত এখন বিশাল ৰাজহুৱা সভা আহ্বান কৰিলো। সভাত আমাৰ বৃহত্তৰ লক্ষ্য-উদ্দেশ্য ব্যাখ্যা কৰাত ইতিমধ্যেই শিশু উদ্যানৰ সম্পাদকৰ দায়িত্ব বহন কৰি যোৱা তিলেন্দ্ৰ নাথ গগৈ, জগত চন্দ্ৰ গগৈ, মীন গোঁহাই আদিয়ে একে আষাৰেই সন্মতি প্ৰকাশ কৰিলে। অৱশ্যে ঘিলামৰা উন্নয়ন কমিটিৰ তেতিয়াৰ সভাপতি হৰেন্দ্ৰ নাথ গগৈচাৰ আৰু সম্পাদক ঘনশ্যাম শইকীয়াই সামান্য খু-দুৱনি প্ৰকাশ কৰিছিল। তথাপি বিশদ আলোচনাৰ পিচত সৰ্বসন্মত ভাৱে শিশু উদ্যান আৰু উন্নয়ন কমিটিক একত্ৰিত কৰি কেশৰাম বৰুৱাক সভাপতি, মোক সম্পাদক আৰু সত্য নাথ গগৈক যুটীয়া সম্পাদক ৰূপে লৈ ১৯৭২ চনত ঘিলামৰা উন্নয়ন কমিটি গঠন কৰা হয়। উল্লেখযোগ্য যে, তেতিয়াৰ ঘিলামৰা উন্নয়ন কমিটিৰ পৰিসৰ শৈক্ষিক-সাংস্কৃতিকভাৱে বহুল আছিল। সেয়ে ধেনুখনাৰ অচ্যুত দত্ত, শিঙিয়াৰ দীপ্তি শইকীয়া আৰু বৰদৈবামৰ ডিম্বেশ্বৰ পাত্ৰ ১৯৭৮য৭৯ চন মানলৈকে উক্ত কমিটিৰ বিশিষ্ট সদস্য আছিল।\nসেইকালৰ ঘিলামৰা উন্নয়ন কমিটি অতি মৰ্য্যদাসম্পন্ন, সৰ্ব্বজন গ্ৰাহ্য আৰু ঘিলামৰাৰ প্ৰায় সকলো সামাজিক-সাংস্কৃতিক অনুষ্ঠানৰ ন্যায় বিচাৰক স্বৰূপ আছিল। ঠাইখনৰ চৰকাৰী অনুষ্ঠান, চৰকাৰী শিক্ষা প্ৰতিষ্ঠান, মথাউৰি শ্লুইচগেট নিৰ্ম্মাণ, বান সাহাৰ্য বিতৰণ, চেকচেকি গ্ৰেজিঙৰ মাটি বেদখলকলৈ দীঘলী গাওঁ আৰু ঘাঁহি গাঁৱৰ মাজত হোৱা কন্দলৰ মিতমাত কৰাত সহায় কৰা, দুখীয়া কৃষকৰ মাটি মহাজনী বন্ধকৰ পৰা মুকলি কৰি দিয়া, চৰকাৰী-বেচৰকাৰী বিভিন্ন দুৰ্নীতিৰ বিৰোধীতা কৰা আৰু ঘৰুৱা কাজিয়া আৰু ভুল বুজাবুজিৰ মকামিলা কৰি দিয়া কাৰ্যও ঘিলামৰা উন্নয়ন কমিটিয়ে কৰিছিল। বিশেষভাৱে উল্লেখযোগ্য যে, গোটাচেৰেক ৰাজহুৱা কন্দলৰ বিষয় স্থানীয় আৰক্ষী প্ৰশাসনেও উন্নয়ন কমিটিক সমাধানৰ বাবে এৰি দিছিল আৰু বিষয় বোৰৰ সুসমাধানৰ পিচত কমিটিৰ নেতৃবৃন্দক আৰক্ষী চকীলৈ মাতি নি চাহ খোৱাইছিল। স্থানীয় ৰাইজৰ একাংশইও ঘৰুৱা বা পৰিয়ালগত বেমেজালি হ’লে আৰক্ষীৰ ওচৰত গোচৰ দিয়াতকৈ ঘিলামৰা উন্নয়ন কমিটিকহে মীমাংসা কৰিবলৈ দিবলৈ ভাল পাইছিল। এনেবোৰ কাৰ্যৰ পৰাই উন্নয়ন কমিটিয়ে স্থানীয় ৰাইজৰ বিশ্বাস আৰু আস্থা লাভ কৰিব পাৰিছিল।\nইতিমধ্যেই শিশু উদ্যানৰ খেৰৰ ঘৰটো ভাগি পৰাত আৰু সামূহিক কেন্দ্ৰৰ পুথি ভঁৰালটো নোহোৱা হোৱাত বিভিন্ন সভা-সমিতি পতা, ভ্ৰাম্যমান থিয়েটাৰ মঞ্চস্থ কৰোৱা আৰু সাংস্কৃতিক অনুষ্ঠান পতা, আনকি আবেলি বহা-মেলা কৰা স্থান বা ৰাজহুৱা ঘৰ এটা নোহোৱাত বৰ অসুবিধা হৈছিল। চিৰিলুইত প্ৰতিষ্ঠান উঠি যোৱাত বন্ধু বিপিন বৰুৱাই পতা ‘কেতেকী গ্ৰন্থালয়’তে আমি গ্ৰন্থানুৰাগী সকল বহিবলৈ লৈছিলো। মোৰ লগত প্ৰতি আবেলিতেই তাত বহিবলৈ লোৱা সকলৰ ভিতৰত একেবাৰে নিয়মীয়া আছিল গড় কাপ্তানী বিভাগৰ অভাৰচিয়াৰ মনু চুতীয়া। তেঁেৱই চাহ-তামোলৰ খৰছো বহন কৰিছিল। তেওঁক লগ দিবলৈ প্ৰায়েই আহিছিল আন দুজন তেওঁৰ সঙ্গী অভাৰচিয়াৰ লক্ষ্মী প্ৰসাদ বৰুৱা আৰু ই. এণ্ড. ডি.ৰ অভাৰচিয়াৰ চুচেন বৰুৱা। এদিন কথা প্ৰসঙ্গত মনু চুতীয়াই প্ৰস্তাব দিলে আৰু আমি বাকী সকলেও সমৰ্থন কৰিলোঁ যে, আমাক বহাৰ বাবে এটা স্থায়ী ৰাজহুৱা ঘৰ লাগে আৰু সেয়ে হ’ব ঘিলামৰা ৰাজহুৱা ৰঙ্গ মঞ্চ। বন্দোৱস্ত হ’ল যে সেই সময়ত বজাৰত এক কেজি চিমেন্ট পাবলৈ নোহোৱা অৱস্থাত তিনিও অভাৰচিয়াৰে কিবা কৰি ১০ বেগ কৈ চিমেন্ট, তদনুৰূপ শিল, বালি, লো, বল্ডাৰ আদি ‘মেনেজ’ কৰি দিব। এইদৰে¸ ৰাইজৰ শ্ৰমদানেৰে ৰাজহুৱা ৰঙ্গ মঞ্চৰ নিৰ্মাণ কাৰ্য আৰম্ভ কৰা হ’ল।\nসেই আছিল পৰৱৰ্ত্তী কালৰ ঘিলামৰা কৃষ্টি ভৱন ৰঙ্গমঞ্চৰ জন্মৰ চেৰাশালী। ফলত ১৯৭৩ চনৰ কোনোবা এদিনা বিশেষজ্ঞৰ জোখমাখেৰে ৰঙ্গমঞ্চৰ আধাৰশিলা স্থাপন কৰা হ’ল। এই ক্ষে ত্ৰত আৰু দুজন গড় কাপ্তানীৰ অভাৰচিয়াৰ লোহিত বৰা আৰু কুমুদ সোনোৱালৰ অৱদানো স্মৰণযোগ্য। অন্য এজন ঘিলামৰাৰ সকলো ক্ষেত্ৰতেই হিতৈষীলোক পূৰ্ণ আগৰৱালাৰ অৰিহণা মনত পেলাবই লাগিব। তেওঁৰ ট্ৰাকখনেৰে বৰদলনিৰ ‘গগৈ’ উপাধিৰ এজন ঠিকাদাৰ, ঘিলামৰাৰ ধনবৰ মহাজনৰ সৈতে চাউলধোৱা গড় কাপ্তানী সংমণ্ডলৰ কাৰ্যবাহী অভিযন্তাৰ পৰা অতি প্ৰতিকুল বতৰতো এক ধৰণৰ জোৰ দি ‘ৰিস্ক’ লৈও ৰঙ্গমঞ্চৰ বাবে চিমেন্ট অতি গোপনে অনা হৈছিল। আগৰৱালাৰ ট্ৰাকৰ ভাড়া দিয়াৰ কথাই নাছিল। বৰঞ্চ দৈহিকভাৱে তেওঁ কষ্টভোগ কৰিব লগা হৈছিল। এনেদৰে আৰম্ভ কৰা ৰঙ্গমঞ্চটো অলপ অলপকৈ ৰাজহুৱা দান-বৰঙণি আৰু ভ্ৰাম্যমান নাট্যদলবোৰ আনি পুঁজি সংগ্ৰহ কৰি নিৰ্মাণ কাৰ্য চলাই থকা হ’ল। অৱশ্যে ইতিমধ্যে জৰুৰী অৱস্থা ঘোষণা কৰাত মই ১৮ মাহৰো অধিককাল আৰু সত্য নাথ গগৈও ৮ মাহ মান জেইলত থাকিব লগা হোৱাত উন্নয়ন কমিটিৰ কাম কাজো প্ৰায় স্থবিৰ হৈ থাকিল। অৱশ্যে ১৯৭৭ চনত জেইলৰ পৰা আহি ঘিলামৰাৰ সামাজিক সাংস্কৃতিক উন্নয়নৰ কাম পুনৰ আৰম্ভ কৰিবলৈ লওঁতেই অসম আন্দোলন আহিল। মোৰ ওপৰত সামাজিক বৰ্জনৰ পৰোৱানা আহিল। ফলত মোৰ অজ্ঞাতেই ৰাজহুৱা সভা পাতি মোক সম্পূৰ্ণ বাদ দি হৰেন্দ্ৰ নাথ গগৈক সভাপতি আৰু খগেন বৰগোঁহাইক সম্পাদক পাতি আগৰ সৰু কমিটিৰ ঠাইত এখন বৃহৎ উন্নয়ন কমিটি গঠন কৰিলে। ইতিমধ্যেই কমিটিয়ে পৰীক্ষা কৰি থোৱা হিচাপ মই কাবৌ-কোকালি কৰি গ্ৰহণ কৰিবলৈ পতা ৰাজহুৱা সভাত ‘মোক জোতাৰ মালা পিন্ধাব লাগে’ বুলি গঞ্জনা কৰি নতুন যুৱ-নেতাই মোক ক্ষমা খুজিব লগা হোৱা বিষম পৰিণামকো নীলকণ্ঠৰ দৰে মই সহ্য কৰিব লগা হ’ল।\nতাৰপিচত সম্পূৰ্ণ ৬ বছৰ সমাজৰ পৰা বিছিন্ন হৈ থাকিব লগা হ’লো। অৱশ্যে ইতিমধ্যেই সম্পাদকজনে চৰকাৰী চাকৰিলৈ গুছি যোৱাৰ পিচত তিলক চেতিয়াক সভাপতি আৰু বিপিন বৰুৱাক সম্পাদকৰূপে লৈ নতুন উন্নয়ন কমিটি গঠন হ’ল। এই কালছোৱাত দুটা উল্লেখযোগ্য কাম হ’ল। প্ৰথমটো হ’ল ঘিলামৰা উন্নয়ন কমিটিৰ মাটিৰ সন্মুখত কেঁচা ঘৰ সাজি স্থানীয় ক্ষুদ্ৰ ব্যৱসায়ী সকলক দোকান দিবলৈ দিয়া। দ্বিতীয়টো হ’ল পকাভেটিৰ ৰঙ্গমঞ্চৰ সন্মুখত শালকাঠৰ খুটা আৰু খেৰেৰে এটা বিশাল প্ৰেক্ষাগৃহ নিৰ্মাণ যাৰ নাম দিয়া হ’ল ঘিলামৰা কৃষ্টি ভৱন। এই ভৱন নিৰ্মাণত অশেষ সাহস-শ্ৰম আৰু ত্যাগ কৰিছিল তেতিয়াৰ উন্নয়ন কমিটি খনৰ উপৰিও অধ্যাপক মানিক শইকীয়া, অধ্যক্ষ কেশৰাম বৰুৱা, অধ্যাপক কৈলাশ শৰ্ম্মা, তিলেন্দ্ৰ নাথ গগৈ, ক্ষীৰেশ্বৰ ফুকন, প্ৰমোদ হাজৰিকা, কুল হাজৰিকা, অধ্যাপক প্ৰসন্ন বুঢ়াগোঁহাই, অধ্যাপক সত্যনাথ গগৈ আৰু অনেক লোকে যিসকল সকলোৰে নামোল্লেখ সম্ভৱ নহয়। কৃষ্টি ভৱন নিৰ্মাণৰ পিচত ঘিলামৰা উন্নয়ন কমিটিৰ এটা মুখ্য কাৰ্যসূচী আৰম্ভ হ’ল, সেয়া হ’ল শ্ৰীকৃষ্ণৰ ৰাসযাত্ৰাৰ অভিনয় – ‘ঘিলামৰা আঞ্চলিক ৰাস অভিনয়ৰ নামত’।\nসুদীৰ্ঘ ৬ বছৰৰ পিচত অৰ্থাৎ ১৯৮৪ চনত অসম আন্দোলন স্তিমিত হৈ অহাৰ লগে লগে মোক ক্ৰমে সমাজত সহ্য কৰিব পৰা হ’লত ঘিলামৰাৰ উন্নয়নৰ কামতো সহযোগ কৰিব পৰা হ’লো। বিশেষকৈ কৃষ্টি ভৱনৰ বাঁহ আৰু খেৰৰ ছালখন ভাগি পৰাত ৰাজহুৱা কামত ভীষণ সমস্যাই দেখা দিলে। গতিকে কৃষ্টি ভৱনটো পুনৰ সাজিবৰ বাবে বাঁহ-খেৰ আদি সংগ্ৰহ কৰিবলৈ তেতিয়াৰ কমিটিৰ উপ সভাপতি শৰৎ ফুকনে মোক মাতি অনাত ৰাতি ৰাতি সমগ্ৰ ঘিলামৰাৰ প্ৰায় ১২০ ঘৰ মানুহৰ পৰা খেৰ-বাঁহ সংগ্ৰহ কৰি ৰাইজৰ শ্ৰমদানেৰে পূৰ্বৰ বিশাল ভৱনটোৰ একোঠা কমাই পুনৰ খেৰেৰে চোৱা হ’ল। তাৰবাবে আনকি বৰদৈবাম বাগানৰপৰা খেৰ ট্ৰাকেৰে দান ৰূপে অনা হ’ল। খেৰ-বাঁহ বিচৰাত মোক বিশেষভাৱে সহায় কৰিলে শ্ৰদ্ধেয় ক্ষীৰেশ্বৰ ফুকন, ভোগেশ্বৰ সুত¸ আৰু মীন ফুকন, ৰেৱত হাজৰিকাৰ লগতে অন্যান্য সকলেও। ৰাজহুৱা স্বাৰ্থত তেতিয়াৰ ৰাইজ ত্যাগ কৰিবলৈ সততে সাজু আছিল।\nঘিলামৰা উন্নয়ন কমিটিৰ কামত পুনৰ এনেদৰে লাগি যোৱা দেখি ৰাইজে প্ৰথমে মোক কমিটিৰ উপ সভাপতি আৰু ১৯৮৫ চনত সভাপতি পাতিলে। সম্পাদক পাতিলে কুল প্ৰসাদ গগৈক। ৰাস পতাকে ধৰি অন্যান্য সামাজিক সাংস্কৃতিক কাৰ্যসূচীও পালন কৰা হ’ল যদিও সম্পাদক কুল গগৈ নিজেই আঁতৰি যোৱাত মীন ফুকনক কমিটিৰ সম্পাদক পতা হ’ল। ফলত সভাপতি আৰু সম্পাদকৰূপে মই আৰু মীন ফুকনে প্ৰায় এযুগৰো অধিক কাল ঘিলামৰাৰ সামাজিক সাংস্কৃতিক উন্নয়নৰ কাৰ্যত লাগি গলো। প্ৰথমে চিন্তা কৰিলো কৃষ্টি ভৱনৰ সন্মুখত এখন স্থায়ী তোৰণ নিৰ্মাণৰ বাবে। কমিটিৰ পুঁজি নোহোৱা বাবে শিল-বালি-ৰড-চিমেন্ট-বল্ডাৰ আদি সকলোবোৰ স্থানীয় ব্যৱসায়ী আৰু উদাৰ লোকৰ পৰা সম্পূৰ্ণ দান ৰূপেই সংগ্ৰহ কৰা হ’ল। প্ৰথমে ৰাজমিস্ত্ৰীৰ অভাৱ হৈছিল যদিও সুদক্ষ কাৰিকৰ ৰয় ৰাজমিস্ত্ৰীয়ে বিশেষ মজুৰি নোলোৱাকৈয়ে সুন্দৰ, মজবুত আৰু বহল-ওখ স্থায়ী তোৰণখন নিৰ্মাণত ই কৃষ্টি ভৱনৰ সৌন্দৰ্য বহনো কৰিলে। পৰৱৰ্ত্তীকালত তোৰণৰ মাজত লোহাৰ জপনা দিয়াত উন্নয়ন কমিটিৰ চৌহদ সুৰক্ষিতো হ’ল।\nএই কালচোৱাৰ এটা উল্লেখযোগ্য কাম ঘিলামৰা উন্নয়ন কমিটিয়ে কৰিলে। সেয়া হ’ল অতি প্ৰয়োজনীয় ৰাজহুৱা শ্মশানৰ বাবে ঘিলামৰাৰ মাজ ঠাই চেকচেকী গ্ৰেজিঙত প্ৰায় ১২ বিঘামান মাটি সংৰক্ষণ কৰোৱা হ’ল। তাৰ বাবে সোৱনশিৰি চক্ৰৰ চক্ৰ বিষয়াকে ধৰি সংশ্লিষ্ট বিভাগৰ লগত দীৰ্ঘদিন যুঁজ কৰিব লগা হ’ল। তদুপৰি স্থানীয় বেদখলকাৰী মানুহৰ লগতো কঠিন যুঁজ দিব লগা হ’ল। অৱশেষত আনকি উন্নয়ন কমিটিৰ বিষয় ববীয়া, সদস্য আৰু কৰ্ম্মীসকলে নিজেই কেইবাদিনো শ্মশানশালীৰ ওখোৰা-মোখোৰা মাটি সমান কৰা আৰু চাৰিও ফালে কুৰ মাৰি ওখ ঢাপ আৰু দ’ খাৱৈ মাৰিব লগা হ’ল। বেদখলো কমিটিয়ে নিজেই বল প্ৰয়োগেৰে উচ্ছেদ কৰিব লগা হ’ল যাৰ ফলত শ্মশানশালী খন অদ্যাপিও কম-বেছি অক্ষত হৈ আছে।\nঘিলামৰা উন্নয়ন কমিটিয়ে তেতিয়া প্ৰগতিশীল সংস্কৃতিৰ বিকাশৰ বাবে কৃষ্টি ভৱনত আঞ্চলিক বহাগ বিহু সন্মিলন পালন, আঞ্চলিক ৰাস অভিনয় পতা, জ্যোতি দিৱস আৰু ৰাভা দিৱস পালন কৰা নিয়মীয়া বাৰ্ষিক কাৰ্যসূচী হিচাবে গ্ৰহণ কৰিলে। তদুপৰি শংকৰ উৎসৱ, জয়া-লাচিত-চ্যুকাফা, সতী সাধনী আদি বিভিন্ন জাতীয় উৎসৱ পালনৰ বাবে কৃষ্টি ভৱন আৰু ৰঙ্গমঞ্চটো ভাড়াহীন ভাৱে দিয়াৰ সিদ্ধান্ত গ্ৰহণ কৰিলে। গতিকে বিহু-ৰাস-জ্যোতি-বিষ্ণু দিৱস পালন নিৰবিচ্ছিন্ন ভাৱেই চলি থাকিল। অৱশ্যে লোকচান ভৰাৰ বাস্তৱ কাৰণতেই কেই বছৰমানৰ পিচত ৰাস উদ্যাপন বন্ধ হৈ গ’ল। এই সাংস্কৃতিক কাৰ্যসূচী বোৰত ক্ষীৰেশ্বৰ ফুকন, তিলেন্দ্ৰ নাথ গগৈ, কুল হাজৰিকা, প্ৰমোদ হাজৰিকা, সত্য নাথ গগৈ, নৰ চাংমাই, পৰমানন্দ গগৈ, ৰেৱত হাজৰিকা, ধনী গগৈ, তনু ফুকন আদি অনেকেই মোক আৰু সম্পাদক মীন ফুকনক সহায় কৰিছিল। এই কথাও স্বীকাৰ কৰিব লাগিব যে, তেতিয়া কমিটি গঠন আৰু কাম-কাজ সহজ ভাৱেই চলিছিল আৰু ৰাইজৰ সহযোগো উৎসাহজনকেই আছিল। গতিকে কমিটিৰ কামকাজো স্বচ্ছন্দেই চলিছিল।\nনটৰাজ, ষ্টাৰ, অপ্সৰা, জ্যোতিৰূপা আদি ভ্ৰাম্যমান থিয়েটাৰ প্ৰতি বছৰেই একাধিক সংখ্যাত প্ৰদৰ্শন কৰাই পোৱা পুঁজিৰেই ৰঙ্গমঞ্চটো পকাকৈ সম্পূৰ্ণ কৰা আৰু কৃষ্টি ভৱনৰ কেঁচা ঘৰটো মেৰামেতি কৰি যোৱাত অসুবিধা হোৱাত চৰকাৰৰ সহযোগ বিচাৰি স্থানীয় উন্নয়ন খণ্ড আৰু উত্তৰ লক্ষীমপুৰৰ জিলা গ্ৰাম্য প্ৰাধিকৰণ (পি. ডি) কাৰ্যালয়ত ঘিলামৰা উন্নয়ন কমিটিৰ পৰা বাৰে বাৰে ধৰাত আৰু সংশ্লিষ্ট শাসক দলীয় সদস্য মহেন্দ্ৰ বৰুৱাইও সহায় কৰি দিয়াত এটা বৃহৎ প্ৰেক্ষাগৃহৰ বাবে মঞ্জুৰী পোৱাত কমিটিয়ে সদস্য বিজয় হাজৰিকাক তদাৰকীৰ দায়িত্ব দিয়ে। সিং মিস্ত্ৰীৰ দ্বাৰাই প্ৰথমে পকা খুটা খিনি, পিচত ঘৰৰ ছাল, দেৱাল, দুৱাৰ-খিড়িকী আৰু লগতে মঞ্চৰ নিৰ্মাণো স্থায়ীভাৱে সম্পন্ন কৰিব পৰা হ’ল। মজিয়াৰো সৰহখিনি পকা কৰিব পৰা হ’ল।\nইতিমধ্যেই কমিটিৰ সন্মুখত এটা কঠিন সমস্যাই দেখা দিলে, কৃষ্টি ভৱনৰ চৌহদত দোকান দি থকা ক্ষুদ্ৰ ব্যৱসায়ী সকলে কমিটিৰ চৰ্ত্ত মানিবলৈ অপাৰগতা প্ৰকাশ কৰাত। অথচ ঘিলামৰা উন্নয়ন খণ্ডৰ তৰফৰ পৰা স্থায়ী বজাৰ গৃহ (মাৰ্কেটিং চেদ) নিৰ্মাণৰ মঞ্জুৰীও দিছিল। গতিকে প্ৰশাসন আৰু আৰক্ষীৰ পৰোক্ষ সহযোগৰ সাহসত কমিটিয়ে জোৰ কৰিও উচ্ছেদৰ ব্যৱস্থা কৰিবলৈ বাধ্য হ’ল। এই ক্ষেত্ৰত উচ্ছেদকাৰ্য আৰম্ভ কৰিবলৈ গৈ কমিটিৰ সভাপতি মই, সম্পাদক মীন ফুকন, সহ সম্পাদক ৰেৱত হাজৰিকা, ধনী গগৈ আদিয়ে যথেষ্ট ভাবুকী আৰু অদূৰৰ পৰা ঠাট্টা-মস্কৰা ইতিকিঙৰো সন্মুখীন হ’ব লগা হৈছিল। অৱশ্যে পিচৰফালে যথেষ্ট সংখ্যক ৰাইজেও আমাক সহায় কৰিলে। গতিকে ভৱিষ্যতে উন্নয়ন কমিটিৰ মাটিৰ সীমা যাতে ঠেলিব নোৱাৰে তাৰ বাবে গড় কাপ্তানী পথৰ ফালৰ সীমাটোত মাটিৰ ওপৰলৈকে ইটাৰ বেৰ গাঁথি দি নিৰাপদ কৰা হ’ল।\nবহু বছৰ নিষ্ঠাৰে, আনকি নিজ খৰছান্ত হৈ, কাম কৰাৰ পিচত সম্পাদক মীন ফুকনে আজৰি ল’ব খোজাত ৰাজহুৱা সভাই মোকেই সভাপতিৰূপে ৰাখি হিৰণ্য হাজৰিকাক ঘিলামৰা উন্নয়ন কমিটিৰ নতুন সম্পাদকৰূপে নিৰ্বাচিত কৰে। কমিটিৰ উদ্যোগতেই ঘিলামৰাত বিজুলী চাকি আৰু টেলিফোন ব্যৱস্থা প্ৰৱৰ্ত্তনত যথেষ্ট ভূমিকা গ্ৰহণ কৰা হয়। কমিটিৰ সম্পাদক হিৰণ্য হাজৰিকাই বিজুলী-টেলিফোন গ্ৰাহক কমিটিৰ সম্পাদকৰূপেও সেৱা আগবঢ়ায়। সেই কাৰ্যকালত কৃষ্টি ভৱনৰ মূল পকা তোৰণৰ দুয়োফালে পকা বজাৰ গৃহ নিৰ্মাণ সম্পূৰ্ণ হয় আৰু কোঠাবোৰৰ পৰিচালনাত বৃহত্তৰ ৰাজহুৱা স্বাৰ্থত কমিটি কিছু কঠিন হ’বলৈ বাধ্য হ’ব লগা হোৱাত কিছু ত্যক্ততাৰ সৃষ্টি নোহোৱাও নহয়। তথাপি বজাৰগৃহ আৰু অন্যান্য শিতানৰ পৰা সংগৃহীত ধনেৰে কৃষ্টি ভৱনৰ তোৰণৰ সংলগ্ন কৰি এটা পকা টিকেট ঘৰ, তোৰণৰ মাজত আৰু কাষত লোহাৰ জপনা, শ্বহীদ বেদীৰ সন্মুখত ইটাৰ আধা পকী বেৰ, কৃষ্টি ভৱনৰ পশ্চিম ফালৰ বাৰাণ্ডাখন, ৰঙ্গমঞ্চৰ দক্ষিণ ফালে অভ্যৰ্থনাৰ বাবে চালি ঘৰ এটা পকা খুটা আৰু টিন পাতেৰে নিৰ্মাণ কৰা হয়। লগতে চৰকাৰী মঞ্জুৰীৰ সাহাৰ্যত ৰঙ্গমঞ্চটোও দুটা মঞ্চীয় (ডাবোল ষ্টেজ) কৰি নিৰ্মাণ কৰোৱা হ’ল।\nআমাৰ এই কাৰ্যকালত আঞ্চলিক বিহু সন্মিলন প্ৰতি বহাগ বিহুতেই পাতি অহাৰ লগতে সংস্কৃতিক গাঁৱলৈ লৈ যোৱাৰ কাৰ্যসূচীও লোৱা হ’ল। এনেয়ে কৃষ্টি ভৱনত জন সমাবেশ কম হয় আৰু জ্যোতিপ্ৰসাদ আৰু বিষ্ণুপ্ৰসাদৰ মহান প্ৰতিভাক গাঁৱৰ মানুহেহে জানিব লাগে বুলি গণ্য কৰি এই দুয়োটা দিৱসকেই গাৱঁত পৰীক্ষামূলক ভাৱে পতাৰ ব্যৱস্থা কৰা হ’ল। গাৱঁৰ ৰাইজৰ সহযোগত নামঘৰত বা স্কুল ঘৰত শ শ মানুহৰ ইমানেই সহাৰি পোৱা হ’ল যে আমি উৎসাহিত আৰু আনন্দিত হৈ পৰিলোঁ। ফলত মইনাপৰা গাওঁ, জালভাৰী গাওঁ, চেতিয়া গাওঁ, ঘাঁহি গাওঁ, ভকত গাওঁ, দেৱলীয়া গাওঁ, ফুকন গাৱঁৰ উজনি চুক আৰু ভাটী চুকত সুকীয়াকৈ, ঘিলামৰা পাব্লিক হাইস্কুল, দীঘলী গাওঁ, যুৱজ্যোতি যুৱ সংঘৰ সহযোগত কান্ত খনিকৰ ছোৱালী হাইস্কুল আদিত প্ৰতিযোগিতা আৰু মুকলি সভাৰে বেচ সফলতাৰে জ্যোতি দিৱস আৰু বিষ্ণু ৰাভা দিৱস পালন কৰি অহা হ’ল। গাৱঁৰ ৰাইজৰ আগ্ৰহ এই ক্ষেত্ৰত অভাৱনীয় আছিল।\nঅৱশ্যে বিহু মেলা পতাক লৈ ঘিলামৰা উন্নয়ন কমিটিৰ নেতৃত্ব আৰু একাংশ স্থানীয় বিহুপ্ৰেমীৰ মাজত ভালেদিনৰ পৰা কিছু মনোমালিন্য চলি আহিছিল। সেয়া মূলতঃ আছিল নীতিগত। তেওঁলোকে ঘিলামৰা উন্নয়ন কমিটি আৰু কৃষ্টি ভৱনৰ বাহিৰত কেন্দ্ৰীয় ৰঙালী বিহু সন্মিলন নাম দি তেনে এখন বিহুও পাতিবলৈ ললে। ফলত ঘিলামৰাৰ একেটা কেন্দ্ৰতেই দুখন বিহু সন্মিলন চলি থকাৰ পৰিবেশ এটা ভাল নলগা হ’ল। অৱশেষত সেই কেন্দ্ৰীয় ৰঙালী বিহু পাতিবলৈ কৃষ্টি ভৱনৰ চৌহদত এটা স্থায়ী মঞ্চ নিৰ্মাণৰ বাবে মাটি বিচাৰি ঘিলামৰা উন্নয়ন কমিটিৰ পৰা অনুমোদন বিচৰাত বৃহত্তৰ সাংস্কৃতিক স্বাৰ্থত অনুমোদন দিয়া হ’ল আৰু ঘিলামৰা উন্নয়ন কমিটিৰ প্ৰায় কুৰি বছৰীয়া আঞ্চলিক বিহুসন্মিলনো বাদ দিয়া হ’ল। ফলত উন্নয়ন কমিটিৰ মাটিৰ দক্ষিণ-পশ্চিম ফালে প্ৰথমে কেঁচা ভেটিৰে আৰু পিচত তেতিয়াৰ জিলা পৰিষদৰ সদস্য ৰত্নেশ্বৰ টাইডলৈ অশেষ ধন্যবাদ যে তেওঁৰ প্ৰায় ৩ লাখ টকাৰ সাহাৰ্যৰে ঘিলামৰা কেন্দ্ৰীয় ৰঙালী বিহু সন্মিলনৰ স্থায়ী মঞ্চ নিৰ্মাণ কৰা হ’ল য’ত স্বতন্ত্ৰ ভাৱেই এতিয়াও কেন্দ্ৰীয় ৰঙালী বিহু সন্মিলন চলি আছে।\nপৰিশেষত ২০০৬ চনৰ অেkফাবৰ মাহত ঘিলামৰা উন্নয়ন কমিটিৰ নতুন কমিটি তীৰ্থ নাথ বৰুৱাক সভাপতি আৰু গোলাপ গোঁহাইক সম্পাদকৰূপে লৈ গঠন কৰা হ’ল আৰু এই কমিটিয়ে কৃষ্টি ভৱনত জ্যোতি প্ৰসাদ আৰু বিষ্ণু প্ৰসাদ ৰাভাৰ দিৱস পালন কৰি আৰু দীৰ্ঘ বিৰতিৰ পিচত যোৱা বছৰ কৃষ্টি ভৱনত বেচ জাকজমকতাৰে শ্ৰীকৃষ্ণ ৰাসলীলা অভিনয় কৰিছে।\nগতিকে ১৯৭১য৭২ চনতে ঘিলামৰা উন্নয়ন কমিতিৰ জন্ম দি ১৯৭৮য৭৯ চনলৈকে সম্পাদক, ১৯৮৪ চনত উপ সভাপতি আৰু ১৯৮৫ চনৰ পৰা ২০০৬ চনলৈকে সুদীৰ্ঘ বছৰ সভাপতিৰাপে কমিটিৰ নেতৃত্ব দি ঘিলামৰাৰ সামাজিক সাংস্কৃতিক বিকাশৰ বাবে ইংৰাজ কবি ৰবাৰ্ট ব্ৰাউনিঙে কোৱাৰ দৰে ‘প্ৰেটি ডান, আন ডান ভাষ্ট’ – অৰ্থাৎ কৰিলো সামান্য থাকিল অসংখ্য। সেয়ে অক্ষমতাৰ বাবে সকলো দায়দোষ নিশ্চয় হয় যেন মাৰ্জনীয়।\nবহাগ বিহু, বিহু মঞ্চ আৰু বিহঙ্গম দৃষ্টিত ঘিলামৰাৰ বিহুতলী সমূহ


কোৰোণা পৰীক্ষাৰ সন্দৰ্ভত নতুন নিয়ম জাৰি, আক্ৰান্ত ৰোগী কিমান দিন থাকিব লাগিব হোম আইছলেছনত? new-guideline-for-assam-covid-positive-patients-managements-hb– News18 assam\nকোৰোণা পৰীক্ষা আৰু ৰোগীৰ ডিচচাৰ্জৰ সন্দৰ্ভত নতুন নিয়ম জাৰি, কি কি আছে নতুন গাইড লাইনত?\nৰাজ্য চৰকাৰে শেহতীয়াকৈ হাস্পতালৈ অহা ৰোগীৰ কোৰোণাৰ পৰীক্ষা আৰু কোৰোণাত আক্ৰান্ত ৰোগীৰ ডিচচাৰ্জৰ সন্দৰ্ভত নতুন নিয়ম জাৰি কৰিছে।\nৰাজ্য়ত হোৰাহোৰে বাঢ়িছে কোৰোণাত আক্ৰান্ত ৰোগীৰ সংখ্যা। কোৰোণাৰ সৈতে মোকাবিলা কৰিবলৈ প্ৰতিটো পদক্ষেপ গ্ৰহণ কৰিছে ৰাজ্য চৰকাৰে। ৰাজ্য চৰকাৰে শেহতীয়াকৈ হাস্পতালৈ অহা ৰোগীৰ কোৰোণাৰ পৰীক্ষা আৰু কোৰোণাত আক্ৰান্ত ৰোগীৰ ডিচচাৰ্জৰ সন্দৰ্ভত নতুন নিয়ম জাৰি কৰিছে।\nগাইড লাইনত কিছু সালসলনিঃ\nসকলো ঠাইতে কোৰোণাৰ টেষ্টিঙৰ সন্দৰ্ভত আইচিএমআৰৰ গাইডলাই ফলো কৰা হ'ব।\nসকলো জৰুৰীকালীন সেৱা(চাৰ্জাৰী আৰু ডেলিভাৰী)ত কোভিড টেষ্টিঙৰ কাৰণে বিলম্ব হ'ব নোৱাৰিব।\nকেজুৱেলিটী, মেডিকেল কলেজৰ জৰুৰী সেৱা, জিলা হাস্পতাল, সকলোধৰণৰ চৰকাৰী আৰু বে-চৰকাৰী হাস্পতাললৈ অহা ৰোগী কোভিড ৰিজাল্টৰ বাবে অপেক্ষা কৰি থাকিব নালাগে। কিন্তু কোৰোণাৰ লক্ষণ থকা ৰোগীৰ ক্ষেত্ৰত এয়া প্ৰযোজ্য নহ'ব।\nকোৰোণাৰ লক্ষণ নথকা হাস্পতালত ভৰ্তি হৈ থকা গৰ্ভৱতী মহিলা, চাৰ্জাৰীৰ ৰোগীৰ কোৰোণা পৰীক্ষা কৰিব নালাগে। কিন্তু কোৰোণাৰ লক্ষণ থাকিলে সেই নিয়ম প্ৰযোজ্য নহ'ব।\nকোৰোণাত আক্ৰান্ত ৰোগীৰ ডিচচাৰ্জৰ ক্ষেত্ৰতঃ\nকোৰোণা ৰোগীক ৫ দিনৰ পিছত হাস্পতালৰ পৰা ডিচচাৰ্জ কৰা হ'ব। ডিচচাৰ্জৰ সময়ত কোনোধৰণৰ RAT/RTPCR পৰীক্ষাৰ প্ৰয়োজন নাই।\nকিন্তু লক্ষণ থকা ৰোগীৰ ক্ষেত্ৰত সিদ্ধান্ত ডাক্তৰে ল'ব। স্বাস্থ্যৰ শেহতীয়া অৱস্থাৰ অৱস্থাৰ ওপৰত নিৰ্ভৰ কৰিব।\nকোভিড কেয়াৰ চেণ্টাৰৰ পৰা ডিচচাৰ্জ কৰাৰ পিছত ২ দিন হোম আইচলেছনত থাকিব লাগিব।\nAssam Governmentcorona virusCovid Patients DischargeCovid Protocol


ফে'চবুকৰ পিঠিত গাঁঠি দিলোঁ ইউনিক’ডৰ চিঠিখনি (মনজীৎ) - সাহিত্য ডট অৰ্গ\nদুই নং ছাত্ৰাবাসৰ চুপাৰ চাৰ\nবিষয় : কেইটিমান অকপট স্বীকাৰোক্তি তথা এধানি ক্ষমা প্ৰাৰ্থনা।\nপোন প্ৰথমে নমস্কাৰ গ্ৰহণ কৰিব । মৰম ল’ব, আর্শীবাদ দিব । এই মুহুৰ্তত যদি মই কোনে কৈছোঁ (?) ধৰণৰ ভাব এটাই আপোনাক আমনি দিছে । তেনেহ’লে তাক একাষৰীয়া কৰি থৈ দিয়ক । বিশেষ ভাবিব নালাগে । মই আন কোনো নহয় । উতলা যৌৱনৰ বা লাগি মতলীয়া হৈ এসময়ত অতিশয় উৎপাত দুষ্টালি বদমাচিৰে আপোনাৰ চুলি থিয় কৰি দি হাজাৰ বাৰ গালি খাই, দহ বাৰ বাৰকৈ লাষ্ট ৱার্ণিং পায়ো নিজকে অকণো সলনি নকৰাকৈ ৰখা, আন দহজনৰ দৰে ময়ো এজন মই আপোনাৰ ছাত্ৰাবাসৰেই প্ৰাক্তন আৱাসী । চাৰ হোষ্টেল এৰা আজি বহু বছৰেই হ’ল । আপোনাকো লগ নোপোৱাও বহু দিনেই হ’ল । পিছে মাজে মাজ উপলব্ধিৰ সীমনাত বহি এটাই ভাৱ আহে মনলৈ । পাকিস্থানৰ ৰাষ্ট্ৰপতিৰ বাবে তালিবান মুৰৰ কামোৰণি হৈ পৰা দি , সেই তিনিটা বছৰত আমি বোৰ আপোনাৰ বাবে মুৰৰ কামোৰণি হৈ পৰিছিলোঁ । আপোনাক জোকাই জ্বলাই বৰকৈ সোৱাদ লৈছিলোঁ । তাৰ বাবে এই মুহুৰ্তত অন্তৰেৰে অত্যন্ত দুখ প্রকাশ কৰিছোঁ ।\nবচা বচা কেইটিমান অকপট স্বীকাৰোক্তি :\nহয় চাৰ আপুনি ঠিকেই ধৰিছে আপোনাৰ বাথৰুমৰ পৰা যে প্রায়েই চাবোন, চেম্পু, চেভিং ক্রীম, ৰেজৰ, ব্লেড বাৰাণ্ডাৰ বাল্ব যে হেৰাই তাৰ আঁৰত আমাৰেই প্রত্যক্ষ হাত আছিল । আনকি ধুই শুকুৱাবলে মেলি থোৱা আপোনাৰ বাইদেউৰ নতুন শাড়ীখনৰ চুৰি কাৰ্য্যটোও আমাৰ দ্বাৰাই সংঘটিত । আচলতে নাটক চাটক আদি কৰিলে লাগি থাকিব পাৰে বুলি কৰা আমাৰে দূৰদৰ্শী চিন্তাৰেই ফচল সেইয়া ।\nনতুন ল’ৰা সোমালেই যে কেতিয়াবা মাজ নিশা, কেতিয়াবা পুঁৱতি নিশা লোহাৰ ৰডৰ থেলেং থালং শব্দৰ লগতে জুনিয়ৰৰ গালত চৰ মৰাৰ দৰে চেটেপ চাটাপ শব্দবোৰ শুনি আপুনি শোৱা পাতিৰ পৰা বেতঁ এডাললৈ দৌৰি আহিছিল । সেইয়া আচলতে কোনো ৰেগিঙৰ শব্দ নাছিল । মাজনিশা আপোনাৰ টোপনি ভাঙি ৰং চোৱাৰ হেঁপাহত আঁঠুৱাৰ ষ্টিক পকাত পেলাই আৰু বাটা চেণ্ডেলেৰে বাৰাণ্ডাৰ খুঁটাত জোৰ জোৰকৈ কোবাই কৰা শব্দহে আছিল । আপুনি যেনেকৈ আছে তেনেকৈ দৌৰি আহি কোন কোন বুলি চিঞৰি গোটেই খন ইফালে সিফালে চাই একো দেখা নাপাই, খঙত মুৰ খজুৱাই খজুৱাই ঘুৰি যোৱাৰ দৃশ্যই বৰ আমোদ দিছিল । সেয়ে আপুনি উভতি ঘৰ পোৱাৰ লগে লগে আকৌ থেলেং থালাং আৰু চেটেপ চাটাপ শব্দ কৰাইছিলোঁ ।\nচাৰ আপোনাৰ সহকৰ্মী তথা চুবুৰীয়া বৰা চাৰৰ বাইদেৱে বৰ মৰমেৰে পোহা কুকুৰা কেইজনী আৰু হাঁহ কেইটাক সিহঁতৰ শোৱাপাটীৰেই পৰা অপহৰণ কৰা তথা সিহঁতৰ নৃশংস হত্যাৰ বাবে আমিয়েই একমাত্ৰ দায়ী । সিহঁতৰ লাচটো বাদেই হাড়কেইডালো পোৱা নগৈছিল । কিয়নো সেইবোৰ পিছদিনা পচন সাৰ হৈ মিলি গৈছিল লেট্ৰিনৰ টেংকিত । পাখিখিনি গার্লচ হোষ্টেলৰ পিছ ফালে পেলাইছিলোঁ যাতে কোনোধৰণৰ ক্লু পোৱা নাযায় । আমাৰ মাজত ইমান একতা আছিল আমি দুজনে মিলি অপহৰণ কৰিছিলোঁ যদিও হত্যাকাণ্ডৰ ভাগ আমি সকলোৱে সমানে ভগাই লৈছিলোঁ । তাত আমাক মুখ্য ৰান্ধনী দঁতুৱা বর্মণেও আদা নহৰু মা মচলাৰে পূর্ণসহযোগ আগবঢ়াইছিল ।\nআপোনাৰ পদুলিত যে মাজে মাজে পুৱা গোটেইখন প্রস্ৰাৱ প্ৰস্ৰাৱ গোন্ধাইছিল সেইয়া আচলতে এক বিশষ ধৰণৰ প্ৰতিযোগিতাৰ চাইড এফেক্ট । যিদিনাই নিশা ৰাইজৰ সেইবিধ জোখতকৈ অলপ বেছি হ’য় সেইদিনাই “কোনে কিমান জোৰত মূতি কচুপাত ফালিব পাৰ ” নামৰ প্ৰতিযোগিতা খনি অনুষ্ঠিত কৰা হয় । আৰু দুৰ্ভাগ্যৰ কথা যে তাৰ বাবে প্রতিবাৰেই আপোনাৰ গেটৰ কাষৰ ক’লা কচুগছ কেইজোপাকেই লক্ষ্য হিচাপে লোৱা হৈছিল । ফলশ্ৰুতিত এলকহল মিশ্ৰিত প্রস্ৰাৱৰ গোন্ধত পুৱাই পুৱাই আমোল মোল হৈছিল আপোনাৰ পদুলি ।\nআপোনাৰ সহকৰ্মী শইকীয়া চাৰৰ জীয়েক পল্লবীক যে মাজতে বীৰাই পাইছিল বুলি ওলাইছিল ! সেয়াই আচলতে বীৰা চিৰা নাছিল । তাৰ আঁৰটো আছিল আমাৰেই প্রতিশোধৰ জুইত জ্বলি উঠা এটি জ্বলন্ত ষড়যন্ত্ৰ । কাৰণ ছাত্ৰাবাসৰ ৪ নম্বৰ ৰুমৰ ৱালত যাৰ নাম আজিও ৰাজা দাৰ গার্লফ্রেণ্ডে এৰি যোৱা লিপষ্টিকেৰে লিখি ৰখা আছে । যি মাথো এটি নাম নহয় তেওঁ এটি ইতিহাস । প্রেম বুলিলে যাৰ কথাই পোন চাতেই মনলৈ আহে । তেওঁ হৈছে আমাৰ আটাইৰে চিনাকি ৰমিঅ’ জুলিয়েটৰ অশা-মিছ ৰমিঅ’ শ্রীমান লালু দা । তেঁও এবাৰ ডাড়ি কাটোতে গালত বাহৰ পাতি থকা কেইটিমান নিৰীহ শালমন কাট খাইছিল । আৰ ৰমিঅ দাদাই সুবিধাতে শালমন কেইটাই নিজ প্রাণ ত্যাগ কৰি বুকুৰে নিগৰোৱা তেজেৰে প্রেম পত্র এখন লিখিয়েই পেলালে । পিছে মৰতী পল্লবীয়ে নিষ্ঠুৰ নিদাৰুণ ভাবে সেইখন ফালি লালু দাৰ মুখত মাৰি দিয়াত সেই প্রতিশোধৰ জুই কুৰা শান্ত কৰিবৰ বাবেই চলিছিল সেই ষড়যন্ত্ৰ । তাইৰ ঘৰৰ টিংত পুৱা গধূলি বা গভীৰ নিশা মনে মনে শিলগুটি দলিয়াইছিলোঁ । ৰাতি হ’লে ভেণ্টিলেটৰৰেদি কণীৰ চোকোৰা খেৰ নখ শুকান বন তাইৰ ৰুমত পেলাই দিছিলোঁ । খিৰিকীৰ কাষত বহি পঢ়ি থাকোঁতে ডাঠ কাগজেৰে বনোৱা ক’লা হাত ভৰাই ভয় খুৱাইছিলোঁ । বীৰাৰ চিৰা দৈ ওৰটো এইটোহে আছিল আচলতে ।\nসেয়াতো সেইয়াই, কমাৰ্চৰ ওচৰৰ ফার্ণীচাৰ খন,চান্দমাৰী বাচ ষ্টপৰ কলিতা হোটেল , ইউ টার্ণৰ ডিলাইট বাৰ এই সকলোবোৰ ভঙাৰ সম্পূর্ণ দায়িত্ব আমি অকপটে স্বীকাৰ কৰিছোঁ । বেচেৰাহঁতৰ কোনো দোষ নাছিল গাত । খাই বৈ পইচা দিব নোৱাৰাৰে বাবে কিবা কিবি কোৱাত, চান্দমাৰীত আমাক কিবা ক’বলে কোন চাও হোষ্টেলত ফোনলগা বোলা ইগ’টো বেয়াকৈ হার্ট হোৱাৰ বাবেই হৈছিল সেই ধংস যজ্ঞ ।\nআৰু যে চাৰ সেই যে ইঞ্জিনিয়াৰিং মেকানিক্সৰ পৰীক্ষাৰ আগদিনা মাজৰাতি মোক আৰু গুটিক কলেজৰ ফালৰ পৰা আহি থাকোঁতে লগ পাইছিল । মই যে গুটিয়ে ৰাতি টোপনিত খোজ কাঢ়ি ইমান দূৰ পালেহি ওভোতাই নিবলে অহা বুলি কৈ শপত খাইছিলোঁ । চাৰ সেইয়া মিছা আছিল । আমি খবৰ পাইছিলোঁ পেপাৰ লিক হৈছে বুলি । সেয়ে কাকো নোকোৱাকৈ দৌৰা দৌৰিকে গৈছিলোঁ সুবিধাটো ল’ও বুলি । পেপাৰ পালো ৰাতিতে লাচিতে গড় বন্ধাদি উজাগৰী নিশা কটাই পুৱাৰ বাবে ১০০% সাজুও কৰিলোঁ । পিছে পৰীক্ষা হলত গৈ চকুহাল ওলাই পৰিল । একোৰে একো মিল নোপোৱাত চকুৰে জ্বলা কলা দেখিলো । ভাগ্য ভাল সেই চাবজেক্টত মোটামুটি ভালেই আছিলোঁ বাবে কোনোমতে শেষ ৰক্ষা কৰিব পাৰিলোঁ আৰু । সেইদিনাই শপত খালো এইবোৰৰ পাল্লাত নপৰোঁ কাহানিও বুলি।\nমেডাম-মেফিৰ দিনা বৰা গাঁৱৰ পৰা অনা জীয়া নোদোকা গাহৰি দুটা বাহ দুডালত দুভাগে বান্ধি ওলোটাই সমদল উলিওৱাৰ দিনা ,আপোনাৰ কোৱাৰ্টাৰৰ সমুখত মৰিয়াই মৰিয়াই গু ওলাই যোৱাকৈ চিঞৰোৱাইছিলোঁ যে । সেয়া মেডাম-মেফিৰ কোনো লগত জড়িত নিয়ম নাছিল । বৰং সেয়া আছিল আপুনি হোষ্টেলৰ মেছত গাহৰি ৰান্ধিব তথা খাবলে নিদিয়াৰ গণতান্ত্ৰিক প্ৰতিবাদহে ।\nঅ আৰু এটা কথা মনত পৰিছে মোক কি ভাবি কি বিশ্বাসত এন্টি ৰেগিং কমিটিত ৰাখিছিল নাজানোঁ । মই কিন্তু আপোনাৰ বিশ্বাস এচিকুটমানো ৰাখিব নোৱাৰিলোঁ । কাৰণ মই ৰেগিং কৰাৰ ৰেংকিঙত সদায় ওপৰফালেই থাকিম চাগে । উদাহৰণ স্বৰুপে\nক/ মোৰ ১১৮ জনী পত্রবান্ধৱীৰ সতে ছমাহ মান জুৰি হোৱা ভাৱৰ আদান প্রদানত যিমান চিঠি মোৰ ফালৰ পৰা গৈছিল গোটেই কনট্ৰেক্টতো তিনিটা চিংৰাৰ বিনিময়ত হাতৰ আখৰ ভাল বাবে আক্ৰমণ দত্তই পাইছিল ।\nখ/ ইফালে কবিতা ভাল পোৱা গুঞ্জনৰ আগত দিনটোত গড়ে তিনিটাকৈ স্বৰচিত কবিতা আবৃতি কৰিছিলোঁ ।\nগ/ বেষ্ট চিংগাৰ পোৱা অভিনৱক মন গ’লেই মাতি আনি মই অ’ৰ ত’ৰ পৰা সুৰ চুৰ কৰি জোৰা টাপলি মৰি বকাসুৰ নৰকাসুৰত নতুনকে বনোৱা অৰিজিনেল গানবোৰ ৰাগ টানি টানি শুনাইছিলোঁ ।\nঘ/ কথা নাই বতৰা নাই যেতিয়াই তেতিয়াই পঢ়ি থকা জ্যোতিষৰ পঢ়া টেবুলৰ কাষত আৰু ৰুমৰ আগত গাইপতি একো ডলাকৈ জেওৰা খুটী দি , মুৰত নাৰিকলৰ টোকোৰা পিন্ধাই দুটা দুটা চাৰিটাকৈ গাঁওৰক্ষী বাহিনীৰ চিকিউৰিটী ৰাখিছিলোঁ । যাতে তাক পঢ়াত কোনেও আমনি দিব নোৱাৰে । অর্ডাৰ দিয়া আছিল কোনোবা আহিলেই সিহঁতে “ দি দি দি দি দি দি দি দি ধিচ ধিচ ধিচ ধিচ ধিচ ধিচ” বুলি পকাত বাগৰিলৈ গুলি চলাই দিয়ে ।\nঙ/ ইফালে ৰাতিৰ সাজৰ বাবে ডাইনিং হলত খোৱাৰ সময় হ’লেই মৰা বেলটো খুলি নি ষ্টৰৰুমত পেলাই দিছিলোঁ । তাৰ পৰিবৰ্তে ভাতৰ সময় হ’লে ছোৱালীৰ সতে চেনী খাই ভাল পোৱা কল্যাণক সি চেনী খোৱা ছোৱালী বোৰৰ নাম লৈ লৈ “মই আমুকক ভাল পাও” বুলি চিঞৰিবলে লগাই দিছিলোঁ । চর্ত আছিল একেজনী ছোৱালীৰ নাম সপ্তাহটোত ৰিপিট হ’ব নোৱাৰিব । আৰু ন বাজো বাজো হ’লেই সকলোৱে ডাইনিং হললৈ যাবৰ বাবে তাৰ চিঞৰলৈ অপেক্ষা কৰিছিল ।\nচ/ আৰু যে কালিয়া কালি চৰণৰ লাহনে সেই যে শেষবাৰৰ বাবে গা কেতিয়া ধুইছিল মনত পেলাব নোৱাৰা ল’ৰাটো । সি এমাহৰ মুৰত যেতিয়া কাপোৰ যোৰ খোলে । পিন্ধোঁতে কি কালাৰ আছিল পাহৰি যোৱাৰ অপৰাধত সেই কাপোৰ বোৰ তাৰ নিজ হাতেৰেই জ্বলোৱাই হোষ্টেলৰ সকলো ম’হ খেদাইছিলোঁ । পিছে কি হ’ল জানো সি তাৰ পিছৰে পৰা ৰেগুলাৰ গা ধুবলে ল’লে দেখোন ।\nশেষত এধানি ক্ষমা প্ৰাৰ্থনা :\nঅ চাৰ গার্লছ হোষ্টেলৰ ছোৱালী মখা আহিলে “ম’ৰা চৰাই পাখি পিন্ধি কাউৰীয়েও মাৰেহি ফিতাহি ” বুলি বাৰাণ্ডাত ৰৈ গোৱা সমবেত সংগীতকে ধৰি ওচৰৰ মানুহৰ কল কুঁহিয়াৰ চুৰি কৰা, বৰকৈ ফুটনি মাৰি থকা ৰহমান চাৰৰ কোৱাৰ্টাৰৰ আগফালে তেওঁৰ নাম্বাৰটো দি ‘টু লেট’ লিখি অহা লৈকে বহু কিবা কিবি বদমাচি কৰি আপোনাৰ ভালেখিনি বি পি আৰু চুগাৰ বঢ়ালোঁ । ভেচমল কেচকালা লগাবলে বাধ্য কৰালোঁ । তথাপিও আপুনি তাহানিও শ্ৰদ্ধাৰ আছিল আজিও শ্ৰদ্ধাৰ হৈ আছে আৰু আগলৈও শ্ৰদ্ধাৰেই হৈ থাকিব । আজি ইমান বছৰৰ পিছত কিয় জানো আপোনাক ক্ষমা খুজিব মন গ’ল । কিয় জানো ইমান বোৰ লটি ঘটিৰ পিছতো আপুনি সদায় চাবজেক্টৰ ভাইভাত হোষ্টেলৰ প্রতিজন ল’ৰাকে কৰা সহায় আৰু বিপদে আপদে পা পইচা দি কৰা উপকাৰৰ বাবে আপুনি সদায় আমাৰ শ্রদ্ধাৰ চুপাৰ চাৰেই হৈ থাকিব । আপুনি কোৱা প্রতিটো উপদেশ আজি আমাৰ বাৰুকৈয়ে কামত আহিছে । চাৰ জানো যে আপুনি সেই দুষ্টালি বোৰ একো ধৰি নাথাকে তথাপিও কও চাৰ সেইয়া আমাৰ উতনুৱা যৌৱনৰ নিৰ্দোষ ধেমালি বুলি ভাবি পাহৰি যায় যেন । অজানিতে কৰা আন যিকোনো ভুলৰ বাবে আজিও ক্ষমা পার্থী । ভগৱানে আপোনাক সুস্বাস্থ্য দিয়ক আৰু দীৰ্ঘায়ু কৰক । আমাৰ হোষ্টেলৰ বডী বিল্ডাৰ কেকাইক পাঞ্জাত হেৰুৱা দি সকলো আপদ বিপদক হেলাৰঙে হেৰুৱাই যাওক ।\nআপোনাৰ ছাত্ৰাবাসৰ তাহানিৰ এজন চয়তান আবাসী\n← সন্ধিয়াৰ বাতৰি ( দিগন্ত কুমাৰ ভট্টাচাৰ্য)\nওলোটা খৰৰ বিপৰীতে খৰ (দীপজ্যোতি নাথ) →


Olouguti Tolouguti Lyrics | Bhupen Hazarika | Assamese Lyrics - AssameseLyrical.com\nOlouguti Tolouguti Lyrics | Bhupen Hazarika\nOlouguti Tolouguti Lyrics by Bhupen Hazarika, visit AssameseLyrical.com for more Assamese lyrics\nSong: Olouguti Tolouguti (অলৌগুটি তলৌগুটি)\nOlouguti Tolouguti Lyrics:---\nকোন কʼত লটি-ঘটি\nযি হাতে আঙঠি নাই\nসেই হাতে কেনেকৈ পায় - ঐ ৰাম\nসেই হাতে কেনেকৈ পায়?\nৰৌ, কুঢ়ি, চেনিপুঠি\nলগতে শাক লফা লাই\nকি কʼত বিচাৰি গৈ\nকোনে হাবাথুৰি খায় - ঐ ৰাম\nকোনে হাবাথুৰি খায়?\nকোন মৎস্যকন্যা এহি - ঐ ৰাম\nআঙঠি হেৰুৱালে - ঐ ৰাম\nপানী তুলিবলৈ গৈ - ঐ ৰাম\nপানী তুলিবলৈ গৈ।\nচিক্‌মিক্ আঙঠি - ঐ ৰাম\nদৰিদ্ৰজনৰে - ঐ ৰাম,\nগৃহ উজলালে গৈ - ঐ ৰাম\nগৃহ উজলালে গৈ।\nকোন কʼত আছাঁ\nদৰদাম কৰাঁহি চাই\nসোণাৰি শালতে বহি\nশিলৰে পাটতে ঘঁহি\nসোণৰে আঙঠি কিনা\nAssamese Lyrics Bhupen Hazarika Old Assamese Lyrics Olouguti Tolouguti Lyrics\nAssamese Lyrics - AssameseLyrical.com: Olouguti Tolouguti Lyrics | Bhupen Hazarika


Niketan Class5Assamese Chapter 1 মৰমৰ আই » Dev Library\nNiketan Class5Assamese Chapter 1 মৰমৰ আই\nNiketan Class5Assamese Chapter 1 মৰমৰ আই Sankardev Sishu Niketan Class5Assamese Chapter 1 মৰমৰ আই Question Answer to each chapter is provided in the list so that you can easily browse through different chapters and select needs one.\nSankardev Class5Assamese Question Answer can be of great value to excel in the examination. Assam Board Sankardev Sishu Niketan Class5Assamese Chapter 1 মৰমৰ আই gives youabetter knowledge of all the chapters. You can get solutions to questions of both basic and advanced levels.\nপ্রশ্ন ১। উত্তৰ দিয়া-\n( ক ) তােমাক তুলি – তালি কোনে ডাঙৰকৰিলে ?\nউত্তৰঃ আয়ে মােক তুলি – তালি ডাঙৰ কৰিলে ।\n( খ ) মৰমৰ আইক আমি কিয় পাহৰিব নােৱাৰাে ?\nউত্তৰঃ আয়ে দুগালত চুমা খাই আমাক তুলি – তালি ডাঙৰ কৰিছে । মৰমতে বুকুত শুৱাই লৈ তেওঁ আমাক টোপনি নিয়াইছিল । নৰিয়াত পৰি কান্দিলে , তেৱো দুখতে কান্দিছিল । অ’ত – ত’ত ধৰি থিয় হ’বলৈ শিকোঁতে কেতিয়াবা পৰি গ’লে আয়ে দৌৰি আহি আমাক নিচুকাইছিল । আমাৰ প্রতি আইৰ এনেকুৱা অসীম মৰম , সেই পূজনীয়া আইজনীক আমি সেয়েহে কেতিয়াও পাৰহিব নােৱাৰোঁ ।\n( গ ) সৰুতে তােমাক কোনে নিচুকাইছিল ?\nউত্তৰঃ আয়ে নিচুকাইছিল ।\n( ক ) অ’ত – ত’ত থিয় দিওঁতে শিশুটি পৰিলে মাকে তাক কেনেদৰে নিচুকায় ?\nউত্তৰঃ নাম – গুণ গাই নিচুকায় ।\n( খ ) বেমাৰত পৰি শিশুটিয়ে দুখ পালে মাকে কি কৰে ?\nউত্তৰঃ মাকে শিশুটিৰ মুখলৈ চাই হুমুনিয়াহ কাঢ়ি কান্দে ।\nপ্রশ্ন ৩। নিচুকনি গীত কাক বােলে ?\nউত্তৰঃ সৰু ল’ৰা – ছােৱালীক টোপনি নিয়াবলৈ গােৱা গীতবােৰেই নিচুকনি গীত । এনে গীতক অসমীয়া লােকগীত বুলিও কোৱা হয় ।\nপ্রশ্ন ৪। “ মােৰ প্রতি এনে যাৰ মৰম অসীম\nকেনেকৈ যিজনক মই পাহৰিম ? ”\n—এই কবিতাফাকিত ‘ যিজনক ’ বুলি কাক বুজাইছে ?\nউত্তৰঃ মাকক বুজাইছে ?\nপ্রশ্ন ৫। শব্দার্থ লিখা –\nনৰিয়া , তুলি – তালি , যেৱে , স্নেহ , একেথিৰে , ধাৰ , হুমুনিয়াহ , লালকাল , নিচুকা , অসীম , তযু , মউসনা\nতুলি – তালি লালন – পালন কৰা\nস্নেহ চেনেহ , মৰম\nএকেথিৰে লৰচৰ নকৰাকৈ\nহুমুনিয়াহ দুখত দীঘলকৈ লােৱা উশাহ\nলালকাল প্রায় চেতন নথকা নিচুকা\nনিচুকা কান্দোন এৰুৱা\nঅসীম সীমা নথকা\nপ্রশ্ন ৬। খালী ঠাই পূৰণ কৰা –\n( প্ৰয়ােগ কৰিবলগীয়া শব্দঃ পূজনীয়া , নাম – গুণ , অসীম , দুগালত , তুলি – তালি )\n( ১ ) আয়ে মােক ……………….. ডাঙৰ কৰিছে ।\nউত্তৰঃ আয়ে মােক তুলি – তালি ডাঙৰ কৰিছে ।\n( ২ ) তেওঁ মােৰ মৰমৰ …………………আই ।\nউত্তৰঃ তেওঁ মােৰ মৰমৰ পূজনীয়া আই ৷\n( ৩ ) আয়ে মােক ………………….. গাই নিচুকাইছিল ।\nউত্তৰঃ আয়ে মােক নাম – গুণ গাই নিচুকাইছিল ।\n( ৪ ) মােৰ প্রতি আহৰ …………………..আই ।\nউত্তৰঃ মােৰ প্রতি আইৰ অসীম মৰম ।\n( ৫ ) আয়ে মােক …………………. চুমা খাই মৰম কৰিছিল ।\nউত্তৰঃ আয়ে মােক দুগালত চুমা খাই মৰম কৰিছিল ।\nভাগৰ , লালকাল , পূজনীয় , চেনেহ , একেথিৰে ।\nউত্তৰঃ ভাগৰ :- মােৰ বৰ ভাগৰ লাগিছে ।\nলালকাল :- ভাইটিয়ে এতিয়া লালকাল দি শুই আছে ।\nপূজনীয় :- পূজনীয় শিক্ষাগুৰুসকলক আমি চিৰজীৱন মনত ৰখা উচিত।\nচেনেহ :- আইতাৰ চেনেহৰ কথা মই কেতিয়াও পাহৰিব নােৱাৰিম ।\nএকেথিৰে :- মাকজনীয়ে কেঁচুৱাটোৰ মুখলৈ একেথিৰে চাই আছে ।\nপ্রশ্ন ৮। তলত দিয়াবােৰৰ কোনবােৰ শব্দ নহয় বাচি উলিওৱা –\nপ , ল ’ , দ ’ , ক্ষ , বয় , দয় , কলম , টনপ , বননি , উদয় , ঠকৎ , অচপ , থ ’\nউত্তৰঃ প , ক্ষ , দয় , টনপ , ঠকৎ , অচপ ।\nপ্রশ্ন ৯। তলত দিয়াবােৰৰ কোনবােৰ বাক্য শুদ্ধ নহয় বাচি উলিওৱা –\n( ১ ) আয়ে মােক মৰম কৰে ।\n( ২ ) কেঁচুৱাৰ আকাশ তলত ।\n( ৩ ) আইৰ মাত মৌসনা ।\n( ৪ ) তাত দেউতাৰ নৰিয়া ওখ ।\n( ৫ ) আহ ।\n( ৬ ) যা ।\n( ৭ ) অংক কৰ ।\n( ৮ ) ইংৰাজী পঢ়া ।\n( ৯ ) বানান খা ।\nউত্তৰঃ ( ২ ) কেঁচুৱাৰ আকাশ তলত ।


দুৰ্গোৎসৱৰ ক্ৰমবৰ্ধিত উৎসাহ-উন্মাদনাই ম্লান কৰিছে নেকি অসমীয়াৰ বাপতি-সাহোন কাতি বিহুৰ গুৰুত্ব ?\nগুৱাহাটী , October 17, 2018 3:18 pm\nবিহু অসমীয়া জাতিৰ জাতীয় তথা উমৈহতীয়া উৎসৱ। আহিন আৰু কাতি মাহৰ সংক্ৰান্তিত কাতি বিহু পালন কৰা হয়। কাতি মাহত উলহ-মালহ বেছিকৈ নাথাকে সেই বাবে এই বিহুটোক কঙালী বুলি কোৱা হয়। কিন্তু এইবাৰ দুৰ্গা পূজাৰ সমান্তৰালকৈ কাতি বিহু পৰাত দুৰ্গা পূজাৰ উল্লাস-উন্মাদনাই এই বিহুটোকো উজলাই তুলিছে নে?\nকাতি বিহু কঙালী যদিও ধৰ্মীয় আচাৰ-অনুষ্ঠানেৰে শৰৎ-কলীয়া উৎসৱ হিচাপে এই বিহুটোও তাৎপৰ্য্যহীন নহয়। এই কাতি বিহু শৰতৰ স্নিগ্ধ সমাহিত ৰূপত আৱিৰ্ভাৱ হয়। কিন্তু এই বছৰ অসমৰ বাপতি-সাহোন এই কাতি বিহুটোক যেন কিছু পৰিমাণে ম্লান পেলাইছে শাৰদীয় দুৰ্গোৎসৱে। কিয়নো পূজা বুলি সকলোৰে মন উলহ-মালহেৰে ভৰি আছে আৰু সকলোৱে পুজা মণ্ডপতে আহি ভিৰ কৰিছেহি।\nএই সম্পৰ্কে আমি কথা পাতিছিলো মহানগৰ গুৱাহাটীৰে এগৰাকী সমাজ সচেতন ব্যক্তি তথা লেখক ৰফিউল হুছেইন বৰুৱাৰ সৈতে। তেওঁ নৰ্থ ইষ্ট নাওৰ আগত কয় যে বৰ্তমানৰ আন্তৰ্জাতিক মেৰপাক আৰু সাম্ৰাজ্যবাদী ভাৰতীয়ৰ মেৰপাকৰ ফলস্বৰূপে অসমৰ পৰম্পৰাগত ঐতিহ্য আৰু সংস্কৃতি ভয়ানক বিপদৰ সন্মুখীন হৈছে।\nইয়াৰোপৰি তেওঁ কয় ‘কাতি বিহু অসমৰ সাৰ-পানী-মাটিৰ আধাৰত প্ৰতিষ্ঠিত। অসমৰ মানুহে যুগ যুগান্তৰ ধৰি এই বিহু উদযাপন কৰি আহিছে। কিন্তু বৰ্তমানৰ ৰংচঙীয়া যি পৰিস্থিতি, সেই পৰিস্থিতি অসমৰ মানুহখিনিয়ে নিজৰ শিপাডাল সম্পূৰ্ণৰূপে এৰুৱাই আনৰ মূলৰ সৈতে হাত মিলাবলৈ যোৱাৰ বাবে নিজক পাহৰি পেলোৱাৰ উপৰিও নিজৰ ঐতিহ্য পৰম্পৰা পাহৰি পেলাইছে। কাতি বিহুৰ ক্ষেত্ৰতো সেই একেই কথা আহি পৰিছে।‘\nআন এগৰাকী সচেতন ব্যক্তি ৰাজকুমাৰ বৈশ্যই এই সন্দৰ্ভত নিজৰ প্ৰতিক্ৰিয়া প্ৰকাশ কৰি নৰ্থ ইষ্ট নাওৰ আগত কয় ‘পূজাৰ সময়ত বহুতে কাতি বিহুৰ কথা পাহৰিয়েই গৈছে। আগতে ২-৩ দিন আগৰ পৰা মহানগৰীৰ বজাৰসমূহত ধানৰ থোক, ৰবাব টেঙা অথবা কাতি বিহুৰ বাবে প্ৰয়োজনীয় অন্যান্য সামগ্ৰী ক্ৰয় কৰিবৰ বাবে গ্ৰাহক আহি থাকিছিল।‘\nতেওঁ লগতে কয় ‘আমাৰ জাতীয় উৎসৱসমূহৰ বিষয়ে আমি কিমান সচেতন সেইটো আমাৰ নিজৰ ওপৰতে নিৰ্ভৰ কৰিব। দুৰ্গা পূজা আমাৰ জাতীয় উৎসৱ নহয়, এই উৎসৱ বেলেগৰ পৰা আমদানিকৃত। পৃথিৱীৰ একমাত্ৰ এটা জাতিয়েই আছে, যি দৰিদ্ৰতাৰ বাবে উৎসৱ পাতে। সেইটোৱেই হৈছে অসমীয়াৰ কাতি বিহু।\nদুৰ্গা পূজাৰ উচ্ছাস উন্মাদনাই মৰমৰ বাপতি-সাহোন কাতি বিহুক গ্ৰাস কৰি পেলোৱা বুলি একাংশ ফেচবুক ব্যৱহাৰকাৰীয়ে নিজৰ ৱালত আজি পোষ্ট কৰিছে। এইসকলৰ মাজৰে নিপেন চেতিয়া এগৰাকী নামৰ ফেচবুক ব্যৱহাৰকাৰীয়ে লিখিছে এইদৰে ‘পুঁজিবাদী ধামখুমীয়া আৰু ধৰ্মীয় আগ্ৰাসনত বিহুৱে মৌলিকতা হেৰুৱাই বিলুপ্তিৰ পথলৈ গতি কৰিছে। তথাপিও বিহু কৃষকৰেই আৰু কৃষকেই ধৰি ৰাখিব। কাতি বিহুৱেই যেন সকলোৰে আগতে হেৰাই যাব বিচাৰিছে দুৰ্গা পূজাত মাতাল হ’বলৈ আৰম্ভ কৰা অসমীয়াৰ হাততেই। কাতি বিহু কঙালী হ’লেও দুৰ্গা পূজাত এতিয়াৰ অসমীয়াসকল অভিজাত।\nকাতি মাহত কৃষকৰ ভৰাঁল উদং হৈ পৰে আৰু অভাৱ অনাতনে কৃষক ৰাইজক হেঁচি ধৰে। ইয়াৰোপৰি শৰতৰ বতৰত বিভিন্ন কীট-পতংগই খেতি-পথাৰৰ শস্যসমূহত অনিষ্ট সাধন কৰে। সেয়েহে কৃষকসকল সজাগ হৈ পৰে আৰু শস্যৰ নিৰাপত্তাৰ বাবে বিভিন্ন বিধি বিধান কৰে। কাতি বিহুৰ দিনাই কৃষক তথা ঘৰৰ লখিমীয়ে খেতি-পথাৰত চাকি-বন্তি জ্বলোৱাৰ এক পৰম্পৰা অতীজৰে পৰা চলি আহিছে।\nআনহাতে, কাতি বিহুৰ দিনা তুলসী পুলি ৰোপণ কৰাৰো এক পৰম্পৰা আছে।\nচলিত বছৰত পূজাৰ উল্লাস-উন্মাদনাই ৰাজ্যৰ বিভিন্ন প্ৰান্তৰ লগতে বিশেষকৈ মহানগৰীৰ বিহুৰ বজাৰতো কিছু পৰিমাণে প্ৰভাৱ পেলোৱা দেখিবলৈ পোৱা গৈছে। মহা নৱমীৰ দিনা কাতি বিহু হোৱাৰ বাবেই এইবাৰ পূজাৰ মণ্ডপসমূহতকৈ বজাৰত ভিৰ কম হোৱা দেখিবলৈ পোৱা নাই। যোৱাবছৰ মহানগৰৰ দুখন বিশেষ বজাৰ— বেলতলা আৰু গণেশগুৰি বজাৰত ধানৰ থোক, ৰবাব টেঙা কিনিবৰ বাবে গ্ৰাহকে ভিৰ কৰিছিল যদিও এইবছৰ সেই ভিৰ দেখিবলৈ পোৱা নাই। কাৰণ এইবছৰ মহানগৰবাসী সম্পূৰ্ণৰূপে ব্যস্ত হৈ আছে শাৰদীয় দুৰ্গোৎসৱ উদযাপনত।\nআনহাতে, কাইলৈ ৰাজ্যৰ ভিন্ন প্ৰান্তত শাৰদীয় দুৰ্গোৎসৱ চলি থকাৰ মাজতে বাপতিসাহোন কাতি বিহু উদযাপন কৰিব বুলি জানিব পৰা গৈছে। অসমৰ মধ্যমণি নগাওঁ জিলাৰ লগতে নামনি অসমৰ বিভিন্ন জিলাত কাতি বিহুৰ দিনা আবেলি পথাৰত টেঙা খোৱাৰ এক পৰম্পৰা বহু বছৰ ধৰি চলি আহিছে।\nতথাপি আমদানিকৃত কিছুমান উৎসৱৰ বাবে বাপতি-সাহোন বিহুটো ম্লান পৰি যাব নেকি? সেই প্ৰশ্ন কৰিছে সচেতন মহলে।


উজ্জিয়া ৰজা মৃত্যু হোৱা বছৰত, মই প্ৰভুক উচ্চ আৰু উন্নত সিংহাসনত বহি থকা দেখিলোঁ; তেওঁৰ ৰাজবস্ত্ৰ চোলাৰ পাতলিয়ে গোটেই মন্দিৰ জুৰি লৈছিল।\n“তেওঁ তেওঁলোকৰ চকু অন্ধ কৰিলে আৰু তেওঁলোকৰ অন্তৰ কঠোৰ কৰিলে, নহ’লে তেওঁলোকে নিজ চকুৰে দেখিলেহেঁতেন আৰু হৃদয়েৰে নিজকে বুজিলেহেঁতেন আৰু ঘুৰিলেহেঁতেন আৰু মই তেওঁলোকক সুস্থ কৰিলোঁহেতেন।”\n“তোমালোকৰ হৃদয় ব্যাকুল নহওক৷ ঈশ্বৰত বিশ্বাস কৰা আৰু মোকো বিশ্বাস কৰা।\nতেতিয়া যীচুৱে তেওঁলোকক ক’লে, “তোমালোকৰ মনত কিয় উগুল-থুগুল লাগিছে? আৰু তোমালোকৰ অন্তৰত কি কাৰণে প্ৰশ্ন জাগিছে?\nমই তোমালোকক স্বৰূপকৈ কওঁ, যি কোনোৱে এই পৰ্বতটোক যদি কয়, ইয়াৰ পৰা উঠি সাগৰত পৰ গৈ, আৰু মনত সন্দেহ নকৰি যি জনে কয় আৰু তেওঁ যদি সেয়ে ঘটিব বুলি বিশ্বাস কৰে, তেনেহলে তেওঁলৈ ঈশ্বৰে সেয়ে সিদ্ধ কৰিব।\nভগ্ন মন ঈশ্বৰৰ গ্ৰহণীয় বলি, ইয়াক দিয়া; হে ঈশ্বৰ, ভগ্ন আৰু অনুতাপী মনক তুমি অগ্ৰাহ্য নকৰিবা।\n হে পৰিশ্ৰান্ত আৰু ভাৰাক্ৰান্ত লোক সকল, মোৰ ওচৰলৈ আহা; মই তোমালোকক জিৰণি দিম। মই নম্ৰ আৰু কোমল চিত্তৰ মানুহ; এই হেতুকে, তোমালোকৰ ওপৰত মোৰ যুৱঁলি লোৱা আৰু মোৰ শিক্ষা লোৱা; তাতে তোমালোকে নিজৰ নিজৰ মনত জিৰণি পাবা। কিয়নো মোৰ যুৱঁলি বৈ নিয়া সহজ আৰু মোৰ বোজাও লঘু।”\n মই সকলো সময়তে যিহোৱাৰ ধন্যবাদ কৰিম; তেওঁৰ প্ৰশংসা মোৰ মুখত থাকিব। মোৰ প্ৰাণে যিহোৱাতেই গৌৰৱ কৰে; তাকে শুনি নম্ৰ লোকে আনন্দ কৰক। তোমালোকে মোৰে সৈতে যিহোৱাৰ মহিমা কীৰ্ত্তন কৰা; আহাঁ, আমি একেলগে তেওঁৰ নামৰ প্ৰশংসা কৰোঁহক। মই যিহোৱাক বিচাৰিলো, তাতে তেওঁ মোক উত্তৰ দিলে; মোৰ সকলো ভয়ৰ পৰা তেওঁ মোক উদ্ধাৰ কৰিলে। তেওঁৰ ফালে যেতিয়া লোকসকলে চায়, তেওঁলোক তেতিয়া জ্যোতিষ্মান হৈ উঠে। তেওঁলোকৰ মুখ লাজত কেতিয়াও বিবৰ্ণ নহব। এই দুখীয়ে প্ৰাৰ্থনা কৰাত যিহোৱাই শুনিলে, সকলো সঙ্কটৰ পৰা তেওঁক পৰিত্ৰাণ কৰিলে। যিহোৱালৈ ভয় ৰাখোঁতাসকলৰ চাৰিওফালে যিহোৱাৰ দূতে ছাউনি পাতে আৰু তেওঁলোকক উদ্ধাৰ কৰে। যিহোৱা যে মঙ্গলময় তাক তোমালোকে আস্বাদন কৰি চোৱা; তেওঁত আশ্ৰয় লোৱা লোক ধন্য। হে যিহোৱাৰ পবিত্ৰ লোকসকল, তোমালোকে তেওঁলৈ ভয় ৰাখা; কিয়নো যিসকলে তেওঁলৈ ভয় ৰাখে, তেওঁলোকৰ একোৰে অভাৱ নহয়। ডেকা সিংহবোৰৰ আহাৰৰ অভাৱ হয়, সিহঁতে ভোকত কষ্ট পায়: কিন্তু যিসকলে যিহোৱাক বিচাৰে, তেওঁলোকৰ মঙ্গলৰ অভাৱ নহয়। হে সন্তান সকল আহাঁ, তোমালোকে মোৰ বাক্য শুনা; মই তোমালোকক যিহোৱাৰ ভয় শিকাম। তোমালোকৰ মাজত কোনে এই জীৱন ভোগ কৰিব বিচাৰে? সুখ ভোগ কৰিবৰ কাৰণে কোনে দীর্ঘায়ু বিচাৰে? তুমি দুষ্টতাৰ পৰা তোমাৰ জিভা আৰু ছলনা বাক্যৰ পৰা তোমাৰ ওঁঠক ৰাখা। তুমি দুষ্টতাৰ পৰা আঁতৰি সুকৰ্ম কৰা,; তুমি শান্তি বিচাৰা আৰু তাৰ পাছে পাছে খেদি যোৱা। যিহোৱাৰ দৃষ্টি ধাৰ্মিকসকলৰ ওপৰত থাকে; তেওঁৰ কাণ তেওঁলোকৰ কাতৰোক্তি শুনিবলৈ মুকলি থাকে। যিসকলে দুষ্টতাৰ কার্য কৰে, যিহোৱা তেওঁলোকৰ বিৰুদ্ধে, তেওঁ পৃথিবীৰ পৰা তেওঁলোকৰ স্মৰণ মছি পেলাব। ধাৰ্মিক লোকে সহায়ৰ কাৰণে কাতৰোক্তি কৰিলে যিহোৱাই শুনে; যিহোৱাই সকলো সঙ্কটৰ পৰা তেওঁলোকক ৰক্ষা কৰে। যিহোৱা ভগ্নচিত্তীয়াসকলৰ ওচৰ; খেদিত মন হোৱাসকলক তেওঁ পৰিত্ৰাণ কৰে। ধাৰ্মিক লোকৰ বিপদ অনেক হলেও, সেই সকলোৰে পৰা যিহোৱায়েই তেওঁক উদ্ধাৰ কৰে। যিহোৱাই তেওঁৰ সকলো অস্থি ৰক্ষা কৰে; তাৰ মাজৰ এডালিও ভগ্ন নহয়। দুষ্ট লোকৰ মৃত্যু দুষ্টতাৰ হাতত; ধাৰ্মিক লোকক ঘিণাওঁতাসকল দণ্ডিত হব। যিহোৱাই তেওঁৰ দাসবোৰৰ প্ৰাণ মুক্ত কৰে; তেওঁত আশ্ৰয় লোৱা সকলৰ কোনোৱেই দণ্ডিত নহব।


Nelcal in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nNelcal की जानकारी\nNelcal ৰ লাভ আৰু ব্যৱহাৰসমূহ- Nelcal Benefits & Uses in Assamese- Nelcal ar laabh aaru byavaharsamuh\nNelcal ৰ পালি আৰু সেয়া কেনেদৰে ল'ব- Nelcal Dosage & How to Take in Assamese - Nelcal ar paali aaru xeya kenedore lobo\nNelcal ৰ পাৰ্শ্চক্ৰিয়াসমূহ- Nelcal Side Effects in Assamese- Nelcal ar parshwakriyasamuh\nNelcal সংক্ৰান্ত সতৰ্কতাবাণীসমূহ- Nelcal Related Warnings in Assamese- Nelcal xonkranta xatarkatabanisamuh\nঅইন দৰৱৰ সৈতে Nelcalৰ গুৰুতৰ ক্ৰিয়া-প্ৰতিক্ৰিয়া- Severe Interaction of Nelcal with Other Drugs in Assamese- Oinor xoite Nelcal ar gurutor kriya-pratikriya\nNelcal মতভেদসমূহ- Nelcal Contraindications in Assamese- Nelcal nishedhsamuh\nNelcal ৰ বিষয়ে সততে সোধা প্ৰশ্নসমূহ- Frequently asked Questions about Nelcal in Assamese- Nelcal ar bikhoye satate xodha prashnasamuh\nখাদ্য আৰু মদৰ সৈতে Nelcal ক্ৰিয়া-প্ৰতিক্ৰিয়া- Nelcal Interactions with Food and Alcohol in Assamese- khadya aaru modor xoite Nelcal kriya-pratikriya\nNelcal ৰ লাভ আৰু ব্যৱহাৰসমূহ - Nelcal Benefits & Uses in Assamese - Nelcal ar laabh aaru byavaharsamuh\nNelcal তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNelcal ৰ পালি আৰু সেয়া কেনেদৰে ল'ব - Nelcal Dosage & How to Take in Assamese - Nelcal ar paali aaru xeya kenedore lobo\nNelcal-ৰ উপাদানসমূহ - Nelcal Active Ingredients in Assamese - Nelcal-ar upadaansamuh\nNelcal ৰ পাৰ্শ্চক্ৰিয়াসমূহ - Nelcal Side Effects in Assamese - Nelcal ar parshwakriyasamuh\nগৱেষণাৰ ভিত্তিত, Nelcal ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNelcal সংক্ৰান্ত সতৰ্কতাবাণীসমূহ - Nelcal Related Warnings in Assamese - Nelcal xonkranta xatarkatabanisamuh\nNelcal-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nNelcal-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত Nelcal কি প্ৰভাৱ দেখা গৈছে?\nযকৃতত Nelcal কি প্ৰভাৱ দেখা গৈছে?\nহৃদযন্ত্ৰৰ ক্ষেত্ৰত Nelcal ৰ কি প্ৰভাৱ দেখা গৈছে?\nঅইন দৰৱৰ সৈতে Nelcalৰ গুৰুতৰ ক্ৰিয়া-প্ৰতিক্ৰিয়া - Severe Interaction of Nelcal with Other Drugs in Assamese - Oinor xoite Nelcal ar gurutor kriya-pratikriya\nNelcal তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNelcal মতভেদসমূহ - Nelcal Contraindications in Assamese - Nelcal nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Nelcal লোৱা অনুচিত যাতে -\nNelcal ৰ বিষয়ে সততে সোধা প্ৰশ্নসমূহ - Frequently asked Questions about Nelcal in Assamese - Nelcal ar bikhoye satate xodha prashnasamuh\nএই Nelcal-এ অভ্য়াস বা নিচাৰ সৃষ্টি কৰে নেকি?\nখাদ্য আৰু মদৰ সৈতে Nelcal ক্ৰিয়া-প্ৰতিক্ৰিয়া - Nelcal Interactions with Food and Alcohol in Assamese - khadya aaru modor xoite Nelcal kriya-pratikriya\nখাদ্য আৰু Nelcalৰ ক্ৰিয়া-প্ৰতিক্ৰিয়া\nমদ আৰু Nelcalৰ মাজৰ প্ৰতিক্ৰিয়া


দীপিকা পাডুকনৰ "কোড ৱৰ্ড" হে আছিল "মাল"; ইয়াৰ অৰ্থ কি আছিল, জানক! | Rupaliparda.com\nদীপিকা পাডুকনৰ “কোড ৱৰ্ড” হে আছিল “মাল”; ইয়াৰ অৰ্থ কি আছিল, জানক!\nবলীউড ক্ষেত্ৰখন বৰ্তমান সময়ত বিভিন্ন খেলি-মেলিৰ সৈতে যুঁজি আছে। ইফালে য’ত নেপোটিজিমৰ বাবে বলীউডক বয়’কট কৰাৰ ঢৌ উঠিছে তাতেই আকৌ আনহাতে ড্ৰাগছ কেছত সাঙুৰ খাইছে ইজনৰ পিছত সিজনকৈ বলীউডৰ দক্ষ তাৰকাৰ নাম। শেহতীয়াকৈ দীপিকা পাডুকনক এনচিবিয়ে সোধ-পোছৰ বাবে মতাই আনিছিল। অভিনেত্ৰী গৰাকীৰ মেনেজাৰৰ সৈতে হোৱা কথোপকথনত “মাল” ৰ উল্লেখ আছিল আৰু সেই বাবেই এনচিবিয়ে তেওঁক সোধপোছৰ বাবে মতাই আনে। দীপিকা পাডুকনৰ অনুৰাগীৰ সংখ্যা কম নহয়; তেওঁৰ অনুৰাগীয়ে নিশ্চয়কৈ জানিব বিচাৰে যে অভিনেত্ৰী গৰাকীক সেইদিনা কেনেধৰণৰ প্ৰশ্ন কৰা হৈছিল! এনচিবিয়ে কৰা আটাইবোৰ প্ৰশ্নৰ উত্তৰত অভিনেত্ৰী গৰাকীয়ে একেটাই কথা কৈছিল যে এই মায়ানগৰীৰ বলীউড ক্ষেত্ৰখনত বহুতেই বহু ধৰণে নিজৰ “কোড ৱৰ্ড” ব্যৱহাৰ কৰি কথোপকথন বোৰ আগবঢ়ায়। “মাল” অৰ্থটো যেনেদৰ সমগ্ৰ জনসাধাৰণে ভাবি আছে আচলতে ইয়াৰ সেইটো অৰ্থই প্ৰকাশ কৰি দীপিকাই একো সোধা নাছিল।\nদীপিকা পাডুকন অনুযায়ী “মাল” আৰু “হেশ” মানে তেওঁ চিগাৰেটৰ কথাহে উল্লেখ কৰিছিল। দীপিকাই এনচিবিৰ আগত এয়াও ব্যক্ত কৰে যে তেওঁ চিগাৰেট সেৱন কৰে কিন্তু ড্ৰাগছ সেৱন নকৰে। ২০১৭ চনৰ কথোপকথনৰ আধাৰত দীপিকাক এনচিবিৰ টীমে সোধ-পোছৰ বাবে মতাই আনে। দীপিকাৰ সমান্তৰালকৈ ৰকুলপ্ৰীত, সাৰা আলি খান, শ্ৰদ্ধা কাপুৰকো সোধ-পোছৰ বাবে মতাই অনা হয় যদিও ইয়াৰ চূড়ান্ত পৰ্যায়লৈ সিদ্ধান্ত অহা নাই।\nBollywood Actress Bollywood Cinema Bollywood Films Bollywood Movie Bollywood News Deepika Padukone\nসুশান্তে নালাগে; এইবাৰ নিৰ্মাণ ৰিয়া চক্ৰৱৰ্তীৰ ওপৰতো ছবিঃ\nOTT প্লেটফৰ্মত ডেবিউ অভিনেত্ৰী কাজলৰঃ\nডিজিটেল প্লেটফৰ্মত মুক্তিপ্ৰাপ্ত প্ৰকল্পবোৰে বৰ্তমান বাৰুকৈয়ৈ টানিছে জনসাধাৰণক। বহু অভিনেতা- অভিনেত্ৰীয়ে এতিয়া OTT প্লেটফৰ্মত নিজৰ ডেবিউ কৰিবলৈ আগবঢ়া দেখিবলৈ পোৱা গৈছে। আচলতে, ডিজিটেল প্লেটফৰ্মৰ প্ৰকল্পসমূহৰ মাজত থকা...\nঅংকিতা নন্দী তথা অন্তৰা নন্দী অৰ্থাৎ বৰ্তমানৰ জনপ্ৰিয় নন্দী চিষ্টাৰচৰ কন্ঠৰে আহি আছে নতুন গীত “জাকৈ লাংগে লাগে”। ইনষ্টাগ্ৰামৰ ভিডিঅ’সমূহত বহুল প্ৰতিভাৰ প্ৰদৰ্শন কৰাৰ সমান্তৰালকৈ এতিয়া জনসাধাৰণৰ সমুখলৈ...\nকুলদীপ শইকীয়া; নামটো নিশ্চয় আপোনালোকৰো চিনাকী। নহ’বওঁনো কিয়? মনোৰঞ্জন ক্ষেত্ৰখনৰ জনপ্ৰিয় দুই কন্ঠশিল্পী ক্ৰমে জুবিন গাৰ্গ আৰু অংগৰাগ পাপন মহন্তইও উক্ত শিল্পী গৰাকীৰ শিল্পকৰ্মক লৈ আকৰ্ষিত। নিজৰ সৃষ্টিৰ নীৰৱ সাধক...\nHollywood NewsCelebrity TalksLatest NewsWorld Cinema\nAfter Johnny Depp had been forced to exit the role, Danish actor Mads Mikkelsen has been chosen to replace Depp in the upcoming third film in the Fantastic Beasts franchise, as said by Warner Bros on Wednesday. 55-years...\n“মইও তেনে এজন “শিল্পী”য়েই হৈ উঠাৰে ইচ্ছা মনত পুঁহি ৰাখিছো”- দীপাংকৰ কলিতা\nঅসমীয়া অভিনয় ক্ষেত্ৰখনত চিনাকী হৈ পৰা এটা নাম হৈছে দীপাংকৰ কলিতা। নৱপ্ৰজন্মৰ উল্লেখনীয় প্ৰতিভাসমূহৰ ভিতৰত নিজ নাম সাঙুৰ খোৱাই ৰখা এইগৰাকী নৱপ্ৰজন্মৰ প্ৰতিভাই অভিনয়ৰ দিশটোত কেৱল মাত্ৰ একঘেয়ামী চৰিত্ৰই নহয়; তেওঁ প্ৰয়াস...


ৰাজনৈতিক হেঁচাৰ বলি হৈ শৰ্মাৰ এই সিদ্ধান্ত! ইংগিত দিলে কংগ্ৰেছী সতীৰ্থই\nকাইলৈ কংগ্ৰেছ এৰি “নিজ ঘৰ” অগপলৈ জয়নাথ শৰ্মা\n৩৫ সংখ্যক প্ৰতিষ্ঠা দিৱসত অগপই ঘূৰাই পাব প্ৰতিষ্ঠা কালৰে এজন নেতাক\nজয়নাথ শৰ্মা। ফাইল ফটো।\n‘ব্লেকমেইলিং’ৰ বলি হৈ কংগ্ৰেছ এৰি অগপলৈ যাব নেকি শৰ্মা? কি ক’লে শৰ্মাৰ সতীৰ্থ অপূৰ্ব ভট্টাচাৰ্য্যই?\nকংগ্ৰেছৰ জ্যেষ্ঠ মুখপাত্ৰ জয়নাথ শৰ্মাই কাইলৈ পুনৰ নিজা ঘৰ অগপলৈ উভতি যোৱাটো নিশ্চিত হৈছে।\n১৪ অক্টোবৰত ৰাজ্যখনৰ প্ৰধান আঞ্চলিক দলটোৰ ৩৫ সংখ্যক প্ৰতিষ্ঠা দিৱস আৰু অভয়াপুৰীত অনুষ্ঠিত হ’ব লগীয়া প্ৰতিষ্ঠা দিৱসৰ এটা কাৰ্য্যসূচীতে পুনৰ দলটোত যোগদান কৰিব শৰ্মাই।\nশৰ্মাই ২০১৫ চনৰ ১৪ ডিচেম্বৰত অগপ এৰি কংগ্ৰেছত যোগদান কৰিছিল।\nঅসম আন্দোলনৰ সময়ত আছুৰ মুখ্য আহ্বায়ক হিচাপে কাৰ্য্যনিৰ্বাহ কৰা তথা অগপৰ প্ৰতিষ্ঠা কালৰে পৰা জড়িত থকা শৰ্মাই অগপৰ চৰকাৰত ৰাজহ মন্ত্ৰী হিচাপে কাৰ্য্য নিৰ্বাহ কৰিছিল।\nকংগ্ৰেছৰ জ্যেষ্ঠ মুখপাত্ৰৰ দৰে গুৰুত্বপূৰ্ণ পদত থকা জয়নাথ শৰ্মাই হঠাতে দলটো এৰিব বিচৰাৰ আঁৰত কি কাৰণ আছে সেইটো এতিয়ালৈকে তেওঁ ৰাজহুৱা কৰা নাই।\nএই সম্পৰ্কত জানিবৰ বাবে নৰ্থ-ইষ্ট নাওৰ তৰফৰ পৰা শৰ্মাৰ সৈতে যোগাযোগ কৰাৰ চেষ্টা কৰা হৈছিল যদিও তেওঁৰ সঁহাৰি পোৱা নগ’ল।\nঅৱশ্যে কংগ্ৰেছৰ আন এজন জ্যেষ্ঠ মুখপাত্ৰ তথা শৰ্মাৰ সতীৰ্থ অপূৰ্ব ভট্টাচাৰ্য্যই জয়নাথ শৰ্মাৰ অগপ গমনৰ আঁৰত ৰাজনৈতিক আক্ৰোশ থকাৰ সম্ভাৱনাৰ ব্যক্ত কৰে।\n“শৰ্মা বিশেষ কিছুমান ৰাজনৈতিক আক্ৰোশৰ সন্মুখীন হ’ব লগীয়া হৈছে। সেইকাৰণে অগপত যোগদানৰ সিদ্ধান্তটো লৈছে। বিভিন্ন ক্ষেত্ৰৰ পৰা তেওঁৰ ওপৰত হেঁচা প্ৰয়োগ কৰা হৈছে। যি কাৰণে তেওঁ এনে এটা ৰাজনৈতিক সিদ্ধান্ত ল’বলৈ বাধ্য হৈছে”, আমাৰ সাংবাদিক সৈতে হোৱা টেলিফোনিক বাৰ্তালাপত এইদৰে কয় ভট্টাচাৰ্য্যই।\nচৰকাৰী পক্ষৰ হেঁচাৰ ইংগিত দি ভট্টাচাৰ্য্যই জানিবলৈ দিয়ে, জয়নাথ শৰ্মাৰ মালিকানাধীন এটা শৈক্ষিক প্ৰতিষ্ঠানৰ অনুমতি কৰ্তন কৰি দিয়া হৈছে।\nআনহাতে শৰ্মা কংগ্ৰেছৰ পৰা ওলাই গ’লেও কংগ্ৰেছ দলৰ ক্ষতি নহয় বুলি দাবী ভট্টাচাৰ্য্যৰ।\n“কংগ্ৰেছ দলৰ পৰা বহু শক্তিশালী নেতা ওলাই গৈছে। তৃণমূল কৰ্মীসকলহে প্ৰকৃতাৰ্থত দলৰ চালিকা শক্তি। কোনো নেতাৰ গমনত সাময়িকভাৱে দলটো অস্বস্তিত পৰে, কিন্তু দলটোৰ বিশেষ ক্ষতি নহয়”, জয়নাথ শৰ্মাই অগপত যোগদানৰ সিদ্ধান্ত সলনি কৰাৰ আশাত থকা বুলি জানিবলৈ দি ভট্টাচাৰ্য্যৰ মন্তব্য।


যুদ্ধয়ো ৰুদ্ধ কৰিব নোৱাৰে প্ৰেমৰ তাড়ণা\nFebruary 27, 2022 2:26 pm\nবতাহত আকৌ বাৰুদৰ গোন্ধ! ইউক্ৰেইনৰ আকাশত ৰাছিয়ান বিমানৰ কুছকাৱাজ দেখি স্তম্ভিত বিশ্ব।\nযোৱা দুবছৰ ধৰি, ক’ৰনা মহামাৰীৰ সৈতে যুঁজি ভাগৰি পৰিছে বিশ্ব। তাৰ মাজতেই যুদ্ধ! এয়া কি তৃতীয় বিশ্বযুদ্ধৰ আৰম্ভণিৰ লক্ষণ নেকি? এনে এক আশংকাৰ মাজতে ইন্টাৰনেটত ভাইৰেল হৈছে এখন ছবি।\nইউক্ৰেইনৰ এখন মেট্ৰ’ ষ্টেচনৰ ওচৰত এজন যুৱক আৰু এগৰাকী যুৱতী। প্ৰেমিকে প্ৰেমিকক স্পৰ্শ কৰা এই ছবিখনে আকৌ এবাৰ দেখুৱালে যে যুদ্ধৰ ক’লা ডাৱৰে প্ৰেমক আৱৰি ধৰিব নোৱাৰে। বিশ্বযুদ্ধই হওঁক বা গৃহযুদ্ধই হওঁক, প্ৰেম মাৰাত্মক যুদ্ধৰ মাজতো জিলিকি উঠিব পাৰে।\nআমেৰিকান বেণ্ড ‘ঈগলছ’ৰ এটা বিখ্যাত গান, ‘হোৱেন উই আৰ হাংৰি, লাভ উইল কিপ আছ এলাইভ’। ভোকৰ সময়তো প্ৰেমে আমাক জীয়াই ৰাখে। দুৰ্ভিক্ষ হওঁক বা মহামাৰী। বা যুদ্ধৰ সৰ্বগ্ৰাসী লেলিহান শিখা। প্ৰেমেই ৰক্ষা কৰে। সকলো প্ৰতিকূলতাৰ মাজতো, হয়তো বুকুৰ পৰা ওলাই আহে প্ৰেম।\nঘৃণাৰ ক’লা গাঁতবোৰতো প্ৰেমে জন্ম লয়। যেতিয়া নৰউড থমাছে জয়েছ মৰিছক প্ৰথমবাৰ দেখিছিল, তেওঁ চকু আঁতৰাব পৰা নাছিল। দ্বিতীয় বিশ্বযুদ্ধ তেতিয়া পূৰ্ণ গতিত চলি আছিল।\n১৯৪৪ চনত মাৰ্কিন সৈন্য নৰউড থমাছ লণ্ডনলৈ আহিছিল। টেমছৰ পাৰত থমাছ আৰু জয়েছৰ প্ৰথম দেখা- দেখি। আৰম্ভ হয় দুয়োৰে মাজত চিঠিৰ আদান- প্ৰদান। কিন্তু যুদ্ধৰ শেষত থমাছ ঘৰলৈ গ’ল। প্ৰেমিকা জয়েছ অষ্ট্ৰেলিয়ালৈ। বিচ্ছিন্ন হল দুয়োজনৰ মাজৰ যোগাযোগ। দৰাচলতে, জয়েছে ভাবিলে যে থমাছ এক নতুন সম্পৰ্কত বান্ধ খাইছে। তাৰ পিছত দুয়ো পৃথক হৈ পৰিল আৰু বৈবাহিক জীৱন আৰম্ভ কৰিলে।\nকিন্তু জয়েছৰ সম্পৰ্ক স্থায়ী নহ’ল। ২০০১ চনত থমাছৰ পত্নীৰো মৃত্যু হয়। ৭০ বছৰৰ পিছত, দুয়োগৰাকী অকলশৰীয়া বৃদ্ধ পুৰুষ আৰু মহিলাই স্কাইপত কথা পাতে। দ্বিতীয় বিশ্বযুদ্ধৰ পিছত দুই প্ৰেমিকৰ সাক্ষাৎ, ব্যৱধান ৭০ বছৰৰ! দুখন হৃদয় আকৌ ওচৰ চাপি আহিল। কিন্তু ৰৈ গল অনুশোচনা। জীৱন চলি থাকিল…\nদ্বিতীয় বিশ্বযুদ্ধ বুলি কলে নাজীসকলৰ ইহুদী নিধনৰ প্ৰসংগ আহিবই। ঘৃণা আৰু হত্যাৰ এনে নিৰ্লজ্জ উৎসৱ হয়তো আৰু দেখা নাই। অথচ এইটো কল্পনা কৰিব পাৰি নে— যে এগৰাকী নাজী বিষয়া ইহুদী ছোৱালীৰ প্ৰেমতো পৰিব পাৰে! কেপ্টেইন উইলি চুল্টজে দেখিছিল যে কনচেণ্ট্ৰেচন কেম্পৰ মৃত্যু মিছিল আৰু অত্যাচাৰৰ শ্বাসৰুদ্ধকৰ অন্ধকাৰৰ মাজতো ষ্টেইন নামৰ যুৱতীগৰাকীৰ ওঁঠত হাঁহি বিৰিঙিছিল। ছাল্টজে ব্যক্তিগতভাৱে কাপুৰুষৰ দৰে ইহুদীসকলক নিৰ্মমভাৱে হত্যা কৰাটো পছন্দ কৰা নাছিল।\nষ্টেইনক দেখাৰ পিছত তেওঁৰ মন আৰু অধিক সলনি হ’ল। অৱশেষত, ছাল্টজে নিজৰ জীৱন বিপদাপন্ন কৰি প্ৰেমিকাক জাৰ্মান অধিকৃত অঞ্চলৰ পৰা উদ্ধাৰ কৰি মুক্তিৰ সুযোগ দিছিল।দৰাচলতে, এই ঘটনাটো এক অকথিত প্ৰেম কাহিনী হৈয়ে ৰৈ যায়। ১৯৪৪ চনৰ ডিচেম্বৰ মাহত মেনিনজাইটিছত ছাল্টজৰ মৃত্যু হয়। কিন্তু ‘লগন উকলি গ’ল,তেৱো যে নহ’ল দেখা’।\nএই আশ্চৰ্যজনক প্ৰেম কাহিনী ইতিহাসৰ পৃষ্ঠাত লিপিবদ্ধ হৈ ৰ’ল। কিন্তু এই অমৰ প্ৰেমগাথা বাৰে বাৰে প্ৰতিফলিত হৈছে ‘ষ্টেলিনগ্ৰেড’ৰ দৰে চলচ্চিত্ৰ বা ‘নো ৱমেনছ লেণ্ড’ৰ দৰে উপন্যাসত।\nযুদ্ধ কেৱল আগ্ৰাসী ৰাষ্ট্ৰনায়কেহে বিচাৰে। বাকী পৃথিৱীয়ে জানে যে যুদ্ধই ধ্বংস আৰু মৃত্যুৰ মিচিলৰ বাহিৰে আন একো দিব নোৱাৰে। আৰু যিসকলে প্ৰেমত পৰে? ১৯৭০ৰ এখন বিখ্যাত চিনেমা ‘ছানফ্লাৱাৰ’। চফিয়া লৰেন আৰু মাৰ্চেলো মাষ্ট্ৰোইয়ানিৰ সেই ছবিখনত তেওঁৰ সঙ্গীক এৰি যাবলৈ অনিচ্ছুক এণ্টনিঅ’ই পাগল হোৱাৰ ভাও জুৰিছিল। কিন্তু শেষত যুদ্ধৰ অনিবাৰ্যতাক এৰাই চলিব নোৱাৰিলে এণ্টনিঅ’ই। সলনি হল জীৱন।\nৰূপালী পৰ্দাৰ সেই জীৱনটো কেৱল এটা মনেসজা কাহিনী নহয়। বাস্তৱ পৃথিৱীৰ পৰা তুলি অনা বিচ্ছেদগাথাৰ প্ৰতিফলন। এইটো স্বীকাৰ কৰিব লাগিব যে যুদ্ধ চয়তানৰ দৰেই অমৰ।\nযি বাৰে বাৰে ঘূৰি আহি থাকে। আনহাতে, ঈশ্বৰৰ দৰে প্ৰেমো সদায় বতাহত মিশ্ৰিত হৈ থাকে। ফলস্বৰূপে, সময় যিমানেই বিষাক্ত নহওঁক কিয়, প্ৰেমে পথ দেখুৱায়। জীয়াই ৰাখে বিশ্বাস। সেই বিশ্বাসক আগত ৰাখি, যুদ্ধৰ বিষাদময় মৰুভূমি অতিক্ৰম কৰিব পাৰি।


Jer 23 | AsmULB | STEP | “যি ৰখীয়াবোৰে চৰণীয়া ঠাইৰ জাকৰ ভেড়াবোৰক নষ্ট আৰু ছিন্ন-ভিন্ন কৰে, সিহঁতৰ সন্তাপ হব” এয়ে যিহোৱাৰ বচন।\nশাসনকৰ্ত্তা, ভাববাদী আৰু পুৰোহিতসকলৰ বিৰুদ্ধে কোৱা বাক্য।\n1“যি ৰখীয়াবোৰে চৰণীয়া ঠাইৰ জাকৰ ভেড়াবোৰক নষ্ট আৰু ছিন্ন-ভিন্ন কৰে, সিহঁতৰ সন্তাপ হব” এয়ে যিহোৱাৰ বচন। 2এই হেতুকে মোৰ প্ৰজাসকলক চৰাওঁতা ভেড়া-ৰখীয়াসকলৰ বিৰুদ্ধে ইস্ৰায়েলৰ ঈশ্বৰ যিহোৱাই এইদৰে কৈছে: “তোমালোকে মোৰ ভেড়া-জাকক গোট গোট কৰিলা, সেইবোৰক খেদাই দিলা, আৰু সেইবোৰৰ বিচাৰ নললা; যিহোৱাই কৈছে, চোৱা! মই তোমালোকৰ কাৰ্য্যৰ দুষ্টতাৰ ফল তোমালোকক দিম।\n3আৰু যি যি দেশলৈ মই মোৰ জাকক খেদিলোঁ, তাৰ পৰা তেওঁলোকৰ অৱশিষ্ট ভাগ গোটাম, আৰু পুনৰায় তেওঁলোকৰ গঁৰাললৈ তেওঁলোকক আনিম; তাতে তেওঁলোক প্ৰজাবন্ত হৈ বহুবংশ হব। 4যি ভেড়া-ৰখিয়াসকলে তেওঁলোকক চৰাব, মই তেওঁলোকৰ ওপৰত এনে ৰখীয়াসকলক নিযুক্তি কৰিম; তেতিয়া তেওঁলোকে আৰু ভয় নকৰিব আৰু বিহবল নহব; আৰু তেওঁলোকৰ মাজৰ কোনো নাইকিয়া নহব”, ইয়াকে যিহোৱাই কৈছে।\n5যিহোৱাই কৈছে, “চোৱা, যি সময়ত মই দায়ুদৰ বংশত এক ধাৰ্ম্মিক গজালি উৎপন্ন কৰিম এনে কাল আহিছে।\nতেওঁ ৰজা হৈ ৰাজত্ব কৰিব, জ্ঞানেৰে সৈতে কাৰ্য্য কৰিব, আৰু দেশত বিচাৰ ও ন্যায় সিদ্ধ কৰিব।\n6তেওঁৰ কালত যিহূদাই পৰিত্ৰাণ পাব, ইস্ৰায়েলে নিৰাপদে বাস কৰিব।\nআৰু “যিহোৱাই আমাৰ ধাৰ্ম্মিকতা,” এই নামেৰে তেওঁ প্ৰখ্যাত হব।\n7এই হেতুকে যিহোৱাই কৈছে, “চোৱা, এনে কোনো দিন আহিছে,” যে, ‘সেই দিনা তেওঁলোকে আৰু নকব, যি জনাই ইস্ৰায়েলৰ সন্তানসকলক মিচৰ দেশৰ পৰা উলিয়াই আনিলে, সেই ‘যিহোৱাৰ জীৱনৰ শপত’; 8কিন্তু এনেকৈ কব, যে, “যি জনাই ইস্ৰায়েল বংশত জন্মা সন্তানসকলক উত্তৰ দেশৰ পৰা; আৰু যি যি দেশলৈ মই তেওঁলোকক খেদিছিলোঁ, সেই সকল দেশৰ পৰা উলিয়াই চলাই লৈ আহিলে সেই যিহেৱাৰ জীৱনৰ শপত।’ তথাপি তেওঁলোকে নিজৰ দেশত নিবাস কৰিব।\n9ভাববাদীবোৰৰ বিষয়। মোৰ অন্তৰত মোৰ হৃদয় ভগ্ন হ’ল, আৰু মোৰ আটাই হাড়বোৰ কঁপিছে;\nযিহোৱাৰ কাৰণে আৰু তেওঁৰ পৱিত্ৰ বাক্যৰ কাৰণে মই মতলীয়া লোকৰ দৰে, এনে কি, দ্ৰাক্ষাৰসে পৰাজয় কৰা মানুহৰ দৰে হলোঁ।\n10কিয়নো দেশ ব্যভিচাৰী লোকেৰে পৰিপূৰ্ণ; কাৰণ শাওৰ প্ৰভাৱত দেশে শোক কৰিছে।\nঅৰণ্যত থকা চৰণীয়া ঠাইবোৰ শুকাইছে; তেওঁলোকৰ গতি মন্দ, আৰু তেওঁলোকৰ পৰাক্ৰম ন্যায়সঙ্গত নহয়।\n11কিয়নো ভাববাদী আৰু পুৰোহিত দুয়ো অপৱিত্ৰ; যিহোৱাই কৈছে, মোৰ গৃহতেই মই সিহঁতৰ দুষ্টতা পালোঁ।\n12এই কাৰণে তেওঁলোকৰ পথ তেওঁলোকৰ কাৰণে অন্ধকাৰত থকা পিছল ঠাইৰ নিচিনা হব;\nতেওঁলোকে খেদা খাই তাৰ পৰা পতিত হব; কিয়নো যিহোৱাই কৈছে, মই তেওঁলোকৰ ওপৰতে অমঙ্গল ঘটাম, এনে কি, তেওঁলোকক দণ্ড দিয়াৰ বছৰ উপস্থিত কৰোৱাম।\n13মই চমৰিয়াৰ মাজৰ ভাববাদীসকলৰ মাজত অজ্ঞানতাৰ কাৰ্য্য দেখিলোঁ; তেওঁলোকে বালৰ নামেৰে ভাববাণী প্ৰচাৰ কৰি\nমোৰ প্ৰজা ইস্রায়েল লোকক ভুলালে।\n14মই যিৰূচালেমৰ ভাববাদীসকলৰ মাজতো নোম শিয়ৰি যোৱা এটা কাৰ্য্য দেখিলোঁ; তেওঁলোকে পৰস্ত্ৰীগমন কৰে, মিছাত চলে,\nআৰু তেওঁলোকে কু-কৰ্ম্মিসকলৰ হাত এনেকৈ সবল কৰে, যে, তেওঁলোকৰ কোনেও নিজ দুষ্টতাৰ পৰা উলটি নাহে; তেওঁলোক সকলোৱেই মোৰ আগত চদোমৰ দৰে আৰু তাৰ নিবাসীসকল ঘমোৰাৰ সদৃশ।”\n15এই হেতুকে বাহিনীসকলৰ যিহোৱাই সেই ভাববাদীসকলৰ বিষয়ে এই কথা কৈছে, “\n“চোৱা, মই তেওঁলোকক নাগদানা ভোজন কৰাম, আৰু বিহ গছৰ ৰস পান কৰাম,\nকিয়নো যিৰূচালেমৰ ভাববাদীসকলৰ পৰা অপৱিত্ৰতা ওলাই গোটেই দেশত ব্যাপিল।”\n16বাহিনীসকলৰ যিহোৱাই এই কথা কৈছে, তোমালোকৰ আগত ভাববাণী প্ৰচাৰ কৰোঁতা ভাববাদীবোৰৰ বাক্য নুশুনিবা।\nতেওঁলোকে তোমালোকক অসাৰতা শিকায়! আৰু যিহোৱাৰ মুখৰ পৰা নোহোৱা নিজ নিজ মনৰ দৰ্শনৰ কথা কয়।’\n17মোক হেয়জ্ঞান কৰোতাসকলৰ আগত তেওঁলোকে সদায় কৈ থাকে, যে, ‘যিহোৱাই কৈছে, তোমালোকে শান্তি পাবা।’\nআৰু তেওঁলোকে নিজ নিজ মনৰ কঠিনতা অনুসাৰে চলোঁতা সকলোৰে আগত কয়, ‘তোমালোকলৈ অমঙ্গল নঘটিব।’\n18কাৰণ কোনে যিহোৱাৰ সভাত থিয় হৈছে, যে, তেওঁ নিজ চকুৰে চাই তেওঁৰ বাক্য শুনিব?\nকোনে তেওঁৰ বাক্যত কাণ পাতি তাক শুনিবলৈ পালে?\n19সৌৱা, চোৱা, যিহোৱাৰ প্ৰচণ্ড ক্ৰোধৰূপ ধুমুহা! এনে কি, প্ৰবল বা’মৰলি বতাহ আহিছে।\nসেয়ে দুষ্টবোৰৰ মূৰত কোবেৰে লাগিব।\n20যিহোৱাই কাৰ্য্য সমাপ্ত নকৰালৈকে, আৰু তেওঁৰ মনৰ অভিপ্ৰায় সিদ্ধ নকৰালৈকে তেওঁৰ ক্ৰোধ নাথামিব।\nতোমালোকে শেষকালত তাক সম্পুৰ্ণকৈ বুজিবা।\n21মই এই ভাববাদীসকলক পঠোৱা নাই, তথাপি তেওঁলোকে নিজে নিজেই লৰিলে;\nমই তেওঁলোকক কোৱা নাই, তথপি তেওঁলোকে নিজে নিজেই ভাববাণী প্ৰচাৰ কৰিলে।\n22কিন্তু তেওঁলোকে মোৰ সভাত থিয় হোৱা হ’লে, মোৰ প্ৰজাসকলক মোৰ বাক্য শুনোৱালেহেঁতেন,\nআৰু তেওঁলোকৰ কু-পথ ও কু-কৰ্ম্মৰ পৰা তেওঁলোকক ওভটাই আনিলেহেঁতেন।\n23যিহোৱাই কৈছে, মই জানো ওচৰত থকাহে ঈশ্বৰ? দূৰত থকাও ঈশ্বৰ নহওঁ জানো?\n24যিহোৱাই কৈছে, মই দেখা নোপোৱাকৈ কোনো মানুহ জানো গুপুতে লুকাই থাকিব পাৰে?\nযিহোৱাই কৈছে, মই জানো স্বৰ্গ আৰু পৃথিৱী ব্যাপি নাথাকোঁ?\n25‘মই সপোন দেখিলোঁ! মই সপোন দেখিলোঁ!’ এই বুলি কৈ মোৰ নামেৰে মিছা ভাববাণী প্ৰচাৰ কৰোঁতা ভাবাবদীসকলে কোৱা কথা মই শুনিলোঁ। 26মিছা ভাববাণী প্ৰচাৰ কৰোঁতা ভাববাদীসকলৰ, এনে কি, নিজ নিজ মনৰ কপটতা প্ৰকাশ কৰোঁতা ভাববাদীসকলৰ অন্তৰত এয়ে কিমান কাল থাকিব? 27তেওঁলোকৰ পূৰ্ব্ব-পুৰুষসকলে বালত আসক্ত হৈ মোৰ নাম পাহৰা দৰে তেওঁলোকে নিজ নিজ ওচৰ-চুবুৰীয়াৰ আগত কোৱা সপোনৰ দ্বাৰাই মোৰ প্ৰজাসকলক মোৰ নাম পাহৰাবলৈ খুজিছে।\n28সপোন দেখা ভাববাদীয়ে সপোনৰ কথা কওঁক, আৰু মোৰ বাক্য পোৱা জনে মোৰ বাক্য বিশ্বাসেৰে কওঁক;\nযিহোৱাই কৈছে, ধানৰ মাজত খেৰ কি? 29যিহোৱাই কৈছে, “মোৰ বাক্য অগ্নিস্বৰূপ নহয় নে?” “আৰু শিল টুকুৰা-টুকুৰী কৰা হাতুৰীৰ নিচিনা নহয় নে? 30এই হেতুকে, যিহোৱাই কৈছে, চোৱা, নিজ নিজ ওচৰ-চুবুৰীয়াৰ পৰা মোৰ বাক্য চুৰ কৰা ভাববাদীসকলৰ প্রতি মই বিপক্ষ।”\n31যিহোৱাই কৈছে, “চোৱা, যি ভাববাদীবোৰে নিজ নিজ জিভা ব্যৱহাৰ কৰি, তেওঁ কৈছে বুলি কয়, মই সেই ভাববাদীবোৰৰ বিপক্ষ। 32যিহোৱাই কৈছে, চোৱা, যি ভাববাদীবোৰে নানা মিছা সপোন প্ৰচাৰ কৰে, আৰু সেইবোৰ কৈ তেওঁলোকৰ মিছা কথা আৰু অনৰ্থক অহঙ্কাৰৰ দ্বাৰাই মোৰ প্ৰজাসকলক ভ্ৰান্ত কৰে, সেই ভাববাদীসকলৰ মই বিপক্ষ।” কিয়নো মই তেওঁলোকক পঠোৱা কি আজ্ঞা দিয়া নাছিলোঁ; এই হেতুকে তেওঁলোকে এই প্ৰজাসকলক সমুলি উপকাৰ নকৰিব, ইয়াক যিহোৱাই কৈছে।\n33“আৰু যেতিয়া এই জাতিবোৰে, বা ভাববাদীয়ে বা পুৰোহিতে তোমাক সুধিব, ‘যিহোৱাৰ ভাৰ-বাক্য কি?’ তেতিয়া তুমি তেওঁলোকক কবা, ভাৰ-বাক্য কি? যিহোৱাই কৈছে মই তোমালোকক দূৰ কৰি দিম। 34যি ভাববাদী, পুৰোহিত, কি প্ৰজাই “যিহোৱাৰ ভাৰ-বাক্য” এই বুলি ক’ব, মই সেই মানুহক আৰু তাৰ বংশক দণ্ড দিম।\n35তোমালোক প্ৰতিজনে নিজ নিজ ওচৰ-চুবুৰীয়াক আৰু নিজ নিজ ভাইক এই কথা ক’বা, ‘যিহোৱাই কি উত্তৰ দিলে?’ বা ‘যিহোৱাই কি ক’লে?’ 36“যিহোৱাৰ ভাৰ-বাক্য” এই বুলি তোমালোকে আৰু উল্লেখ নকৰিবা; কাৰণ প্ৰতিজনৰ বাক্যেই তালৈ ভাৰস্বৰূপ হ’ব, কিয়নো তোমালোকে জীৱন্ত ঈশ্বৰৰ, আমাৰ ঈশ্বৰ বাহিনীসকলৰ যিহেৱাৰ বাক্য বিপৰীত কৰিছা।\n37তুমি ভাববাদীক এইদৰে ক’বা, ‘যিহোৱাই তোমাক কি উত্তৰ দিলে? বা যিহোৱাই কি কলে?’ 38কিন্তু “যিহোৱাৰ ভাৰ-বাক্য”এই বুলি যদি তোমালোকে কোৱা, তেন্তে অৱশ্যে যিহোৱাই এইদৰে কব, “যিহোৱাৰ ভাৰ-বাক্য” এই বুলি নকবলৈ কৈ পঠোৱাতো “যিহোৱাৰ ভাৰ-বাক্য” এই বুলি কোৱা বাবে, চোৱা, মই তোমালোকক নিচেইকৈ পাহৰিম,’ 39আৰু মই তোমালোকক আৰু তোমালোকৰ পূৰ্ব্ব–পুৰুষসকলক দিয়া এই নগৰখন মোৰ দৃষ্টিৰ পৰা দলিয়াই পেলাম, আৰু পাহৰিব নোৱাৰা চিৰকলীয়া দুৰ্ণাম আৰু সৰ্ব্বদায় থকা লাজ তোমালোকলৈ ঘটাম। আৰু পাহৰিব নোৱাৰা চিৰকলীয়া দুৰ্নাম আৰু সৰ্ব্বদায় থকা লাজ তোমালোকলৈ ঘটাম।”


শ্ৰীমন্ত শংকৰদেৱ - অসমীয়া ৱিকিপিডিয়া\n(শংকৰদেৱৰ পৰা পুনঃনিৰ্দেশিত)\n"শংকৰদেৱ" নামৰ পৃষ্ঠাই ইয়ালৈ পুনৰ্নিদেশ কৰিছে। আন ব্যৱহাৰৰ বাবে, শংকৰদেৱ (দ্ব্যৰ্থতা দূৰীকৰণ পৃষ্ঠা) চাওক।\nমহাপুৰুষ শ্ৰীমন্ত শঙ্কৰদেৱ\nকলাগুৰু বিষ্ণু প্ৰসাদ ৰাভাই অংকন কৰা মহাপুৰুষজনাৰ কল্পিত চিত্ৰ\nবৰদোৱা, নগাঁও, অসম, ভাৰত\nমধুপুৰ সত্ৰ, ভেলাদংগা, কোচবিহাৰ, ভাৰত\nএক শৰণ নাম ধৰ্ম\nকীৰ্তন ঘোষা, বৰগীত, অংকীয়া নাট\nশ্ৰীমন্ত শংকৰদেৱ (ইংৰাজী: Srimanta Sankardeva, জন্ম: ১৪৪৯ - মৃত্যু: ১৫৬৮) একাধাৰে এগৰাকী ধৰ্ম প্ৰচাৰক, সমাজ সংগঠক, গায়ক, নৰ্তক, অভিনেতা, কবি, চিত্ৰকৰ আছিল। শংকৰদেৱ অসমীয়া জাতি-সাহিত্য-সংস্কৃতি নিৰ্মাতা। তেওঁ সাংস্কৃতিক প্ৰমূল্যৰে নৱবৈষ্ণৱ ধৰ্ম অথবা একশৰণ ধৰ্ম প্ৰচাৰ কৰি অসমীয়া সমাজ-জীৱনক একত্ৰিত আৰু সংহত কৰিছিল। অসমীয়া তথা ভাৰতীয় সাংস্কৃতিক জীৱনলৈ তেওঁ যি অৱদান আগবঢ়াই গ'ল, তাৰ বাবে তেওঁক মহাপুৰুষ আৰু অৱতাৰী পুৰুষৰূপে আখ্যা দিয়া হয়।\n1 পূৰ্বপুৰুষ আৰু জন্ম\n2 বাল্যকাল আৰু শিক্ষা-দীক্ষা\n3 বৈবাহিক জীৱন\n4 তীৰ্থ ভ্ৰমণ\n6 শঙ্কৰ-মাধৱৰ মহামিলন\n7 শঙ্কৰদেৱৰ সাহিত্য\n7.2 ভক্তিতত্ত্ব প্ৰকাশক গ্ৰন্থ\n7.3 অনুবাদমূলক গ্ৰন্থ\n7.4 অঙ্কীয়া নাট\n7.6 নাম-প্ৰসঙ্গৰ গ্ৰন্থ\n8 বহুমুখী প্ৰতিভা\n10 লগতে চাওক\n11 তথ্য সংগ্ৰহ\nপূৰ্বপুৰুষ আৰু জন্ম[সম্পাদনা কৰক]\nখ্ৰীষ্টীয় চতুৰ্দশ শতিকাত গৌড় ৰাজ্যৰ ৰজা ধৰ্ম নাৰায়ণে তেওঁৰ বন্ধু কমতা ৰাজ্যৰ ৰজা দুৰ্লভ নাৰায়ণলৈ সাতঘৰ বিশিষ্ট ব্ৰাহ্মণ আৰু সাতঘৰ কায়স্থ মানুহ পঠাইছিল। দুৰ্লভ নাৰায়ণে বৰ আদৰ-সাদৰ কৰি তেওঁলোকৰ নিজৰ ৰাজ্যত থাকিবলৈ দিছিল। কায়স্থ সাতঘৰৰ ভিতৰত চণ্ডীবৰ নামে এজন বিদগ্ধ পণ্ডিত আছিল। ৰজাই তেওঁক 'শিৰোমণি ভূঞা' উপাধি দি হাজোৰ ওচৰৰ মাগুৰী নামে ঠাইত স্থানীয় শাসক পাতিছিল। কিছুদিন সেই কাম সুকলমে কৰি শেষত ভোটবিলাকৰ উপদ্ৰৱত থাকিব নোৱাৰি তেওঁ বৰ্তমান নগাঁও জিলাৰ বৰদোৱা নামে ঠাইলৈ গৈ তাতে স্থায়ীভাৱে বাস কৰিছিল। তেওঁৰ বংশতে বৰ্তমানৰ বৰদোৱাৰ অলিপুখুৰীত ১৩৭১ শকৰ (১৪৪৯ খ্ৰীষ্টাব্দ) আহিন-কাতি মাহত শংকৰদেৱৰ জন্ম হয়। শঙ্কৰৰ পিতাকৰ নাম কুসুম্বৰ ভূঞা আৰু মাকৰ নাম সত্যসন্ধা দেৱী।\nশংকৰদেৱৰ বংশ বৃত্তান্ত\nবাল্যকাল আৰু শিক্ষা-দীক্ষা[সম্পাদনা কৰক]\nশঙ্কৰদেৱৰ সৰু অৱস্থাতে পিতৃ-মাতৃৰ বিয়োগ ঘটাত বুঢ়ীমাক খেৰসুতীয়ে তেওঁক লালন পালন কৰে। সৰুতে তেওঁৰ পঢ়াৰ প্ৰতি বিশেষ ধাউতি নাছিল। খেল-ধেমালিতে কাল কটোৱা শঙ্কৰক বাৰ বছৰ বয়সত বুঢ়ীমাকে মহেন্দ্ৰ কন্দলি নামে অধ্যাপক এজনৰ টোলত নাম লগাই দিয়ে। বিদ্যা শিক্ষা আৰম্ভ কৰিয়েই শঙ্কৰে অ-আ ক-খ শিকিয়েই ভগৱান শ্ৰীকৃষ্ণৰ ভক্তি বিষয়ক কবিতা 'কৰতল কমল' ৰচনা কৰি সকলোকে অভিভূত কৰে। ইয়াৰ পিছতে অধ্যাপক কন্দলিয়ে শঙ্কৰক 'দেৱ' উপাধি প্ৰদান কৰি সকলোৰে ওপৰত ওজা ছাত্ৰ পাতে। মহেন্দ্ৰ কন্দলিৰ টোলত ছবছৰ পঢ়ি চাৰিবেদ, চৈধ্যশাস্ত্ৰ (শিক্ষা, কল্প, জ্যোতিষ, ৰীতি, নীতি, নিৰুক্ত, ছন্দঃ, শ্ৰুতি, স্মৃতি, মীমাংসা, তৰ্ক, কলাপ, তৃক, ন্যায়), ওঠৰ পুৰাণ (মৎস্য, শিৱ, বিষ্ণু, স্কন্দ, বৰাহ, কুৰ্ম, গৰুড়, মাৰ্কণ্ডেয়, বামন, লিঙ্গ, ভৱিষ্য, ব্ৰহ্মাণ্ড, বৈৱৰ্ত্ত, পদ্ম, নাৰদী, বৃহত্, অগ্নি, ভাগৱত) নানা কাব্য, সংহিতা, ব্যাকৰণ, দৰ্শন আদি বিভিন্ন শাস্ত্ৰত পাৰ্গত হৈ উঠে। টোলত থাকোঁতেই তেওঁৰ প্ৰথমটো অনুবাদ কবিতা হৰিশ্চন্দ্ৰ উপাখ্যান লিখি উলিয়ায়। তেওঁ এজন ধীৰ-স্থিৰ, গুণী-জ্ঞানী ব্যক্তি হৈ সকলোতে বিদগ্ধ পণ্ডিত হৈ পৰে। প্ৰায় ১৭ বছৰ বয়সত শংকৰদেৱ ঘৰলৈ উভতি আহে।\nবৈবাহিক জীৱন[সম্পাদনা কৰক]\nশঙ্কৰদেৱৰ একৈছ বছৰ বয়সত তেওঁ নিজ কান্ধত থকা শিৰোমণি ভূঞাৰ দায়িত্বভাৰ ককাক জয়ন্ত দলৈ আৰু মাধৱ দলৈক অৰ্পণ কৰিবলৈ ইচ্ছা কৰি নিজে একান্তভাৱে শাস্ত্ৰচৰ্চাত নিয়োজিত হ'বলৈ মন মেলিলে। পৰকালৰ বাবে শাস্ত্ৰজ্ঞান আহৰণ কৰি ধৰ্ম কৰাৰ প্ৰয়োজনীয়তাৰ কথা তেওঁ ককাকৰ আগত ব্যক্ত কৰিলে। অন্যথা সংসাৰৰ অৰ্থ নাই। ইয়াতে নাতিয়েকৰ সংসাৰৰ প্ৰতি বিৰাগ জন্মা বুলি চিন্তিত হৈ দুই পিতামহে চাই-চিতি হৰিবৰগিৰি নামৰ এজন ভূঞাৰ সূৰ্যৱতী নামৰ কন্যাৰ লগত শঙ্কৰদেৱৰ বিয়া পাতি দিয়ে। সেয়া আছিল ১৩৯২ শক। বিবাহৰ তিনি বছৰ পাছত ভাৰ্যা সূৰ্যৱতীৰ গৰ্ভত শঙ্কৰদেৱৰ এটি কন্যা সন্তানৰ জন্ম হয়। কন্যাটিৰ নাম থলে 'মনু'। দুৰ্ভাগ্যবশতঃ মনুৰ বয়স ন মাহ হওঁতেই সূৰ্যৱতীৰ অকাল বিয়োগ ঘটে। পিছত দুকুৰি চৈধ্য বছৰ বয়সত সকলোৰে মতৰ সাপেক্ষে শঙ্কৰদেৱে কালিকা ভূঞাৰ কন্যা কালিন্দীক পুনৰ বিবাহ কৰে।\nতীৰ্থ ভ্ৰমণ[সম্পাদনা কৰক]\n১৪০৩ শকত ৩২ বছৰ বয়সত শঙ্কৰদেৱে প্ৰথমবাৰৰ বাবে তীৰ্থলৈ যায়। আন সোতৰজন তীৰ্থযাত্ৰী শঙ্কৰদেৱৰ লগত যাত্ৰাৰ সংগী হ'ল। এইসকলৰ ভিতৰত শিক্ষাগুৰু মহেন্দ্ৰ কন্দলিকে ধৰি ৰামৰাম, সৰ্বজয়, পৰমানদ, বলোভদ্ৰ, বলোৰাম, গোবিন্দ, নাৰায়ণ, বৰশ্ৰীৰাম, গোপাল, চোট বলোৰাম, মুকুণ্ড, মুৰাৰি, হৰিদাস, দামোদৰ, আৰু আন দুজন এই দলৰ সদস্য আছিল। শঙ্কৰদেৱে অনুগামীসকলৰ সৈতে গংগাৰ পৰা স্নান দৰ্শনেৰে আৰম্ভ কৰি জগন্নাথ-পুৰী, সীতাকুণ্ড, উত্তৰ বাহিনী গংগা, বৰাহক্ষেত্ৰ, পুষ্কৰিণী তীৰ্থ, মথুৰা, বৃন্দাবন, দ্বাৰকা, কাশী, বাৰানসী, প্ৰয়াগ, নেপাল, নিষধ, কৈকেয়, কোশল, অযোধ্যা, হস্তিনাপুৰ, পাঞ্চাল, শ্বেতদ্বীপ, কৰ্মনাশা কেশৰী, কাবেৰী, মাৰ্গকাশী, বিন্দুকাশী, কৈশিক তীৰ্থ, মুকুন্দ আশ্ৰম, পুষ্পভদ্ৰা, সোণাৰু, কপিল, গণ্ডকী নদী, উপদ্বাৰকা, অঙ্গদ নগৰ, ৰামেশ্বৰ সেতুখণ্ড, সুবাহু নগৰ, বিদিশা নগৰ, দণ্ডকা বন, চিত্ৰকুট পৰ্বত, গোদাবৰী, গোমতী, পঞ্চবটী আশ্ৰম, দা ঋষ্যমূক পৰ্বত, কিষ্কিন্ধ্যা, পুষ্কৰাৱতী, ভৰদ্বাৰ, হৰিদ্বাৰ, জয়দ্বাৰ, নৰ্মদা, মহানন্দা, কটক নগৰ, বদৰিকাশ্ৰম আদি প্ৰায়বোৰ তীৰ্থক্ষেত্ৰ আৰু ঐতিহাসিক স্থান ভ্ৰমণ কৰিলে। ১৫৫০ শকৰ আঘোণ মাহত শঙ্কৰদেৱৰ ৯৭ বছৰ বয়সত সংগী ভকতসকলৰ সৈতে তেওঁ পুনৰ তীৰ্থলৈ যায়।\nনগাঁও জিলাৰ বৰদোৱাত অৱস্থিত শ্ৰীমন্ত শংকৰদেৱৰ প্ৰতিমূৰ্তি\nশিক্ষা সমাপ্ত কৰি গুৰুগৃহৰ পৰা ঘৰলৈ ঘূৰাৰ পাছত শঙ্কৰদেৱৰ ওপৰত সংসাৰৰ গুৰু দায়িত্ব কিছুমান পৰিবলৈ ধৰে। তেওঁ নথকা অৱস্থাত শিৰোমণি ভূঞাৰ দায়িত্বভাৰ লৈ থকা ককাদেউতাক জয়ন্ত দলৈয়ে প্ৰথমেই শিৰোমণি ভূঞাৰ বিষয়ভাৰ শঙ্কৰদেৱৰ ওপৰত অৰ্পণ কৰিলে। তেনেই কম বয়সতে ভূঞাসকলৰ শ্ৰেষ্ঠ সন্মান লাভ কৰা আৰু শ্ৰেষ্ঠ দায়িত্ব পোৱা বাবে তেওঁৰ নাম ডেকাগিৰি হ'ল। শঙ্কৰদেৱে দক্ষতাৰে শাসনকাৰ্য চলাবলৈ ধৰিলে। শঙ্কৰদেৱে শিৰোমণি ভূঞাৰ দায়িত্ব লোৱাৰ কিছুদিন পিছৰে পৰা কছাৰীসকলে আলিপুখুৰী অঞ্চলত বসবাস কৰি থকা ভূঞা আৰু ব্ৰাহ্মণসকলৰ ওপৰত ঘনে ঘনে উপদ্ৰৱ কৰিবলৈ ধৰে। সকলোৰে অনুৰোধ আৰু কছাৰীসকলৰ উপদ্ৰৱলৈ লক্ষ্য ৰাখি শঙ্কৰদেৱে পৰিয়াল আৰু আন আন সকলৰ সৈতে আহি বৰদোৱাত ঘৰ-দুৱাৰ সাজি বসবাস কৰিবলৈ ল'লে। বৰদোৱাত ঘৰ-দুৱাৰ কৰি থাকোঁতে শঙ্কৰদেৱে ৰামৰাম গুৰুৰ লগত আলোচনা কৰি তাত এটি দেৱ মন্দিৰ নিমাৰ্ণ কৰাৰ সিদ্ধান্ত ল'লে। মন্দিৰৰ ভেঁটি তুলিবৰ সময়ত মাটি খান্দোতে কোৰৰ চাবত শিলত কটা চতুৰ্ভুজ বিষ্ণুমূৰ্তি এটা পালে। সেই বিষ্ণুমূৰ্তিটোকে সাতখলপীয়া সিংহাসনৰ ওপৰত প্ৰতিষ্ঠা কৰিলে।\nপ্ৰথমবাৰ তীৰ্থ ভ্ৰমণ কৰোঁতে ভগৱান শ্ৰীকৃষ্ণৰ বিভিন্ন লীলাৰ লগত সম্পৰ্কিত প্ৰায়বোৰ স্থান ভ্ৰমণ কৰি ভক্তিৰসেৰে আপ্লুত হৈ শঙ্কৰদেৱে নিজৰ চিন্তাধাৰা আৰু দৃষ্টিভংগীক বিস্তৃত আৰু গভীৰ কৰি তুলিলে। ভাৰতবৰ্ষৰ বিভিন্ন ঠাইৰ কৃষ্টি-সংস্কৃতিৰ মুকুতা বুটলি নিজ মাতৃভূমিত এক নতুন ধৰ্ম-সংস্কৃতিৰ বীজ ৰোপণ কৰাৰ মানসেৰে বাৰ বছৰৰ মূৰত বিস্তৃত ভ্ৰমণসূচী সামৰি সংগীসকলৰ সৈতে ১৪১৫ শকত ( ১৫৯৩ খ্ৰী:) নিজ গৃহলৈ ঘূৰি আহিল। শঙ্কৰদেৱে তীৰ্থ ভ্ৰমণ কৰাৰ সময়ত সমগ্ৰ ভাৰতবৰ্ষত ভক্তি আন্দোলনৰ ঢৌৱে ঢৌৱাই গৈছিল। তেওঁ ভক্তি আন্দোলনৰ মতবাদৰ সৰলতা আৰু কাৰ্যকাৰিতাত অতিকৈ মুগ্ধ হৈছিল। নিজৰ ৰাজ্যৰ মানুহখিনিৰ মাজত এই সহজ-সৰল ধৰ্মীয় মদবাদ প্ৰচাৰৰ বাবে শঙ্কৰদেৱৰ মনত হাবিয়াস জন্মে। সেই সময়ত অসম ৰাজ্যখনত বিভিন্ন ধৰ্মীয় মতবাদ প্ৰচলিত আছিল। ভগৱানক উপাসনা কৰাৰ কোনো নিদিৰ্ষ্ট পদ্ধতি নাছিল। অসংখ্য দেৱ-দেৱীৰ পূজা, বৃক্ষ পূজা, শিল পূজা, সৰ্প পূজা, ডাঙৰীয়া পূজা, প্ৰকৃতি পূজা আদি জনসাধাৰণৰ মাজত ব্যাপকভাৱে প্ৰচলিত আছিল। দেৱ-দেৱীৰ সন্তুষ্টিৰ অৰ্থে মানুহে বিগ্ৰহৰ আগত পশু বলি দিছিল; আনকি নৰবলি পৰ্যন্ত চলিছিল। ধৰ্মীয় আচাৰ-বিধিবোৰ সাধাৰণতে সহজ নাছিল। শঙ্কৰদেৱৰ মনত একান্ত বিশ্বাস জন্মিছিল যে ভক্তিধৰ্মই ভিন্ ভিন্ ধৰ্মীয় বিশ্বাসৰ মানুহবোৰক একগোট কৰিব পাৰিব বা একগোট কৰি ৰাখিব পাৰিব। সকলো লোককে এটি মাথোঁন ধৰ্মীয় বিশ্বাসৰ অধীনলৈ আনিবলৈ এই ভক্তিধৰ্মই হ'ব সৰ্বোত্তম পন্থা। এনে ব্যৱস্থাত উচ্চ-নীচ, ধনী-দুখীয়াৰ প্ৰভেদ নাথাকিব। ধৰ্মীয় অনুষ্ঠানত কোনো জাকজমকতা আৰু ব্যয়বহুলতা নাথাকিব। তীৰ্থ ভ্ৰমণ কৰা কালত লাভ কৰা অভিজ্ঞতা আৰু ঈশ্বৰ ভক্তি তত্ত্বৰ পৰম জ্ঞানেৰে সমৃদ্ধ হৈ সৰ্বসাধাৰণ মানুহখিনিৰ মাজত নামধৰ্ম প্ৰচাৰ কৰি মানুহক মোক্ষ লাভৰ সহজ পথৰ সন্ধান দিলে। ভাগৱতৰ ভক্তি আৰু গীতাৰ একশৰণ একত্ৰ কৰি তেওঁ অসমত 'এক শৰণ ভাগৱতী বৈষ্ণৱ নামধৰ্মৰ' খুঁটি পুতিলে। শঙ্কৰদেৱে প্ৰচাৰ কৰা এই ধৰ্মই হৈছে চমুকৈ একশৰণ নামধৰ্ম। ইয়াক নৱবৈষ্ণৱ ধৰ্ম বা মহাপুৰুষীয়া ধৰ্ম বুলিও কোৱা হয়। শঙ্কৰদেৱে প্ৰচাৰ কৰা এই ধৰ্মৰ মূল আধাৰ হ'ল 'দ্বাদশ স্কন্ধ ভাগৱত' গ্ৰন্থ। এই ধৰ্মমতত ক্ৰিয়াকাণ্ডৰ ব্যায়বহুলতা, বলি-বিধান, যাগ-যজ্ঞ, পূজা-পাতল, মূৰ্তি-উপাসনা অদি নাই। কেৱল 'একদেৱ, একসেৱ' এক বিনে নাই কেৱ' অৰ্থাৎ কায়মনো বাক্য হৰিৰ নাম শ্ৰৱণ-কীৰ্তন কৰা।\nশঙ্কৰদেৱে সৃষ্টিকৰ্তা ভগৱান বিষ্ণুৰ মহান গুণৰাশি জনসাধাৰণৰ মাজত প্ৰচাৰ কৰিবলৈ এক অভিনৱ নাট্যাভিনয়ৰ আয়োজন কৰিছিল। সেই নাট্যাভিনয়ক কোৱা হৈছিল চিহ্ন-যাত্ৰা (চিহ্ন=চিত্ৰ, যাত্ৰা= নাটক)। এনেদৰেই অসমত নাট্যকলাৰ জন্ম হয় শঙ্কৰদেৱৰ হাতত। গুৰুগৃহত থাকি অধ্যয়ন কৰোঁতে লাভ কৰা নটাকৰ জ্ঞান আৰু তীৰ্থভ্ৰমণ কালত লাভ কৰা অভিজ্ঞতাক ভেঁটি কৰি শঙ্কৰদেৱে 'চিহ্ন' নামৰ নাট এখনি লিখি তাক যাত্ৰা বিচাপে অভিনয় কৰে। সেয়ে চিহ্ন-যাত্ৰা। শঙ্কৰদেৱৰ নাট্য প্ৰতিভাৰ প্ৰথম স্বাক্ষৰ পোৱা যায় চিহ্ন-যাত্ৰাত। সংলাপহীন এই নাটকখনিৰ অভিনয় বৰদোৱাত চাৰিদিন সাতৰাতি হৈছিল বুলি কথিত। নৃত্য-গীত আৰু চৰিত্ৰৰ সমাবেশেৰে ই ৰাইজক চমত্‌কৃত কৰিছিল। চিহ্ন-যাত্ৰাৰ ৰচনাকাল ১৪৬৮ খ্ৰীষ্টাব্দ বুলি জনা যায়।\n↓সূৰ্যৱতীৰ সৈতে বিবাহ\n↓মনু আৰু হৰিৰ বিবাহ\n↓কালিন্দীৰ সৈতে বিবাহ\n↓মাধৱদেৱৰ সৈতে পৰিচয়\n↓শেষ খেন ৰজাৰ অপসাৰণ\nশঙ্কৰ-মাধৱৰ মহামিলন[সম্পাদনা কৰক]\n১৪৪৪ শকৰ (১৫২২ খ্ৰীষ্টাব্দ) সময়খিনি সমগ্ৰ অসমৰ বাবে আৰু সমগ্ৰ ভক্তি আন্দোলনৰ বাবে অতি স্মৰণীয় আৰু গুৰুত্বপুৰ্ণ আছিল। কাৰণ শঙ্কৰদেৱ বেলগুৰিত থাকোঁতেই অসমৰ আন এজন মহাপুৰুষ মাধৱদেৱে প্ৰথম শঙ্কৰদেৱক লগ পায়। মাধৱদেৱ আছিল শাক্ত ধৰ্মী। পূজা-পাতল বলি বিধান আদি মানি চলিছিল তেওঁ। কিছুদিন পুৰ্বেই পিতৃ বিয়োগৰ শোক পাহৰিব নোৱাৰোতেই মাতৃৰ টান নৰিয়া হোৱাৰ খবৰ পোৱাত মাধৱদেৱে মাক আৰু পৰিয়ালৰ আশু আৰোগ্য কামনা কৰি আগন্তুক দুৰ্গা পূজাত গোসাঁনীলৈ বুলি এযোৰ বগা পঠা ছাগলী মনতে আগবঢ়ায়। যথা সময়ত বলি দিবৰ নিমিত্তে বৈনায়েক ৰামদাসক ছাগলী আনিবলৈ পঠালে। কিন্তু ৰামদাসে ইতিমধ্যেই শঙ্কৰদেৱৰ ওচৰত শৰণ লৈছিল। সেয়ে তেওঁ মাধৱক দেৱীৰ আগত জন্তু বলি দিয়া কাৰ্য ধৰ্মমতৰ পৰিপন্থী বুলি বুজালে। তাকে শুনি মাধৱৰ খং উঠিল আৰু দুয়োৰে মাজত বিতৰ্ক আৰম্ভ হ'ল আৰু এই বিতৰ্কৰ সমাধানকল্পে দুয়ো শঙ্কৰদেৱৰ ওচৰলৈ গ'ল। যথাসময়ত শঙ্কৰদেৱৰ লগত মাধৱৰ তৰ্কযুদ্ধ আৰম্ভ হ'ল। গুৰুজানে নিবৃত্তি, ভক্তি মাৰ্গ আৰু প্ৰবৃত্তি মাৰ্গৰ প্ৰমাণ দি তৰ্ক কৰিবলৈ ধৰিলে। কাৰো হাৰ-জিত নাই। সুদীৰ্ঘ ন-ঘণ্টা ধৰি দুয়োৰে মাজত যুক্তি-তৰ্ক চলাৰ পাছত শঙ্কৰদেৱে ভাগৱতৰ চতুৰ্থ স্কন্ধৰ পৰা এটি শ্লোক উল্লেখ কৰি নিবৃত্তি পথ আৰু ভক্তিমাৰ্গৰ শ্ৰেষ্ঠতা প্ৰমাণ কৰিলে আৰু বিতৰ্কৰ অন্ত পেলালে। শ্লোকটি হ'ল-\nতৃপ্যন্তি তত্‌স্কন্ধ- বুজোপশাখাঃ\nতথা চ সৰ্বাচৰ্নমচ্যতেঙ্গ্যা। "\nএকেজন ঈশ্বৰ কৃষ্ণক পৰম আৰাধ্য দেৱতা বুলি গ্ৰহণ কৰি সেইদিনাৰ পৰা শাক্তপন্থী মহাতান্ত্ৰিক মাধৱ হ'ল বৈষ্ণৱসকলৰ শিৰোমণি মহাপুৰুষ শ্ৰীমাধৱদেৱ। মাধৱদেৱে শঙ্কৰদেৱৰ ওচৰত শৰণ ল'লে। 'শঙ্কৰ-মাধৱ' এই গুৰু-শিষ্যৰ সম্পৰ্ক হৈ পৰিল অভিন্ন আৰু তুলনাবিহীন। শঙ্কৰ-মাধৱৰ এই মহামিলনক মণি-কাঞ্চণ সংযোগ বোলা হয়।\nশঙ্কৰদেৱৰ সাহিত্য[সম্পাদনা কৰক]\nসেই সময়ত সকলো শাস্ত্ৰই সংস্কৃত ভাষাত থকাৰ কাৰণে সাধাৰণ মানুহে তাক পঢ়ি জ্ঞান অৰ্জন কৰিব নোৱাৰিছিল। সেই অসুবিধা দুৰ কৰি সৰ্বসাধাৰণে বুজিব পৰাকৈ তেওঁ বহু সংস্কৃত গ্ৰন্থ অসমীয়ালৈ অনুবাদ কৰাৰ লগতে তাৰ সাৰ সংগ্ৰহ কৰিও বহু অসমীয়া গ্ৰন্থ ৰচনা কৰে। জনসাধাৰণক জ্ঞান আৰু আনন্দ প্ৰদানৰ চলেৰে ধৰ্ম প্ৰচাৰ কৰা,আছিল তেওঁৰ ৰচনাৰ মূল অৰ্থ। সেইবাবে তেওঁ সাধাৰণ অসমীয়া ভাষাত গীত, পদ, নাট, ৰচনা নকৰি 'ব্ৰজাৱলী' নামৰ ভাষাত ৰচনা কৰিছিল। কাৰণ এই ভাষাই সাধাৰণ মানুহৰ মাজত কৃষ্ণভক্তিৰ প্ৰতি মন কৃষ্ট কৰাত সহায় কৰিছিল। শ্ৰীশ্ৰী শঙ্কৰদেৱৰ গ্ৰন্থসমূহক কেইবা ভাগত ভগাব পাৰি, যেনে:\nৰুক্মিণী হৰণ কাব্য\nকৃষ্ণ প্ৰয়াণ - পাণ্ডব নিৰ্বাৰণ\nভক্তিতত্ত্ব প্ৰকাশক গ্ৰন্থ[সম্পাদনা কৰক]\nভক্তি ৰত্নাকৰ (সংস্কৃতত ৰচিত)\nঅনুবাদমূলক গ্ৰন্থ[সম্পাদনা কৰক]\nভাগৱত প্ৰথম, দ্বিতীয়\nঅজামিল উপাখ্যান ষষ্ঠ,বলিছলন, অমৃত মন্থন অষ্টম, দশম স্কন্ধৰ আদিছোৱা, একাদশ আৰু দ্বাদশ স্কন্ধ[উদ্ধৃতিৰ প্ৰয়োজন]\nৰামায়ণৰ উত্তৰা কাণ্ড\nঅঙ্কীয়া নাট[সম্পাদনা কৰক]\nভাগৱতৰ দশম স্কন্ধৰ ষোড়শ-সপ্তদশ অধ্যায়ৰ ভেটিত কালিয়দমন নাট ৰচনা কৰা হৈছিল। কালি হ্ৰদত কালি নামৰ নাগে বাস কৰাৰ ফলত হ্ৰদৰ পানী বিষাক্ত হৈ পৰে। এদিন এই বিষাক্ত পানী সেৱন কৰাৰ ফলত গোপবালক সকল অচেতন হৈ মৃত্যুমুখত পৰে। কৃষ্ণই নিজৰ ঐশ্বৰিক শক্তিৰে কালি নাগক পৰাস্ত কৰি সেই হ্ৰদ এৰি যাবলৈ বাধ্য কৰে আৰু সকলো গোপবালককে জীৱন দান দিয়ে। এই কাহিনীভাগকেই ইয়াত অংকন কৰা হৈছে।\nপ্ৰধান প্ৰবন্ধ: কেলিগোপাল নাট\nকেলিগোপাল নাটখন ভাগৱতৰ ৰাস পঞ্চ অধ্যায়ৰ আলমত ৰচনা কৰিছিল। শৰতৰ ৰাতি কৃষ্ণৰ বাঁহীৰ সুৰত আকৰ্ষিত হৈ গোপীসকলে বৃন্দাবনলৈ ঢপলিয়াই আহে। মূলতঃ শ্ৰীকৃষ্ণ আৰু গোপীসকলৰ ৰাসলীলাই এই নাটৰ মূল বিষয়বস্তু।\nপ্ৰধান প্ৰবন্ধ: ৰুক্মিণী হৰণ নাট\nৰুক্মিণী হৰণ নাটখন ভাগৱতৰ মূল সংগ্ৰহ কৰি ৰচনা কৰা হৈছিল। পিতাক ভীষ্মই কন্যা ৰুক্মীণীক কৃষ্ণৰ হাতত সমৰ্পণ কৰাৰ ইচ্ছা কৰিছিল যদিও জ্যেষ্ঠ ভাতৃ ৰুক্মবীৰে কৃষ্ণৰ পৰিৱৰ্তে ছেদীৰাজ শিশুপাললৈ ৰুক্মীণীক বিয়া দিয়াৰ ব্যৱস্থা কৰে। ইফালে ৰুক্মীণীয়ে কৃষ্ণতেই মন প্ৰাণ সঁপি দিয়ে। ভাতৃ শিশুপালক প্ৰকাশ্যে বিৰোধ কৰিব নোৱাৰি ৰুক্মীণীয়ে বেদনিধি বিপ্ৰৰ জৰিয়তে কৃষ্ণলৈ বাৰ্তা পঠায় যে তেওঁক যিকোনো উপায়ে পলুৱাই নিব লাগে আৰু সেইয়া কিদৰে সম্ভৱ হ'ব তাৰ দিহা পৰামৰ্শও তেওঁ চিঠিত উল্লেখ কৰি দিয়ে। এই সমস্ত ঘটনাৱলীকে ৰুক্মীণী হৰণ নাটত ফুটাই তোলা হৈছে।\nপ্ৰধান প্ৰবন্ধ: পাৰিজাত হৰণ নাট\nভাগৱত আৰু হৰিবংশৰ মূলৰ পৰা পাৰিজাত হৰণ নাটখনি ৰচনা কৰিছিল। এদিন নাৰদে শ্ৰীকৃষ্ণক এপাহ পাৰিজাত ফুল অৰ্পণ কৰে। ৰুক্মীণীয়ে ফুলপাহৰ প্ৰতি আগ্ৰহ প্ৰকাশ কৰাত কৃষ্ণই ফুলপাহ ৰুক্মীণীৰ খোপাত পিন্ধাই দিয়ে। কৃষ্ণৰ সেই কাৰ্য্যত ইৰ্ষাম্বিত হৈ আন এগৰাকী পত্নী সত্যভামাই কিদৰে ইন্দ্ৰপত্নী শচীৰ পৰা পাৰিজাত ফুল হস্তগত কৰি তাক আনি নিজৰ কোঠাৰ কাষতে ৰুৱে আৰু ৰুক্মীণীক হেয় জ্ঞান কৰি নিজকে কৃষ্ণৰ প্ৰিয় পত্নী বুলি প্ৰতিপন্ন কৰিব খুজিছে তাকেই ইয়াত দেখুওৱা হৈছে।\nপ্ৰধান প্ৰবন্ধ: ৰাম বিজয় নাট\nৰামায়ণৰ আদিকাণ্ডৰ সাৰ গ্ৰহণ কৰি শঙ্কৰদেৱে ৰাম বিজয় নাট ৰচনা কৰিছিল। কেনেকৈ ৰামে হৰধনু ভাঙি সীতাক লাভ কৰে আৰু অযোধ্যালৈ যাত্ৰা কৰোঁতে বাটত পৰশুৰামক যুদ্ধত পৰাস্ত কৰে এই সমস্ত ঘটনাৱলীয়ে এই নাটৰ মূল আধাৰ।\nবৰগীত (২৩৪টা বৰগীতৰ ভিতৰত ৩৫ টাহে পোৱা যায়)\nভটিমা (দেৱভটিমা, নাটভটিমা, ৰাজভটিমা)\nনাম-প্ৰসঙ্গৰ গ্ৰন্থ[সম্পাদনা কৰক]\nবহুমুখী প্ৰতিভা[সম্পাদনা কৰক]\nশ্ৰীশ্ৰীশঙ্কৰদেৱ এজন বহুমুখী প্ৰতিভাসম্পন্ন লোক আছিল। ৰূপ, বল, গুণ তিনিও দিশতে তেওঁ মানুহক চমকিত কৰিছিল বুলি কোৱা হয়। ষাঁড় গৰুক পৰাস্ত কৰি, ভাদমহীয়া দুপাৰ উপচি পৰা ব্ৰহ্মপুত্ৰ নদী সাঁতুৰি বল-বীৰ্য্যৰ পৰিচয় দিছিল। প্ৰথম অ-ফলা আৰু ক-ফলা শিকিয়েই আ-কাৰ আৰু ই-কাৰ নোহোৱাকৈ ভাবগধুৰ কবিতা এটা লিখি তেওঁৰ অসামান্য প্ৰতিভাৰ পৰিচয় দাঙি ধৰিছিল। আনপিনে তেওঁ আছিল ধৰ্ম প্ৰচাৰক, সমাজ সংগঠক, সুগায়ক, নৰ্তক, অভিনেতা, কবি, চিত্ৰকৰ। তেওঁ নাটক ৰচনা কৰিয়েই ক্ষান্ত থকা নাছিল; সেইবোৰক অভিনয়ৰ দ্বাৰা মানুহৰ মন নৱবৈষ্ণৱ ধৰ্মৰ প্ৰতি আকৰ্ষণ কৰিবলৈ চেষ্টা কৰিছিল। অভিনয়ত তেওঁ নিজেও ভাও লৈছিল। সেই সময়ত তেওঁ মানুহক সাত বৈকুণ্ঠৰ পট আঁকি চিহ্নযাত্ৰা ভাওনা কৰি দেখুৱাইছিল। শঙ্কৰদেৱৰ নৱবৈষ্ণৱ ধৰ্মৰ মূল মন্ত্ৰ আছিল 'এক দেৱ, এক সেৱ, এক বিনে নাই কেৱ' অৰ্থাৎ কেৱল নামৰ দ্বাৰাই পৰম ভগৱন্তক লাভ কৰি ইহ সংসাৰৰ পৰা উদ্ধাৰ হোৱাৰ উপায় তেওঁ ৰচনা কৰিছিল। তেওঁৰ ধৰ্মত কোনো জাতি-ভেদ উচ্চ-নীচ ধনী-দুখীয়াৰ প্ৰভেদ নাছিল। অসমৰ বিভিন্ন ঠাইত সত্ৰ, নামঘৰ অনুষ্ঠান পাতি ধৰ্ম প্ৰচাৰৰ বাবে তেওঁ ব্যৱস্থা কৰিছিল। আজিৰ পৰা পাঁচশ বছৰৰ আগতে শঙ্কৰদেৱে উদাৰ মনোভাৱেৰে সমগ্ৰ অসমীয়া সমাজক একতাৰ জৰীৰে বান্ধিছিল।\nতেখেতৰ প্ৰথম কবিতাটো হ'ল:\nকৰতল কমল কমল দল নয়ন।\nভবদব দহন গহন বন শয়ন॥\nনপৰ নপৰ পৰ সতৰত গময়।\nসভয় মভয় ভয় মমহৰ সততয়॥\nখৰতৰ বৰশৰ হত দশ বদন।\nখগচৰ নগধৰ ফনধৰ শয়ন॥\nজগদঘ মপহৰ ভৱভয় তৰণ।\nপৰপদ লয় কৰ কমলজ নয়ন॥\nমহাপুৰুষ শ্ৰীমন্ত শংকৰদেৱে জীৱনৰ অন্তিম সময়লৈকে ধৰ্ম প্ৰচাৰ কাৰ্য চলাই আছিল। ১৫৬৮ খ্ৰীষ্টাব্দত ১১৯ বছৰ বয়সত তেওঁ মধুপুৰ সত্ৰত ইহলীলা সম্বৰণ কৰে। সেই সময়ত কোঁচৰজা নৰনাৰায়ণৰ ৰাজত্ব চলি আছিল। কোচবিহাৰত থকা এই ভেলাদুৱাৰৰ মধুপুৰ সত্ৰত ১৪৯০ শকত ভাদ মাহৰ ২১ তাৰিখে শুক্লা দ্বিতীয়া তিথিত জগতগুৰু মহাপুৰুষ শ্ৰীমন্ত শংকৰদেৱৰ মহাপ্ৰয়াণ হৈছিল।\n↑ 1.0 1.1 1.2 1.3 1.4 "শ্ৰীমন্ত শংকৰদেৱৰ বিষয়ে শব্দ ডট অৰ্গত". xobdo.org. http://www.xobdo.org/asm/%E0%A6%B6%E0%A6%82%E0%A6%95%E0%A7%B0%E0%A6%A6%E0%A7%87%E0%A7%B1। আহৰণ কৰা হৈছে: January 12, 2013.\n↑ 2.0 2.1 2.2 "Sankardeva: saint-reformer of Assam". atributetosankaradeva.org. 25 September 2012. http://www.atributetosankaradeva.org/Sankaradeva.htm। আহৰণ কৰা হৈছে: January 12, 2013.\n↑ 3.0 3.1 3.2 3.3 "A Saint is Born...". atributetosankaradeva.org. ১৬ এপ্ৰিল, ২০০৭. http://www.atributetosankaradeva.org/bio.htm। আহৰণ কৰা হৈছে: January 12, 2013.\n↑ 4.0 4.1 Babul Tamuli. "Sankardeva – A Great Social Reformer". http://www.bipuljyoti.in/authors/sankardeva/sankardeva.html। আহৰণ কৰা হৈছে: December 21, 2012.\n↑ "Biography of Sankardeva". atributetosankaradeva.org. 02 October 2009. http://www.atributetosankaradeva.org/bio_cover.htm। আহৰণ কৰা হৈছে: January 12, 2013.\n↑ 6.0 6.1 6.2 6.3 "Sankardeva At the tol". atributetosankaradeva.org. December 24, 2008. http://www.atributetosankaradeva.org/bio2.htm। আহৰণ কৰা হৈছে: January 12, 2013.\n↑ বিপুলজ্যোতি ডট ইন, আহৰণ কৰা তাৰিখ: ০৩, জুলাই, ২০১২\nৱিকিমিডিয়া কমন্সত শ্ৰীমন্ত শংকৰদেৱ সম্পৰ্কীয় মিডিয়া ফাইল আছে।\nশ্ৰী মন্ত শঙ্কৰদেৱ সঙ্ঘ\nএ ট্ৰিবিউট টু শংকৰদেৱ\nআউনীআটি সত্ৰৰ ৱেবছাইট\nবৰপেটা সত্ৰৰ ৱেবছাইট\nঅকণিৰ নামঘৰ ৱেবছাইট\n"https://as.wikipedia.org/w/index.php?title=শ্ৰীমন্ত_শংকৰদেৱ&oldid=322050"ৰ পৰা অনা হৈছে\nএই পৃষ্ঠাখন ২৩ মে’, ২০২২ তাৰিখে ১৮:৩৫ বজাত অন্তিম সংশোধন কৰা হৈছিল।


হিতেশ ডেকা - অসমীয়া ৱিকিপিডিয়া\n১৮ ফেব্ৰুৱাৰী, ১৯২৪ চন\n৩০ আগষ্ট, ২০০০\nহিতেশ ডেকা (ইংৰাজী: Hitesh Deka) (১৮ ফেব্ৰুৱাৰী, ১৯২৪ - ৩০ আগষ্ট, ২০০০) অসমৰ এগৰাকী প্ৰসিদ্ধ সাহিত্যিক৷ অসমীয়া ভাষা-সাহিত্যৰ উপন্যাস, নাটক, প্ৰৱন্ধ আদি সকলা দিশতে তেখেতে বৰঙণি আগবঢ়াই গৈছে৷\n3.2 গল্প পুথি\n3.4 প্ৰবন্ধ সংকলন\n১৯২৪ চনৰ ১৮ ফেব্ৰুৱাৰীত অসমৰ বৰপেটা জিলাৰ অন্তৰ্গত সৰ্থেবাৰীত হিতেশ ডেকাৰ জন্ম হৈছিল।\nহিতেশ ডেকাই সৰ্থেবাৰীতে প্ৰাথমিক আৰু মাধ্যমিক শিক্ষা লাভ কৰে। ১৯৪৮ চনত সৰ্থেবাৰী হাইস্কুলৰ পৰা প্ৰবেশিকা পৰীক্ষাত উত্তীৰ্ণ হয়। ১৯৫২ চনত নলবাৰী মহাবিদ্যালয়ৰ পৰা স্নাতক পৰীক্ষাত উত্তীৰ্ণ হয়। ১৯৫৪ চনত তেওঁ কনিহা হাইস্কুলৰ শিক্ষকৰূপে কৰ্মজীৱন আৰম্ভ কৰে। পাছত কেইবাখনো বিদ্যালয়ত শিক্ষকতা কৰি ১৯৮৫ চনত তেওঁ অৱসৰ গ্ৰহন কৰে।\nহিতেশ ডেকা ১৯৬০ চনৰ ৰাজ্যভাষা আন্দোলনৰ সক্ৰিয় কৰ্মী আছিল। তেওঁ ১৯৭২ চনৰ মাধ্যম আন্দোলনত ওতঃপ্ৰোতভাবে জড়িত আছিল। বিদেশী বহিস্কাৰ আন্দোলনত অসম সাহিত্য সভাৰ প্ৰতিনিধি হিচাপে দিল্লীৰ আলোচনাত কেইবাবাৰো অংশ গ্ৰহন কৰিছিল। তেওঁ সদৌ অসম হাইস্কুল শিক্ষক সন্থাৰ উপ-সভাপতি, সদৌ অসম কবি সন্মিলনৰ উপদেষ্টা আদি বিভিন্ন সাহিত্য, সামাজিক আৰু সাংস্কৃতিক অনুষ্ঠানৰ লগত বিশেষ ভাবে জড়িত আছিল। অসমীয়া সাহিত্যলৈ আগবঢ়োৱা বিশেষ বৰঙণিৰ বাবে অসম সাহিত্য সভাই হিতেশ ডেকাক ১৯৯৫ চনৰ সৰ্থেবাৰী অধিবেশনৰ সভাপতি পদত নিয়োজিত কৰিছিল।\nহিতেশ ডেকাৰ ২০০০ চনৰ ৩০ আগষ্টত মৃত্যু হয়।\nএয়েতো জীৱন (তিনি খণ্ড)\nএইখন আমাৰ সমাজ\nগল্পটো লিখা নহ’ল\nঅসমীৰ প্ৰাণৰ কথা\nপশ্চিমবঙ্গত মাটি কাৰ\nঅসমীয়া জাতি টিকিবনে\n↑ 1.0 1.1 Amaresh Datta (1987). Encyclopaedia of Indian Literature: A-Devo. Sahitya Akademi. পৃষ্ঠা. 920–. ISBN 978-81-260-1803-1. http://books.google.com/books?id=ObFCT5_taSgC&pg=PA920। আহৰণ কৰা হৈছে: 21 November 2012.\n↑ গ্ৰন্থ: "পদ্মনাথ গোহাঞি বৰুৱাৰ পৰা ৰংবং তেৰাঙলৈ, লিখক: ত্ৰিদিপ গোস্বামী দেৱ, প্ৰকাশক: অনন্ত হাজৰীকা, বনলতা,প্ৰকাশ:২০১১ চন। পৃষ্ঠা নং: ১৭৬\n↑ Satyendra Nath Sarma (1976). A History of Indian Literature: Modern Indo-Aryan literatures. Assamese literature. Otto Harrassowitz Verlag. পৃষ্ঠা. 104–. ISBN 978-3-447-01736-7. http://books.google.com/books?id=bMsGmbALl5sC&pg=PA104। আহৰণ কৰা হৈছে: 21 November 2012.\n↑ চক্ৰবৰ্তী, ড০ মুকুল (আগষ্ট ২০০৮). কথাশিল্পী হিতেশ ডেকাঃ জীৱন আৰু কৃতি. প্ৰকাশক গুৱাহাটী: চন্দ্ৰপ্ৰকাশ. পৃষ্ঠা. ৩৬৩.\nসাহিত্যিকসকলৰ তালিকা, এনাজৰী ডট কম ৱেবছাইটত\n"https://as.wikipedia.org/w/index.php?title=হিতেশ_ডেকা&oldid=220845"ৰ পৰা অনা হৈছে\nএই পৃষ্ঠাখন ১৮ এপ্ৰিল, ২০২০ তাৰিখে ১৫:২১ বজাত অন্তিম সংশোধন কৰা হৈছিল।


ভ্ৰাম্যমাণ থিয়েটাৰ মূলত: নাট্য পৰিবেশনৰ এক মাধ্যম। এখন ঠাইৰপৰা আন এখন ঠাইলৈ নাটক প্ৰদৰ্শন কৰি ফুৰি কৰাটোৱেই ভ্ৰাম্যমাণৰ মূল চিনাকি হ'লেও যাত্ৰা বা অন্যান্য ভ্ৰমণকাৰী নাট্য দলৰ লগত ইয়াৰ কেইটামান উল্লেখনীয় পাৰ্থক্য আছে। নাটকৰ লগত জড়িত অভিনেতা-অভিনেত্ৰী, কলা-কুশলীৰ লগতে সমগ্ৰ মঞ্চ, পেক্ষাগৃহ আৰু দৰ্শকৰ বাবে চকী আদিও ভ্ৰাম্যমাণ থিয়েটাৰে নিজেই মজুত ৰাখি পৰিবহন কৰে। ভ্ৰাম্যমাণৰ সামগ্ৰিক পৰিচালনা চাৰ্কাচ দলৰ লগতহে ৰিজাব পাৰি(উদ্ধৃতি লাগিব)। ভ্ৰাম্যমাণ থিয়েটাৰৰ দৰে অনুষ্ঠান অসমৰ বাহিৰে পৃথিৱীৰ কোনো অংশতে পোৱা নাযায় বুলি কোৱা হয়। বৰ্তমান অসমত কেবাটাও ভ্ৰাম্যমাণ থিয়েটাৰৰ দলে বছৰি নাট্য প্ৰদৰ্শন কৰি ফুৰিছে।\nভ্ৰাম্যমাণৰ জন্মসম্পাদনা কৰক\nসদানন্দ লহকৰৰ জেষ্ঠ্য ভাতৃ অচ্যুত লহকৰে 'নটৰাজ অপেৰা'ক নতুন ৰূপ দিবলৈ গৈ বৰ্তমানৰ ভ্ৰাম্যমাণ থিয়েটাৰৰ ৰূপ দিয়ে। অচ্যুত লহকৰে নিজৰ অনুলিখিত আত্মজীৱনীত উল্লেখ কৰিছে যে অপেৰাৰ কিছুমান ধাৰা তেখেতে ভাল নাপাইছিল আৰু সেইকেইটা সলনি কৰিবলৈ যাওঁতেই এটা নতুন অনুষ্ঠানৰ জন্ম হ'ল। তেখেতে ভাল নোপোৱা বিষয় কেইটা আছিল: পুৰুষৰ দ্বাৰা নাৰী চৰিত্ৰৰ অভিনয়, ভাষাৰ ভুল উচ্চাৰণ, সুৰত গঁথা সংলাপ আৰু অনূদিত নাটকৰ পয়োভৰ, য'ত অসমৰ পটভূমি ব্যৱহাৰ কৰা নহৈছিল। তেখেতে বিচাৰিছিল আধুনিক গদ্য সাহিত্যৰ ৰীতিত নাটকৰ বচন হওঁক আৰু নাটক হওঁক মৌলিক লগতে হওঁক অসমৰ পটভূমিৰ।\nনটৰাজ থিয়েটাৰৰ প্ৰথম প্ৰদৰ্শনী আৰু ভ্ৰাম্যমাণ থিয়েটাৰ নামকৰণসম্পাদনা কৰক\nনটৰাজে থিয়েটাৰে প্ৰথম বৰ্ষত নিবেদন কৰা নাটকসমূহ আছিল: উত্তম বৰুৱাৰ 'জেৰেঙাৰ সতী', ফণী শৰ্মাৰ 'ভোগজৰা', অতুল চন্দ্ৰ হাজৰিকাৰ 'টিকেন্দ্ৰজিৎ' আৰু অনুদিত নাটক 'হায়দৰ আলি'। বিষ্ণুপ্ৰসাদ ৰাভা, ড: কৃষ্ণকান্ত লহকৰ, ধৰনী গোস্বামী উপদেষ্টা আছিল। নাটক কেইখনৰপৰিচালনা কৰিছিল চন্দ্ৰ চৌধুৰীয়ে। গজেন বৰুৱা, আদ্য শৰ্মা আৰু ত্ৰৈলোক্য দত্তই ৰূপাঙ্কন কৰিছিল। আলোক পৰিচালনা আছিল অচ্যুত লহকৰৰ নিজা।\nপ্ৰথম অৱস্থাৰ মঞ্চসম্পাদনা কৰক\nনটৰাজৰ দ্বিতীয় বছৰসম্পাদনা কৰক\nনটৰাজ থিয়েটাৰৰ প্ৰথম বছৰৰ নাটক জনপ্ৰিয় হৈছিল যদিও ব্যৱসায়িক ভাৱে লাভাৱান্বিত হোৱা নাছিল। কিন্তু দ্বিতীয় বছৰ নটৰাজ থিয়েটাৰে হাতত লোৱা 'বেউলা' নামৰ নাটকখন প্ৰভূত জনপ্ৰিয় হৈছিল আৰু সিয়েই ভ্ৰাম্যমাণৰ বাণিজ্যিক দিশটো টনকিয়াল কৰি ৰখাত সহায় কৰিছিল। অচ্যুত লহকৰৰ মতে 'বেউলা'ই ভ্ৰাম্যমাণক জীয়াই ৰাখিছিল। উল্লেখনীয় যে 'বেউলা' নাটকখন একেৰাহে চল্লিচ বছৰ ধৰি নটৰাজ থিয়েটাৰত প্ৰদৰ্শন কৰা হৈছিল।\nভ্ৰাম্যমাণ থিয়েটাৰৰ সফলতা আৰু বিকাশসম্পাদনা কৰক\nভ্ৰাম্যমাণ থিয়েটাৰৰ বছৰেকীয়া কাৰ্য্য-ক্ৰমণিকাসম্পাদনা কৰক\nসাধাৰণতে চাৰি নিশাৰ বাবে নাটক প্ৰদৰ্শন কৰা হয়। কেতিয়াবা কিছুমান নাটকৰ একেদিনাই দুটা দৰ্শনীও প্ৰদৰ্শন কৰা হয়। দৰ্শকে টিকট লৈ প্ৰবেশ কৰিব লাগে। থিয়েটাৰ দলটোৱে নিজৰ প্ৰাপ্য মাননী লোৱাৰ পাছত ৰৈ যোৱা লাভৰ অংশ আমন্ত্ৰণ কৰি অনা অনুষ্ঠানটোৱে পায়। সাধাৰণতে প্ৰেক্ষাগৃহ আৰু মঞ্চৰ দুটাকৈ ছেট ৰখা হয়, আৰু এখন ঠাইত নাটকৰ প্ৰদৰ্শন কৰি থকাৰ সময়ত আন এখন ঠাইত দ্বিতীয়টো ছেট সাজি লোৱা হয়। ওচৰ ঠাই হ'লে একে ৰাতিয়েই মঞ্চ উঠাই আনখন ঠাইত পতা হয়।\nভ্ৰাম্যমাণৰ নাট প্ৰদৰ্শন ১৩ এপ্ৰিললৈ চলে। ইয়াৰ আগতেই দ্বিতীয় বছৰৰ বাবে নাটক বাচনি কৰা, অভিনেতা, অভিনেত্ৰী, কলা-কুশলী নিৰ্বাচন কৰি নিজৰ দললৈ অনাৰ কাম সম্পন্ন কৰা হয়, আৰু নাট্য-দলটোৰ আন এটা নাট্য-বৰ্ষ আৰম্ভ হয়।\nভ্ৰাম্যমাণৰ নাট প্ৰদৰ্শনৰ কিছুমান খুঁটি-নাটিসম্পাদনা কৰক\n↑ ভূপেন তালুকদাৰৰ দ্বাৰা গুৱাহাটী বিশ্ববিদ্যালয়ৰ কলা শাখাৰ অধীনত পি এইচ ডি ডিগ্ৰীৰ বাবে প্ৰস্তুত কৰা গৱেষণা পত্ৰ। কিশোৰ কুমাৰ কলিতা সংকলিত ভ্ৰাম্যমাণ থিয়েটাৰৰ ইতিহাস, প্ৰথম খণ্ড, পৃ. ১৭-ৰ পৰা উল্লেখিত।\nভ্ৰাম্যমানৰ পূৰ্ব্বকথা আৰু ইয়াৰ জয়যাত্ৰাঃ এটি আলোকপাত, চেভেন চিষ্টাৰছ ডট ইন ৱেবছাইটতত\n"https://as.wikipedia.org/w/index.php?title=ভ্ৰাম্যমাণ_থিয়েটাৰ&oldid=165290"ৰ পৰা সংকলিত\nLast edited on 19 January 2017, at 15:24\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=5337।


ভেলুৰাম ফুটবলত চামতা চেম্পিয়ন ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nবাবু এইবোৰ কি গান!\nগেলাবিলৰ ১৫ নং ৰাষ্ট্ৰীয় ঘাইপথত পুনৰ দুৰ্ঘটনা, থিতাতে নিহত…\nৰহাত নাগৰিকত্ব সংশোধনী বিধেয়কৰ বিৰুদ্ধে অসম জাতীয়তাবাদী যুৱ…\nদিল্লীত কংগ্ৰেছ-এনচিপিৰ গুৰুত্বপূৰ্ণ বৈঠক…\nবালিজুৰি-কাজিৰঙাত বন্যহস্তীৰ উপদ্ৰৱ, নিৰ্লিপ্ত বন বিভাগ • অসমবাসীৰ প্ৰতিবাদত সেও মানিলে কেন্দ্ৰীয় চৰকাৰে! বিক্ৰী নহয় এন আৰ এল... • অসমবাসীৰ প্ৰতিবাদত সেও মানিলে কেন্দ্ৰীয় চৰকাৰে! বিক্ৰী নহয় এন আৰ এল... • ওড়িশ্যাৰ নতুন ডিজিপি নিযুক্তি • ঝাৰখণ্ড বিধানসভা নিৰ্বাচনৰ বাবে বিজেপিৰ পঞ্চমখন প্ৰাৰ্থী তালিকা প্ৰকাশ... • ওৰাং-গেলাবিলত ১৮ ঘণ্টাৰ ভিতৰত চাৰিটাকৈ দুৰ্ঘটনাত নিহত ১০, আহত ৭ • সিদ্ধাৰ্থৰ নতুন ছবি ‘মৰজাৱা’ই ৫দিনত উপাৰ্জন কৰিলে... • শিক্ষক নিযুক্তিৰ দাবীত বিদ্যালয়ত তলা ওলমালে শিমলুগুৰি আছুৱে • ৰহাত নাগৰিকত্ব সংশোধনী বিধেয়কৰ বিৰুদ্ধে অসম জাতীয়তাবাদী যুৱ ছাত্ৰ পৰিষদৰ জোঁৰ সমদল, VIDEO • কোকৰাঝাৰত নাগৰিকত্ব সংশোধনী বিধেয়কৰ বিৰুদ্ধে এবিএমছুৰ ধৰ্ণা কাৰ্যসূচী...\nডিজিটেল সংবাদ, নলবাৰীঃ নলবাৰী ক্ৰীড়া সন্থাৰ উদ্যোগত চলি থকা ভেলুৰাম বৰ্মন সোঁৱৰণী এ ডিভিজন ফুটবল লীগৰ শনিবাৰৰ চূড়ান্ত খেলত চামতা আঞ্চলিক ক্ৰীড়া সংঘই নবাৰুণ ক্লাবক ১ গ’লত পৰাজিত কৰি চেম্পিয়নৰ খিতাপ অৰ্জন কৰে ৷\nখেলৰ ৫০ মিনিটত হেড কৰি চন্দন বৰ্মনে নিৰ্ণায়ক গ’ল প্ৰদান কৰে ৷ খেল উদ্বোধন কৰে নলবাৰী জিলাৰ আৰক্ষী অধীক্ষক অমনজিৎ কৌৰে আৰু বঁটা বিতৰণ কৰে ক্ৰীড়াসংগঠক মফিজউদ্দিন আহমেদ, গফ্ফৰ উজ জামান আৰু হৰিশ গোস্বামীয়ে ৷\nচূড়ান্ত খেলৰ শ্ৰেষ্ঠ খেলুৱৈৰ বঁটা লাভ কৰে কমল বৰ্মনে ৷ ১৮ আগষ্টৰ পৰা বি ডিভিজন ফুটবল লীগ আনুষ্ঠিত হব বুলি এন এছ এৰ সম্পাদক মনোজ কুমাৰ চৌধুৰীয়ে জনাইছে৷\nৰহাত নাগৰিকত্ব সংশোধনী বিধেয়কৰ বিৰুদ্ধে অসম জাতীয়তাবাদী যুৱ ছাত্ৰ পৰিষদৰ জোঁৰ সমদল,…


Covid-19: গুৱাহাটী বিশ্ববিদ্যালয়ত Covid সংক্ৰমণ ! এদিনতে ২০ জন শিক্ষাৰ্থীৰ দেহত ধৰা পৰিল Covid-19...– News18 assam\nCovid-19: গুৱাহাটী বিশ্ববিদ্যালয়ত Covid সংক্ৰমণ ! এদিনতে ২০ জন শিক্ষাৰ্থীৰ দেহত ধৰা পৰিল Covid-19...\nCovid-19: গুৱাহাটী বিশ্ববিদ্যালয়ত ব্যাপক ৰূপত কোভিড সংক্ৰমণ। এতিয়ালৈকে ২০জন শিক্ষাৰ্থীৰ দেহত ধৰা পৰিছে Covid-19। AT-9 হোষ্টেলত ১০জন শিক্ষাৰ্থী কোভিড পজিটিভ চিনাক্ত হৈছে।\nৰাজ্যৰ ভিন্ন প্ৰান্তৰ কেইবাখনো শিক্ষানুষ্ঠানৰ পিছত এইবাৰ গুৱাহাটী বিশ্ববিদ্যালয়ত ব্যাপক ৰূপত কোভিড সংক্ৰমণ। এতিয়ালৈকে ২০জন শিক্ষাৰ্থীৰ দেহত ধৰা পৰিছে Covid-19। AT-9 হোষ্টেলত ১০জন শিক্ষাৰ্থী কোভিড পজিটিভ চিনাক্ত হৈছে।\nস্বাস্থ্য বিভাগৰ নিৰ্দেশনা অনুযায়ী গুৱাহাটী বিশ্ববিদ্যালয়ত Covid পৰীক্ষা কৰা হৈছিল। ১১ডিচেম্বৰত কৰা পৰীক্ষাত ২০ জন শিক্ষাৰ্থী আক্ৰান্ত হৈছে বুলি জানিব পৰা গৈছে। RTPCR টেষ্টৰ জৰিয়তে ১২জন কোভিড সংক্ৰমণ হোৱা শিক্ষাৰ্থী চিনাক্ত।\nকোভিড সংক্ৰমণ হোৱা হোষ্টেলসমূহৰ ভিতৰত আছে RCC6, RRC5, AT2, AT3 আদি। কোভিড সংক্ৰমণ হোৱা ছাত্ৰ-ছাত্ৰীক হাস্পতালত ভৰ্তি কৰা হৈছে বুলি জানিব পৰা গৈছে। বিশ্ববিদ্যালয়খনৰ কেইবাজনো শিক্ষাৰ্থী কোভিডত আক্ৰান্ত হোৱাৰ পিছত চিন্তিত হৈ পৰিছে শিক্ষাৰ্থীসকল।\nFirst published: December 13, 2021, 15:50 IST\nAssam Corona VirusCovid 19Gauhati University


Dicka Xp in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Dicka Xp ar byavahar, ppali, parshwakriya, upkaar, kriya-pratikriya aaru satarkatabani\nDicka Xp ৰ মূল্য আৰু পেকৰ চাইজ - Dicka Xp Price and Pack Size in Assamese - Dicka Xp ar mulya aaru pakor size\nDicka Xp की जानकारी\nDicka Xp ৰ লাভ আৰু ব্যৱহাৰসমূহ- Dicka Xp Benefits & Uses in Assamese- Dicka Xp ar laabh aaru byavaharsamuh\nDicka Xp ৰ পালি আৰু সেয়া কেনেদৰে ল'ব- Dicka Xp Dosage & How to Take in Assamese - Dicka Xp ar paali aaru xeya kenedore lobo\nDicka Xp ৰ পাৰ্শ্চক্ৰিয়াসমূহ- Dicka Xp Side Effects in Assamese- Dicka Xp ar parshwakriyasamuh\nDicka Xp সংক্ৰান্ত সতৰ্কতাবাণীসমূহ- Dicka Xp Related Warnings in Assamese- Dicka Xp xonkranta xatarkatabanisamuh\nঅইন দৰৱৰ সৈতে Dicka Xpৰ গুৰুতৰ ক্ৰিয়া-প্ৰতিক্ৰিয়া- Severe Interaction of Dicka Xp with Other Drugs in Assamese- Oinor xoite Dicka Xp ar gurutor kriya-pratikriya\nDicka Xp মতভেদসমূহ- Dicka Xp Contraindications in Assamese- Dicka Xp nishedhsamuh\nDicka Xp ৰ বিষয়ে সততে সোধা প্ৰশ্নসমূহ- Frequently asked Questions about Dicka Xp in Assamese- Dicka Xp ar bikhoye satate xodha prashnasamuh\nখাদ্য আৰু মদৰ সৈতে Dicka Xp ক্ৰিয়া-প্ৰতিক্ৰিয়া- Dicka Xp Interactions with Food and Alcohol in Assamese- khadya aaru modor xoite Dicka Xp kriya-pratikriya\nDicka Xp ৰ লাভ আৰু ব্যৱহাৰসমূহ - Dicka Xp Benefits & Uses in Assamese - Dicka Xp ar laabh aaru byavaharsamuh\nDicka Xp তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDicka Xp ৰ পালি আৰু সেয়া কেনেদৰে ল'ব - Dicka Xp Dosage & How to Take in Assamese - Dicka Xp ar paali aaru xeya kenedore lobo\nDicka Xp-ৰ উপাদানসমূহ - Dicka Xp Active Ingredients in Assamese - Dicka Xp-ar upadaansamuh\nDicka Xp ৰ পাৰ্শ্চক্ৰিয়াসমূহ - Dicka Xp Side Effects in Assamese - Dicka Xp ar parshwakriyasamuh\nগৱেষণাৰ ভিত্তিত, Dicka Xp ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDicka Xp সংক্ৰান্ত সতৰ্কতাবাণীসমূহ - Dicka Xp Related Warnings in Assamese - Dicka Xp xonkranta xatarkatabanisamuh\nDicka Xp-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Dicka Xpএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Dicka Xp পুনৰাই গ্ৰহণ নকৰিব।\nDicka Xp-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা, আপুনি Dicka Xp ৰ ক্ষতিকাৰক প্ৰভাৱৰ সম্মুখীন হব পাৰে। আপুনি যদি এইবোৰৰ সম্মুখীন হয়, চিকিতসকৰ পৰামৰ্শ নোলোৱাকৈ গ্ৰহণ নকৰিব। চিকিতসকে পৰামৰ্শ দিয়া অনুসৰি কৰক।\nবৃক্কত Dicka Xp কি প্ৰভাৱ দেখা গৈছে?\nDicka Xpৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Dicka Xp কি প্ৰভাৱ দেখা গৈছে?\nDicka Xpৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Dicka Xp ৰ কি প্ৰভাৱ দেখা গৈছে?\nDicka Xpৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Dicka Xpৰ গুৰুতৰ ক্ৰিয়া-প্ৰতিক্ৰিয়া - Severe Interaction of Dicka Xp with Other Drugs in Assamese - Oinor xoite Dicka Xp ar gurutor kriya-pratikriya\nDicka Xp তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDicka Xp মতভেদসমূহ - Dicka Xp Contraindications in Assamese - Dicka Xp nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Dicka Xp লোৱা অনুচিত যাতে -\nDicka Xp ৰ বিষয়ে সততে সোধা প্ৰশ্নসমূহ - Frequently asked Questions about Dicka Xp in Assamese - Dicka Xp ar bikhoye satate xodha prashnasamuh\nএই Dicka Xp-এ অভ্য়াস বা নিচাৰ সৃষ্টি কৰে নেকি?\nDicka Xpৰে অভ্যাস গঠনৰ কোনো কথাৰ প্ৰতিবেদন পোৱা নাই।\nDicka Xp য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু ডাক্তৰৰ পৰামৰ্শ মতেহে Dicka Xp লওক।\nমানসিক ৰোগৰ চিকিত্সাৰ বাবে Dicka Xp লৈ কোনো লাভ নাই।\nখাদ্য আৰু মদৰ সৈতে Dicka Xp ক্ৰিয়া-প্ৰতিক্ৰিয়া - Dicka Xp Interactions with Food and Alcohol in Assamese - khadya aaru modor xoite Dicka Xp kriya-pratikriya\nখাদ্য আৰু Dicka Xpৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Dicka Xp আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Dicka Xpৰ মাজৰ প্ৰতিক্ৰিয়া\nগৱেষণাৰ অভাৱত, Dicka Xp লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nDicka Xp ৰ অনুকল্প - Substitutes for Dicka Xp in Assamese\nআপুনি বা আপোনাৰ পৰিয়ালৰ কোনোবাই Dicka Xp লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Dicka Xp ব্যৱহাৰ কৰিছিল নেকি?\nআপুনি কিমান পৰিমাণে Dicka Xp সেৱন কৰিছিল?\nআপুনি Dicka Xp ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Dicka Xp সেৱন কৰে?


চৰকাৰী তথ্যত ভয়াৱহ বিভ্ৰান্তি! : প্ৰকৃততে পজিটিভ নে নিগেটিভ?\nMMCH ৰ ‘আক্ৰান্ত’ৰ ভিডিঅ’ই উদঙাইছে কোভিড১৯ৰ চিকিৎসাৰ প্ৰকৃত স্বৰূপ\nগুৱাহাটী , July 4, 2020 6:06 pm\nমহেন্দ্ৰ মোহন চৌধুৰী চিকিৎসালয়ৰ ক’ৰ’না ‘আক্ৰান্ত’ৰ ভিডিঅ’ই উদঙাইছে কোভি১৯ৰ চিকিৎসাৰ প্ৰকৃত স্বৰূপ।\nনৰ্থ ইষ্ট নাওৰ হাতত exclusively পৰা এটা ভিডিঅ’ত চনী কুমাৰ নামৰ এজন লোকে উল্লেখ কৰা অনুসৰি covidassam.in ৱেবছাইটত তেওঁ SRF নম্বৰ দিয়াৰ পাছত তেওঁৰ নিগেটিভ ৰিজাল্ট অহা বুলি দেখুৱাইছে।\nতেওঁ উলুবাৰীৰ কোনো কোভিড স্বাৱ পৰীক্ষণ কেন্দ্ৰত পৰীক্ষা কৰাইছিল। ৱেবছাইটত তেওঁ নিগেটিভ ওলোৱাৰ পাছতো তেওঁক ১০ দিন ক’ৰ’না পজিটিভ ৰোগীৰ মাজত ৰখা হ’ল বুলি ভিডিঅ’টোত গুৰুতৰ অভিযোগ উত্থাপন কৰিছে।\n“মই আজি চাইছো অনলাইনত মোৰ কেইদিনমান আগতে কৰা টেষ্টৰ ৰিজাল্ট নিগেটিভ আহিছে। কিন্তু মোক কোভিড ৰোগীৰ মাজত ৰখাই থোৱাৰ পাছত চাগে আকৌ পৰীক্ষাত পজিটিভ ওলাল। প্ৰথমতে নিগেটিভ ওলোৱাৰ পাছত কেনেকৈ ১০ দিন পজিটিভ ৰোগীৰ মাজত মোক ৰখালে? মোৰ কাষৰ সকলোৰে চালো ৰিজাল্ট পজিটিভ আহিছে।” ভিডিওটোত চনী নামৰ যুৱকজনে এইদৰে কয়।\nইপিনে, ভিডিঅ’টোত আন একাংশৰ প্ৰশ্ন “COVID19 ৰ নামত অসমত কি চলিছে? আমাৰ হাততো এতিয়ালৈকে পজিটিভ বুলি মেছেজ আহি পৰাহি নাই। আমিও নিগেটিভ নেকি? আমাক ৰিজাল্টৰ msg টো লাগে।”\nউল্লেখযোগ্য যে, কালিও জুবিন গাৰ্গৰ সংগীত পৰিচালক শেখৰ জ্যোতি গোস্বামীয়ে ফেচবুকত কৰা এটা লাইভ ভিডিঅ’ত প্ৰণৱ নামৰ যুৱক এজনৰ নিগেটিভ বুলি মোবাইলত মেছেজ অহাৰ পাছতো কালি জোৰ জবৰদস্তি খানাপাৰা অস্থায়ী কোভিড চিকিৎসালয়লৈ অনা হৈছিল।\nএনেবোৰ ঘটনা পোহৰলৈ অহাৰ পাছত প্ৰশ্ন হয় “চৰকাৰী তথ্যত কিয় বাৰে বাৰে পোহৰলৈ আহে ভয়াৱহ বিভ্ৰান্তি ?\nস্বাৱ টেষ্টৰ ৰিজাল্ট অহাসকল প্ৰকৃততে পজিটিভ নে নিগেটিভ ?